
“Tri ružice. 


vo .me na groblju, ta, danas je Dušni dan! Svijet 
E vrvi oko mene, ali šuteći, tužno; ta i na srce, 
čini se, sleže se magla tuge, kao magla na prirodu. 
Tek vidiš, gdje svijeće titraju, a na grob se šuteći 
stavlja vijenac, donosi se zadnje jesensko cvijeće, da, 
tu neka i njemu bude mrijeti, tu u mjestu mira! ' 

Klekoh, a oko mi lutalo po tom silnom pro- 
storu, gdje samo vidiš križ do križa, cvijeće i vijence, 
i čuješ šapat i tiho jecanje. ' 

Preda mnom na križu savijen je vijenac od 
krasnih ružica, a na grobu jedini je nakit: lijepa bi- 
jela ruža. I na križu stoji ime ,Ružica“. Da, to je 
grob ružica! ' 

Najednoć čujem šapat, to su zborile ruže. 

»O“, reče iz vijenca crvena ruža, ,zašto su me 
ubrali iz lijepa cvjetnjaka, između milih mi sestrica, 
gdje sam se po vas dan razgovarala i slušala, kako 
hvale moju ljepotu, gdje su me oblijetale male pčelice, 
pripovijedajući mi o svojim putovanjima preko ša- 
renih polja i livada? Ovdje je tako pusto; ah čini mi 
se, kao da mi je umrijeti!“ 

»Prepoznajem te sestrice“, reče bijela ruža, vi 
ja sam bila nekoć u istom cvjetnjaku. Pripovijedaše 
li ti kada o bijeloj ruži, štono je stajala u blizini one 
lijepe granate kajsije? Pripovijedaše li ti, da je jednog 

proljeća te ruže između njih nestalo? One možda ne 
znaju kamo, ali evo me vidiš, ja sam ti ta bijela ruža a 

»Jest, sjećam se“, reče crvena, ,moja majka često 
o tebi pripovijeda, ali ne zna, gdje si. Pa kako si ti 
amo dospjela, sirotice, kako ti teško mora biti ovdje 
samoj, kako da ne pogineš od tuge?“ 

,Varaš se, ako tako misliš! No čuj me, da ti 
pripovijedam, kako ovamo dođoh: 

I ti si vidjela u cvjetnjaku milu dječicu, te ti je 
tvoja majka mogla pripovijedati o krasnoj djevojčici, 
koja je nekoć po cvjetnjaku skakutala, a od svega je 
«cvijeća najvećma ljubila nas, ta i ona se zvala ,Ru- 
žica“ Bila je lijepa i dobra, a srce joj bilo čisto kao 
odijelo moje dječice, pa zato sam joj vazda ja najmi- 
lijom bila, a meni je opet svaki put treptalo lišće od 
radosti, kad sam čula nježni njen glasić. Sve je lju- 
bilo: i svijet i cvijet i ptičice i svaki stvor, ta svima 
je dobra bila. Ali jednoć, zima se baš primicala kraju, 
i ja sam se već nadala, da ću se riješiti svoga oklopa 
i pozdraviti proljetno sunce i da ću opet vidjeti ,malu 
Ružicu, kad ali čujem, gdje muklo zvona zvone, ah 
baš kao danas, a u dvorištu čujem plač, kao što ga 
od onda često ovdje slušam. Potresem se od užasa i 
pričinilo mi se, kao da je za mene na novo nastala 
zima; klonuh od tuge. 

Došlo je proljeće, došle su pččle i lepiri, da predu 
bajke miloj mi dječici, ali Ružice ne bijaše k meni. 

I moje sestrice zaplakale gorko sa mnom! 

Jednoga dana dođe gospodar cvjetnjaka k meni, 
žalosno me pogleda i reče: ,Ovo je ruža, koju je moja 
Ružica na smrti zahtijevala; neka bude, iskopat ću je 
i posaditi na njen grob! 

Pa zar misliš, da sam žalila za lijepim cvjet- 
njakom, za sjenitom kajsijom, gdje su ptičice pjevale 
i za pčelicama i lepirima?! Nijesam, ne! Veselila ta 
se tome! Mala je Ružica sada lijep anđelak, kao i 
druge njene sestrice, koje ovdje počivaju, pa često 
sa mnom zbori i ljubi s njima dječicu moju. 

O, na ovom osamljenom mjestu ljepše je, vjeruj 
no u cvjetnjaku. Tamo leprše ptice i lepiri, a ogdje 
anđeli!“ o ' 

: » Oprosti mi, što sam se rastužila nad sudbinom 
svojom , Teče crvena ruža. ,Ja osjećam, da je po- 
sljednji časak mog života blizu, ali na grobu anđela 
na grobu male Ružice, umirem rado!“ : 

I crvena ruža sklone glavu, a taj čas bijaše tako 
poje < mora biti, da je anđelak poljubio umiruću 
rumenu ružu, jer je još ij 
dn Jer je još slatko zatreptala, prije nego 

A i meni se činilo, kao da me okružuju anđeli. 
Mala Ružica, koja počiva pod bijelom ružom, bila je 
najljepša od njih, ona je već na zemlji bila anđelak 
a mome srcu vrlo bliza, pa to joj budi od mene ea 
rak na Dušni dan“. : 


i Slavujeve pjesme. 


: ko vas ne poznaje slavuja, tog neuglednog ptića, 
a ipak kralja pjevačica?! Tko da mu nije slu- 


šao milu nježnu pjesmicu?! 


U proljeću, kadno naravi poda Svemogući nove 


. kad sve novim životom diše, kako li. ozvanja 
šumom njegovo pjevanje, što ga šilje u svijet iz ma- 


u 


lenog kojeg grma! Često sam slušala bajnu njegovu 
pjesmicu, naslađivala se njom i o njoj razmišljala. 

Pa čujte, što mi je srce u samoći pričalo, zašto 
slavuj najradije u grmu pjeva: 

Bilo proljeće. Sunce pružilo ruku svoju povrh 
zemlje i reklo: ,Vrijeme je, da se probudiš, mila 
sestro, da skineš bijelu odoricu, a obučeš šarovitu, 
koja ti očima djece tako godi!“ — I snijega nesta, 
zažuboriše potočići; zazeleni se polje; cvijećem se osu 
livada i gaj; na drvlju poče tjerati mlado lišće; za- 
zvoniše zvonca i praporci: oglasiše se mirna stada; 
zadrhta zrak pred zvucima pastirske frule; zapjevaše 
mali pjevači; zaori šuma, polje i gora; ljudi rade i 
hvale Boga, a djeca beru miris-cvijeće, skaču, vesele 
se i uče ljubiti predobroga Oca nebeskoga. 

Povratile se male selice i zapjevale pozdrav li- 
jepoj hrvatskoj zemlji. Među njima bio i slavuj. — 
Sve si ptice prave gnijezda, a on sjeo zamišljen na 
niski grm. O čemu li misli? Ej, o čemu! O tom, kako 
bi savio gnjezdašce, do kojeg mu drska nemilosrdna 
ruka ne bi doći mogla. Da ga pravi na vrhu stoljetna 
hrasta — to mu se ne će, ne mili mu se visina, nije 
ohol. Pa napokon i onamo bi zli dječaci došli. Gdje 
će? Pogleda grm. Ta gle! Tu ne bi bilo zlo, oštro 


trnje niskoga grma njemu malome ne bi ništa zla. 


učinilo, a niti mladima mu, a štitilo bi ga od nepri- 
jatelja. 


I grm zadrhta od veselja, kad je razumio sla-. 


vujeve misli. Da, tu će si slavulj načiniti stan! No 
čim da ga obloži, da mu drugarici i mladima bude 


meko i dobro? 
Odleti. Tražio je i tražio, ali tek koju slamčicu 


našao. 

No dok se on mučio, mislio grm samo na njega 
i na svoju novu sreću. U to prolazila kraj njega ov- 
čica. ,Stani, dobra životinjice“, reče grm, ,mojim ma- 
lim stanarima treba meke steljice, a ti ne bi osiro- 
mašila, da im dadeš malen komadić svoje lijepe 
odječice.“ 

Ovčica se nasmije i reče: ,Pravo veliš, uzmi 
sam, koliko te volja!“ 


I grm pruži trnatu svoju ručicu i otkine ko- 
madić vune s ovčina tijela, a ona ode dalje zado- 
voljna, što je dobro djelo učinila. Grm je držao čvrsto 
među oštrim si prstima maleni darak i čekao sretan 
na slavuja. 


Ovaj doleti slamčicom u kljunu, ali kako se ob- 
veseli, kad je vidio, čime ga njegov stanodavac čeka. 
Iz zahvalnosti prosu se u šumicu bajna pjesma, i od 
toga dana — tako veli moje srce — slavuj najradije 
pjeva u grmu. 


No čujte još i ovo! Slušala sam, a možda je i 
od vas tkogod slušao, često u bajnoj noči, kada se 
zvjezdice krijesile kao alem-kamenje na modrini ne- 
beskoj, a među njima šetao mjesec, kao čuvar tog 
nebeskog stada, kad je tek tihi lahor zibao lišće i 
cvijeće — ta nestašna čeda, da usnu blagim sankom; 
kad su valovi biser-potočića pripovijedali sitnome na 
obali cvijeću, kud su tekli, što su vidjeli, kolike li 
žedne napojili — tajanstveni pjev slavulja, ono nje- 
govo divno previjanje glasa: sada tužno, kao da će 
maleno mu srce pući od goleme, nesnosljive tuge, a 
tada prelaz — pa opet ono hitro, ono neobuzdano 
pjevanje, kao da ne zna, što od veselja učiniti, tako 
veselo, te misliš: I svijet je premalen njegovoj sreći! 


M ete 


I opet zapitah srce: ,A zašto slavuj u noći 
pjeva ?“ . 

Evo vam njegova odgovora! Bijednici ronili gorke 
suze, suze siromaštva, nevolje i tuge, ronili ih, ali smi- 


lovanja našli nijesu; svijet je hladan bio, nije razu- 


mio njihove bolove. Bijeda se povuče u samoću, da 
je nitko ne vidi, ne čuje. 

No ipak je jedan stvorak čuo, a to je bio slavuj. 
On htjede, da pjesmom tješi bijednike i počne svoju 
divnu pjesmicu. No sretnici je također čuli i veselo 
zaori glas: ,Divne li pjesme! Ta sretnicima i ptice 
veselo pjevaju!“ 

Bijeda zaplaka gorko, a slavuj složi tada onu 
tužnu, ali krasnu pjesmu. Pa kad pade tiha noč na 
zemlju, usnuše sretnici u naručaju bezbrižna sanka, 
ali bijednim ne htje san na oči. Tad počne slavuj onu 
svoju bajnu pjesmu: najprije tužnu, da ti srce s bi- 
jedom plače, a zatim veselu, krasnu utješnicu i s njom 
dovabi san na oči bijednih. 

I od onda pjeva slavuj svaku noć svoju tako 
raznoliku pjesmu, jednako čarobnu i sretnicima i bi- 
jednicima. 

«Moje Mače. 


/Mala Maca, d'jete milo, 
Krasno vam je đače, 
Sve je ljubi, pa je zove 
Od milinja ,Mače“. 


Ko pčelica marna vam je, 
Ko ljubica sm'jerna, 

Ta anđelka nevinoga 
Sličica je vjerna. 


Danas baš je krasna sn'jega, 
Igraju se đaci, 

Grudaju se, mivaju se 

Mali nevaljanci. 

»Eno gled'te!“ veli jedan, 
»Ide naše Mače! 

Baš ćemo je progrudati, 
Neka malo plače.“ 


U zasjedi sad čekaju 
Grudama u ruci, 

Za čas nasta otpočinak 
Njinoj igri, buci. 


Mirno ide mala Maca, 
Zlu se i ne nada. 

Al sa sviju strana eto 
Sn'ježnih gruda sada. 


Pob'jelio na njoj rubac, 
Puno joj i lice, 

A sm'jeh sladak prosuo se 
Ko glas tanke žice. 


Otresla je sn'jeg sa sebe, 
Otrla se mala. 

»Bar sam,“ veli, ,Vjepo čista, 
Baš vam zato hvala!“ 


== 


Pa u školu smijuć skoči, 
Zašto da i plače? 
Veselo je, nevino je - 
Moje milo Mače, 


(g 
U mojem šljiviku. 

2 ega je, da ne može biti veća. Čini se, kao da će 
Ž zemlja planuti ognjem, ili da će joj crne grudi 
pući; od nikud daška, da je osvježi, da je razblaži. 
Čudom pomišljam na te naše marne seljane i se- 
ljanke, kako mogu pod tim žarom snažno srpom 
mahati. 

Ustanem da pođem u vrt, gdje imam lijepo sje- 
nato mjesto — malen šljivik, a pod drvećem bujnu, 
zelenu travu. No da nijesam besposlena, ponesem 
pletivo. Sjela ja na omiljelo mi mjestance, u bujnu, 
mirisnu travu, te se naslonila na snažno deblo. Makar 
da je tu bilo debele hladovine, ipak je neka sparina 
vladala zrakom. Posao mi je išao sporo od ruke. 

Ali najednom, kao da je lahor čuo moju želju. 
Počeo se šuljati kroz guste krošnje, počeo skakutati 
po niskoj travi i šuškati oko mene. Želino sam srkala 
taj svježi zračak, koji me obmamio, te na pol zaspah. 
Nu da! Spavalo bi se tu, da si i vrapci ne traže ta- 
kova mjesta, kakovo je moj šljivik. Sakupilo se cijelo 
jato tih besposlica baš nad mojom glavom. Još bi im 
se i to oprostilo, da znaju šutjeti, ali da, uščavrljali ko 
za okladu, koji će bolje, baš kao mali, nevaljali đaci, 
kad nema učitelja u blizini. 

Držala sam oči zatvorene, ali o snu ni razgo- 
vora! I u tom času nekako poželim razumijevati taj 
vrapčiji govor, bar da znam, o čemu raspravljaju. 
Pa eto čuda! Razabrah jasno njihov govor! 


Predsjednik bio je neki časni starac, a ono 
drugo sve mlada gospoda poletarci, koji se sakupiše,. 


.da ih on poučava, kako im se treba u životu vla- 


dati. — Dakle moj šljivik postao vrapčijom školom ! 


Pogledam gore, te uzdahnem: ,Ej, voljela bih, 
da te nije ta sreća zadesila, ili bar, da se što prije 
te časti riješiš!“ 

»Prvo, moja gospodo,“ počne starac, ,moram vam 
pripovijedati, kako sam do tolikog iskustva došao: 


Otac mi je bio mudar i oprezan, te se nastanio 
pod krovom staje u bogatoj seljačkoj kući, gdje sam 
se i ja rodio. Imao sam još dvije sestre i jednoga 
brata. Čim nam počelo perje rasti, počeo sam izgle- 
dati na dvorište i na onaj bujni život po njem, ali 
to se mojemu ocu nije sviđalo. Svaki dan nas je dugo 
poučavao, kako se ne smijemo u dvorištu pokazati, 
dok nijesmo sigurni, da umijemo vrlo dobro letjeti, 
kako se moramo čuvati mačaka i ljudi. No meni se 
činilo suvišnim; nijesam vjerovao u pogibli. — Kad 
mi jednom otac i majka odoše od kuće, a moram 
reći, već smo do onda nekoliko puta pokušali, da 
poletimo, osmjelim se ja, te idem na dvorište, da vidim, 
što se tamo radi. Vidio sam naime dva dječaka, kako 
se nečemu vesele i nešto smještaju u dvorištu. 


Brat mi bijaše strašivica, a o sestrama da i ne 
govorim. One me uzeše odgovarati, ali da, junakom 
sam se htio pokazati i poletim dolje. 


Pe 


Najprije sam htio da ugrabim zrno žita, koje 
sam spetio na strani, ali me opazi pjevac i, da se ni- 
jesam brzo uklonio, bio bi me i ubio. 

Gladan sam bio, što ću? Vidim domaćega psa, 
kako drijema, a pred njim leži kruh. Odskačem, da 
si uzmem mrvu, no i tu sam gotovo zlo prošao, jer i 
taj nije znao šale. Ogledam se dalje, vidim u tanjuru 
jela, a kraj tanjura u hladovini pružile se dvije mlade 
mačice. Dođem bliže, nu vidim, da ne spavaju, te po- 
mislim tu nije ništa za tebe — i pođem dalje. 

Najednom čujem glas jednoga dječaka, gdje veli: 
pšto veliš Grga hoće li naići?“ Ovaj se nasmije i 
reče: ,Vidjet ćemo!“ 

Mislio sam, da se to mene tiče, ali ne sluteći 
zla, pomislim, da bi ti nevaljanci radi štogod -sakrili 
preda mnom, te onako mlad i lud, kako sam bio, 
pomislim: A baš ću naći taj vaš posao, zato sam i 
došao amo. Uputim se dalje u onaj kraj dvorišta, 
gdje su malo prije dječaci radili. Pogledam okolo, ne 
ima li koga u blizini i nasmijem se zadovoljno, jer 
je tu bila cijela hrpica žita. Luđak, nijesam ni pazio 
na mrežu, koju nekako nad tim žitom koso u vis 
postaviše. Tek sam uzeo jedno zrno u kljun, ali se 
mreža nada mnom spusti, htio sam poletjeti, ali kasno 
— bio sam uhvaćen.“ ' 

»Uhvaćen! uhvaćen! to je strašno!“ povikala 
mlada gospoda. 1 

,Dođoše dječaci i lijepo me izvadili ispod mreže, 
te me metnuli u krletku, dali mi žita i vode. Ali 
nedao vam Bog, djeco moja, spasti na to, da vas 
tako ljudi hrane. Nijesam imao mira ni časa, jednako 
me nosili okolo u krletci. Dolazila susjedna djeca i 
njoj me pokazivali. Od njih nekoja govorila, kako bi 

me na konac svezala, pa puštala da letim, druga 
opet, da bi od nekoliko takovih, kakov sam ja, pra- 
vila paprikaš, i što sve znam! Već sam bio obamro 
od straha, a i od stida pred mojim bratom i sestrama, 
koji su vidjeli, kako sam ulovljen. 

Majka mi je plakala, a otac se silno ljutio na 
mene. Jedva sam dočekao noć, da me puste s mirom, 


da mogu spavati. 


U jutro počne opet stari život! Vidio sam i mačku, 
kako me oštro gleda i nje sam se najviše bojao, jer 
ma da sam bio i zatvoren, još sam bio živ. 

»Živ, živ“, — potvrdiše i mladi poletarci. 

»Eto ti k mojim tamničarima i jednog malog 
zamrljanca. Po držanju ove dvojice vidio sam, da ga 
drže zločestim djetetom. U razgovoru zaište on, neka 
me njemu prodadu za novčić.“ 

»Zar samo za novčić?“ zavikali srdito slušatelji. 

»Da, da, toliko nas cijene, no moji me tamničari 
nijesu dali. Kako je bilo, ne znam ni sam; malo 
poslije toga desio se taj mali zamrljanac sam sa 
mnom u sobi. Najednoć otvori mi vrata, te me ispusti, 
rekavši: Baš te .ne će oni imati, kad te meni ne daju!“ 

Odletio sam. Kako je on prošao — toga ne 
znam. 

Moji se začudili, kad su me opet živa vidjeli, 
jer su već mislili, da me je zauvijek nestalo. Da 
udobrovoljim oca, obećao sam mu, da se više, dok 
mi on ne dopusti, ne ću u dvorištu pokazati, a 
baš mei nije onamo srce puno vuklo. 

Prošlo tri, četiri dana. Ojačali smo sasma i bilo 
vrijeme, da se: sami ogledamo po svijetu. Ispratili nas. 
roditelji iz doma dobrim poukama, kojih mi već nije 

trebalo, jer bijah već prilično toga iskusio. Razišli 
smo se kuda koji. 

Jednom sam se sastao po tom u vinogradu s 
nekojima drugovima, pa tek smo se počeli gostiti, 
kad počne nešto klopotati, a mi, kud koji, bjež'! Po- 
slije sam se usmjelio i došao da vidim, što je, no 
vidio sam, da se toga nemam bojati, jer klopotac 
nije živ.“ 

»Nije živ, nije živ!“ zavika društvo nad mojom 
glavom. 

,Potražim drugove i saopćim im to, pa se saku- 
pismo opet svi ria berbu, ne mareći za klopot. Kad 
ali čujemo neke korake i ja vidim čovjeka, gdje pro- 
lazi vinogradom; a o ramenu mu dobro mi poznata 
puška. ,Bježte! viknuh, ovaj je živ!“ I u času pobje- 
gosmo. 

»Živ, živ!“ povladiše slušaoci. 

»Drugom zgodom vidjeh druga, koji je neoprezan 
bio i zadrijemao na grani prosječena drva, a mačka 
ga uhvatila. 

Sve to bilježio sam dobro u svoju knjigu i učio 
po tom, kako se je meni vladati. Pa od tuda sam i 
postao tako mudar.“ 

U tom času, kada je valjda trebalo pravo pre- 
davanje da započne, ne znam, kako se dogodilo, da 
sam na sav glas kihnula. 

Zbor vrh mene tek to začuo, već i zaviknuo u 


jedan glas: ,Bježte! Živ, živ, živi“ i odleti. Dok" 


sam se razabrala, već je nestalo tih krilatih učenjaka 
i bila sam opet sama. 

Kako je već bilo vrijeme, da u kuću pođem 
digoh se i odoh, odlučivši čvrsto, sutra dan opet ići 
slušati to vrapčije predavanje. 

Jest da! Nije uzalud mudrac predsjednikom ! 
Tek su došli, pogledaše dolje, pa opaziv mene, zaori 
opet: ,Živ, živ, živ!“ i nesta zbora. 

Eh, pomislila sam, eto ti želje, da ti se šljivik 
skoro riješi časti, da bude vrapčijom školom! Da si 
nijesi to poželjela, čula bi i što više, ne samo pred - 
sjednikove doživljaje. . 

Ali što ću? Pobilježila sam i ovo malo, da vam: 
saopćim, djeco mila, uvjerena, da ovakove stvari vrlo: 
rado slušate. 

(2 


U šumici. 


Usred šume, gdje slavuji 
Navješćuju dan, 
Stoji kuća, a u njoj je 
Moga milja stan. 


Ona mene vruče ljubi, 
Tetica sam njoj, 

A ona je moje zlato! 
I ,Anđelak“ moj. 


Kao zora uv'jek vedra, 
Kao sunčan dan, 

A maleno srdašce joj 
Ljubavi je stan. 


Pjeva, skače, nikad mira, 
Vas dan ori dom, 

Al dobra je, pa majčica 
Ima radost s njom. 


a jAke 


Ta i mene srce vuče 
U šumicu van, ' 
Jer je tamo moga zlata, 
Mog ,Anđelka“ stan. 


(2 
. Laslavice i lepir. 
Be ljetni dan. Sunce žarilo s nebeske visine, 


kao da mu se mililo, što sitno cvijeće kloni glavu 
pred njim, što se mali pjevači kriju u hlad lišća. Ža- 


rilo i igralo se tihim povjetarcem, šiljući svoje zrake. 


hrlo. onamo, gdje bi vjetrić za čas uklonio listić ili 
travku. Tu i tamo preletjela bi tek koja ptičica, tra- 
žeći hranu, a nemirni lepirići bi samo oblijetali sitno 
cvijeće, ljubeći mu dražesno lice. 

U hladu lišća, ne mareći za sunčanu žegu, 
ne mareći za igru lepira, za krasotu cvijeća, sjedila 
je tužna mala lastavica. Suzni pogled uprla pred 
sebe, kao da je već mrtva jesen, a ne žarko ljeto. 
Dugo sjedila je tako. Mora da su je duboke sale- 
tjele misli, jer se prestrašeno prenula, kad je kraj 
nje šušnuo listić, a zvjedljivi je šareni lepirić začu- 
đeno pogledao, te je zapitao: 

»A što ti je mala sestrice, te tako žalosno pred 
sebe gledaš? Kako možeš biti tužna, kad se cijela 
priroda smije ?!“ 

»Što mi je? pitaš lepiriću! Evo što! Odletjela sam 
bez majčina znanja iz gnijezda jutros, letjela sam i 
letjela, a kad sam se sita naletjela, htjedoh se vratiti 
kući. Ali kuda? na koju stranu? Nijesam još bila 
daleko od doma, pa sam evo zalutala! Kako li će 

se moja sirota majka uplašiti, mislit će, da me je 
zla ruka iz gnijezda odnijela. Ah, majko, majko, gdje 
li si sada?“ zacvrkuta na to bolno. 

,Ako nije ništa drugo, nego to, to ti mogu ja 
pomoći, plašljivko draga“ reče veselo lepirić. ,Poznam 
te ja dobro. Nema li ti majka dom u seocu N. pod 
krovom kućice, u kojoj stanuje mala plavooka Barica ?“ 

»Jest, jest!“ zacvrkuta sada veselo lastavica. ,A 
otkud ti to znaš, molim te?“ 

»Otkud? Oh, ta ja ti oblijećem često onuda, da 
vidim ono dobro dijete, koje nikome zla ne čini, pa 
gledajući nju, moradoh. i tvoj dom često promatrati 
s njom. Hodi dakle za mnom, ja ću ti pokazati put.“ 

I poletjeli krilati prijatelji preko polja i livada. 
Čas bi letjeli usporedo, čas bi nestašni lepir pojurio 
naglo vedrim zrakom, a lastavica bi hitro za njim, 
kao da ga goni. I letjeli su dalje i dalje, dok ne do- 
doše do seoca i do lastina doma. Oko gnijezda cb- 
lijetala  cvrkućući stara lastavica, kao da traži dje- 
tešce svoje i, kako li se obveseli, kad joj doleti opet 
zdravo. O, kako se zahvaljivala lepiru za dobrotu! 
Od toga dana sprijateljile se lastice i lepir. Svaki su 
se dan morali vidjeti, a često se mlada lastica smjela 


i poigrati s njim preko polja. Ali onda je već znala 


sama kući doći. ' 

Tako su prolazili ljetni dani. Ali ljeto ne traje 
dovijeka. Hladna jutra i bijela magla javljale jesen — 
doba odlaska milim ptičicama. A 

Stara lastavica nije o tom pred lepirićem go- 
vorila, bilo joj teško i pomisliti na taj rastanak. No 
mlada se sastala s njim jednoga dana, te kako bi-- 
jahu oboje umorni, sjednu malo, da počinu, a na to 
će lastica: ,Danas smo zadnji put valjda ovako 

skupa. Majka govori već nekoliko dana o tom, da 
nam valja ostaviti ovaj kraj, pa poći daleko, daleko. 
Molim te, znaš li, kako je tamo, kud idemo?“ 

»Vi idete? Jao, ni pomislio nijesam na to, da 
dolazi studen! Vi idete u topli kraj, a meni siromahu 
suđeno je ovdje poginuti!“ 

,Poginuti? Zašto?“ upita uplašeno lastica. 

,Jer tako hoće Onaj, koji nas je stvorio. Mi ne 
možemo prezimiti, upravo kako ni vi ne biste ovdje 
mogle.“ 

,A ti hodi s nama!“ reče mu ona: ,Sigurno 
ima i tamo cvijeća i dobre djece, hladovita drveća, 


šarenih livada i zlatnih polja, kao i ovdje. Hodi, pa . 


prezimi s nama -u onom kraju“. ; ' 
,Ne može biti“, odvrati lepir. ,A ipak , nastavi, 
,vi idete, a ja da ostanem? . . . ne mogu, idem i ja! 
Reci to tvojoj majci. Eto me sutra k vama, da se 
spremimo na put.“ Raziđoše se. ' 
Lastica je zbilja majci rekla, što je s lepirom 
govorila, no. majka joj toga nije odobrila. ,Ti znaš ' 
reče, ,dijete moje, da je to nemoguće. Ta mi ptice 
dolazimo teško u daleki onaj kraj, a kako bi slabi 
mali lepirić sa svojim tanahnim krilcima! On bi brzo 
smalaksao i pao. Ne, ne, on mora ostati ovdje, tako: 
mu je dosudio i dragi Bog.“ ' 
pAli kako ćeš mu to reći? On će biti jako: 
tužan za nama, siromah mali!“ Na 
»Toga i ja ne znam. Najbolje je, mi ćemo otići, 
a da mu se ne javimo“. 
»Svome najmilijemu prijatelju ne javiti se na: 
odlasku ?!“ 


»Ne smijemo, dijete! Inače bi on silom htio s. 


nama ići, a to biti ne smije i ne može. Mi ćemo u 

jutro, dok on još spava, odletjeti na livadicu do nje- 
gova stana, vidjeti ga zadnji puta, zapjevati mu ti- 
hano ,s Bogom“, pa otići na put u daleki kraj, koji, 
Bog zna, hoćemo li i mi ikad ugledati.“ 

Lastica je šutjela, teška tuga stisla joj malo“ 
srce, glavom joj se vrzle misli o lijepom prošlom ži- 
votu i slike o putovanju, o njegovim strahotama, 
kako joj ih ocrtala mila majka. Pa kako da ne bude 
tužna ? 

Svanulo jutro. Obletješe dva tri puta svoj dom, 
rekoše ,s Bogom“ dobrim ljudima, s kojima su pod 
jednim krovom u svetom miru stanovali i poletješe 
tamo dolje do cvatuće livadice. Razgledaju se po 
njoj. Jest, eno tamo na jednom cvijetku sniva još le- 
pirić, valjda o putovanju u novi, daleki kraj. Tihano 
doletjele one do njega, pogledale ga tužno, digle. se 
gore i visoko u zraku zapjevale mu: ,s Bogom ostaj!“ 
te otišle dalje, da u društvu sa svojim sestricama 
ostave lijepu našu domovinu. 

Domala probudio se i lepir. Proskakao se po 
cvijeću i otprhne k lastavicama. Ali što vidje ? Prazan 
dom! Tražio ih svuda naokolo, ali ih nije našao. Sad 
se domisli, da su otišle bez njega. Kako li mu je bilo! 
Tužno je oblijetao još onuda, a tada odvažno poleti 
naprijed, odlučio za njima poći, ne bi li ih dostigao. 

Letio je i letio, a cijelim bi putom uvijek pitao, 
da li ih je vidio tko. I uvijek bi isti odgovor dobio: 
»Ovud su prošle, teško ćeš ih više stići!“ 

Lepira to ne uplaši. On je opet pitajući putem, 
hrlio dalje. Slabo je i za odmor mario, samo da pri- 
jatelje stigne, bila mu glavna skrb. Ni sam, siromah, 
nije znao, kako već dugo putuje, kad se jednoga 
dana nađe pred silnom vodom, kakove još u životu 

vidio nije; bilo je to more. Što će? Kraja joj ne vidi 
nigdje, a ako se umori, gdje da stane, gdje da se 
odmori? U svoje sile nije se smio uzdati, bile su 
već odviše napregnute. Snužden sjede na jedan kamen, 
pa misli, kuda li bi, kako li bi? 

Najednoć začuje šum nad sobom, a već u tom 
času spuštalo se dolje jato ptica, da se odmori, prije 
nego što će preko široka mora. 

Moj lepir gleda, nijesu li to njegove lastice, no 
nema ih, one su morale već tuda proći, a tko zna, 
nijesu li se već utopile u tome silnom moru. No zašto 
da se naprijed plaši? Digne se, otprhne do jata la- 
stavica i milo zamoli jednu, da ga uzme sa sobom. 

,A što bi ti tamo, nemirko mali? Tai bez tebe 
ih je tamo dosta“, reče mu ona. 

No on se ne dade tim poplašiti. Ispripovjedi 
joj uzrok svog putovanja i reče joj, otkud putuje. 


Smililo se lastavici i ona mu dopusti, da pođe s 


njima, te se sporazumješe ovako: lepir će letjeti, dok 


uzmogne, a kad se umori, nosit će ga lastavica na 


svojim leđima. Čim su to druge lastavice čule, po- 
nude se, da će ga i one nositi, i tako mu niti ne 
pustiše da leti, nego su ga izmjenice nosile. Njemu 
je vrlo lijepo bilo. Mogao je promatrati more, kako 
baca valove amo, tamo; mogao je promatrati velike 
brodove, što su plovili po silnoj pučini pod njima, 
samo je katkada morao preletjeti s jedne lastavice 
na drugu. 

Sretno se dohvatiše kopna. Još su letjeli, dok 
nijesu došli do mjesta, gdje se htjele njegove suput- 
nice. nastaniti. Oh, kako je tu krasno bilo! A ipak 
lepirić nije imao volje promatrati te krasote, njemu 
bijaše teško pri srcu. Bio je u tuđem svijetu, a onih, 

radi kojih je ostavio svoj mili kraj, još. nije našao. 
A nije to bilo ni tako lako! 

'. Lastavice mu obećale, da će mu pomoći tra- 
žiti, a on je sam bio neumoran. Letio je svuda okolo 
letio, tražio i pitao, no nitko mu nije znao za njih 
ništa reći. 

, Obletio je već cijelu okolicu, a još ih nije našao. 
Začuđeno su ga gledali drugovi njegovi u onom kraju 
kako leti i leti, a ne igra se po prelijepom gviječu, 
u kojem je toliko slađana meda bilo. No što je Mid« 
Tio za to? Umor i tuga shrvale ga već. Bolan sjede 
na jedan cvjetić, vidio je, da je došao tako daleko 
samo za to, da tu nađe svoj grob. 


I kad je tako mislio na svoj lijepi rodni kraj, 


koji je ostavio iz ljubavi k lastavicama, zacvrkuta 


mu jedna nad glavom. Umoran pogleda gore. Ali 
koje čudo! Ta to je upravo bila mlada lastavica, nje- 
gova mila, mala prijateljica. Još jednoć skupi oslab- 
ljele sile, da se digne, da joj se javi. Ona se nije 
mogla dosta načuditi, te je plakala od ganuća nad 
njegovom ljubavlju i nad njihovom, kako reče, ne- 
pravdom. , 


Povede ga k svojoj majci. One su obje stano- 
novale pod krovom neke lijepe kućice. Tu im je pri- 
povijedao bolan svoje doživljaje od onoga časa, kada 
se posljednji put probudio u svom zavičaju S: do 
časa, gdje se sastao s njima. ' 


Oh, kako im je sada žao bilo, što su ga tako 
ostavile! Pazile su ga, njegovale ga, ali uzalud. Malo 
Je uživao u toplom ovom kraju. Usred divnoga juž- 
noga cvijeća, obasjan zrakama žarkog južnoga sunca 
zaklopi oči svoje. U njemu su bile još dvije glize, 

jedna za prijateljicama, koje su ga tako ljubezno nje- 
govale; a druga za milim zavičajem. ' ' 

Od samih sitnih prašnika i sićanih latica mi- 
risava cvijeća načinile lastice svome dobrom pri- 
jatelju grob, u koji ga položile, da u njem počiva 
daleko, daleko od doma svoga. A one mu često do- 
lazile na grob i pjevale na njem divnu pjesmu o 

ljubavi i prijateljstvu. 


(2 
Ljubica. 


Nasred polja divno cvala 
Ljubičica skromna mala, 
Sunca zračak po vas dan 
S njom se igro radostan. 


I lepiri šarokrili 
Obljetali cvijet taj mili, 
Izvodio i ples svoj — 
Taj nestašni mali roj. 


Pa i pčele eto marne 
Do ljubice hrle čarne, 
Za sok Šladak svaka, čuj, 
Hvali njojzi svojim ,zuj!“. 


I komarci i mušice, 

Sve to ljubi njeno lice, 

A ljubica skromna, gle, 
Smiješeć prima goste sve. 


jd 


Ne odbija male stvore, 
Ne podiže glave gore; 
Prem je hvali cio svijet, 
Ona osta skroman cv'jet. 


Hrvatice! milje moje, 

Tako budi srce tvoje ' 
Sm'jerno za sveg žića tvog, 

Tad će tebe ljubit Bog! 


(2 
Pčelica. 


ao milo djetešce, kad se probudi oda sna, što 
K se majci ljupko smiješi, tražeći smiješkom svojim 
izmamiti majci slatki cjelov s usta, tako se i pro- 
ljetno sunašce smiješilo već zemljici, mameći joj tim 
smiješkom mirisno, bajno cvijeće iz krioca. 

I pčelice male u košnici svojoj oćutjele taj smi- 
ješak, pa se uznemirile, uzrujale, uzmilile po tamnoj 
kući svojoj, željne sjaja, željne cvijeća i naporna, ali 
slatka rada, Mahale su krilcima kao da kušaju hoće 
li moći poslije tolikog mirovanja opet poletjeti, ni- 
jesu li to kroz dugu zimu već zaboravile. 

»Ah, da sam već vani!“ šaptala jedna uzdišući. 

»Tiho, djeco, mirujte još!“ govorila ozbiljno 
stara kraljica. ,Sunce se doduše milo smiješi, ali za 
vas još ništa vani nema, zemljica krije još čeda svoja 
boji se, da joj ih nemili ne ugrabi mraz. Pa i hladno 
bi vam još svejedno bilo, nije to još prava toplina.“ 

Pčelice šutjele, znale su, da im majka istinu 
zbori. Samo ona jedna neustrpljiva došla do leta i 

pogledala van, ali kao za opomenu baš u tom času 
dunuo vjetar, a ona se stresla i brže pobjegla natrag, 
rekavši: ,Hu! još je hladno vani!“ 

Iz jednoga kuta košnice čuo se sada slabi uz- 
dah, a odmah za nijm sućutan glas: ,Strpi se, se- 
strice, samo još malo, eto proljeće ide, onda ćeš i 
ti ozdraviti.“ 

,Ozdraviti?“ odvrati bolna pčelica, ,Oh, meni 
se čini, da ću prije umrijeti, nego li proljeće vidjeti“. 

,Rekla sam ti već“, opet će joj sestrica blagim 
glasićem, ,da nade izgubiti ne smiješ. A samo dok 
proljeće grane, nestat će i tvojih bolova“. 

,»Proljeće, da proljeće!“ uzdisala bolna pčelica. 
,Pa zar je doista tako divno to proljeće ? O, ja sam 
mu se uvijek toliko veselila! Još nijesam vidjela ja- 
bukina cvijeta, a rekoše mi, da je tako lijep! Pričali 
su mi o miomirisnim ljubicama, o snježanom đur- 
đicu, 0. modrom jorgovanu, ali ja ih još nikad vi- 
djela nijesam. A hoću li ih ikad vidjeti?! Ah, ne 
srdi se, sestrice, što to pitam“. 

Hoćeš, hoćeš“, zazuji milo starija pčelica i ode, 
da se i ona malo prošeće po košnici. ' 
> Prošlo nekoliko dana. Sunce još toplije ssjalo, 
a k pčelicama sepia u košnicu veseo cvrkut 
ptičica. 

Kraljica sazove svoju djecu k sebi, pa im reče: 
»Djeco moja, sad vam dopuštam, da i vi malo po- 
virite u tu bajnu, mladu, proljetnu narav. Proletite 
se malo, ali mi dođite opet sve zdrave natrag. Po- 
tražite u grmlju sitne ljubice i odnesite im moj 
pozdrav!“ ' 

Veselo zamahale pčelice krilcima, otpuzale_ do 


leta i jedna po jedna veselo izletjele u divni pro-' 

ljetni zrak. Samo se jedna nije žurila, da izleti. Imala 
je važniji posao da obavi. Ona ode u kutić k bo- 
lesnoj sestrici, pa joj reče: ,Sestrice moja! letjeti do- 
duše ne možeš, bolna si, slaba si, ali pred kuću izaći 
možeš, da se ogriješ na blagom proljetnom sunašcu, 
da se makar iz daleka nagledaš proljetnih krasota. 
Hodi sa mnom!“ 


Polagano se diže bolna pčelica, morala se upi- 
rati o sestricu si, da je mogla do vrata doći. Lagano 
izmili van. ,Oh, kako je krasno!“ šapne, stresavši se, . 
kao da ju je sad, pri pogledu te sve krasote, još 
većma bilo strah umrijeti. Oko nje veselo letjele 
zdrave pčelice. Ona gledala za njima uzdišući. Kako 
joj je teško bilo, što nije mogla s vama Stane se 
ogledati po lijepom vrtu. 

»Ah, gledaj, gledaj tamo!“ klikne Pabeadeić »Ta 
još ima snijega!“ 

Sestrica joj se nasmije i odvrati: , To nije dalad. 
što se tamo bijeli, to se je trešnja osula cvijetom. 
Gle tamo višnje i rane šljive, sve se bijeli! Onuda 
sada lijeću sestrice naše i razgovaraju se s : bijelim. 
cvjetićima.“ 

»Ah samo ja ne mogu!“ uzdahne opet mala. 
Dugo se je naslađivala tim vidikom, a kad su se u 


* večer drugarice povratile kući, morale su pripovje- 


dati, što je koja čula, vidjela i doživjela. Bolesnica 
im nije zavidjela, ona je samo žalila sebe, što ne 
može i ona tu sreću da uživa. 


Prošlo i opet nekoliko dana. Drugarice svaki 
dan izlijetale, a ona nije mogla ni pred kuću, bilo 
joj još gore. Mislila je, da joj je kraj. Pa ipak ju je 
tješilo, da je makar i malo vidjela proljetna čara. 

Jednoga dana oćuti, da joj je opet malo bolje 
i opet izađe pred kuću. Jedva je svojim očicama 
vjerovala. Malo podalje od njene košnice osulo se 
drvo blijedo-rumenim cvijetom, a tihani miomiris do- 
pirao do nje. ,Ah, to je sigurno jabukin cvijet!“ kli- 
knula mala, ,samo on može tako divan biti, o 
njem su mi toliko pripovijedali.“ 

Gledala je i gledala u krasni cvijet, a želja, po- 
ljubiti koji otaj cvjetić, napunila joj male očice su- 
. zama. S neba je blago grijalo sunce. I sunčanom se 
zračku smiljela bolna, mala pčelica, on dođe k njoj, 
zagrli je i šapne joj: ,Pokušaj, sirotice, poletjeti, 
možda ćeš ipak tako daleko moći stići“. 

Pčelica se strese, ali kao i nehotice mahne kril- 
cima, skupi ono malo smage i gle! podiže se i po- 
leti k rumenim cvjecima. O, kako je lijepo bilo s 
njima čavrljati, pričati im svoje sne, slušati njihove 
zlatne, proljetne priče! ia 

Dugo je dugo ostala tu, sve dotle, dok joj 
zabrinuta sestrica nije došla, koja je već brižno tra- 
žila, ne našavši je u njenom kutiću. Koliko se i ona 
veselila! 

A našoj maloj bolesnici, koja se svakim danom 
zdravijom ćutjela, bila to odsad svagdanja šetnja i 


zabava. Nije dugo potrajalo i ona bila zdrava — ' 


posve zdrava. Sad je mogla lijetati daleko, daleko; 
tražiti ljubice, titratise s blijedom mišjakinjom, zujati 
oko žute zelenkade, sisati slatki sok iz mrtve koprive, 
Ali jabuke svoje zaboravila nije. Prvi posjet u jutro, 
zadnji na večer bio je namijenjen rumenim cvjecima, 
kojih je svaki dan bivalo manje i manje. : 
Kako li joj žao bilo, kad je nestalo i zadnjeg, 
a drvo se okitilo zelenim listom i sitnim jabukama. 

No svejedno i poslije, kad je umorna od silna rada, 
htjela, da odmori krilašca svoja, najslađi odmor bio 
joj ondje, kud je prvi put u proljeću poletjela — na 


jabuki. 
(2 


Ne svađajte se! 


Pe me nebo žarilo se sjajem sunca, koje zapa- 
daše. Još su mu traci zlatili vršak stare, granate 
lipe, ali inače je već cijeli perivoj bio u zagrljaju 
večernjeg hlada. 

U grmu kraj sjenice žestoko se prepirao vrabac 
sa svojom ženkom. A zašto? 

Hajde, da vam od početka njihov razgovor saopćim. 

»Dakle, naši su mladi prvi put bili vani“, progo- 
vori ženka, zadovoljno si čisteći krila. 

»Da težak je to bio posao!“ uzdahne vrabac 
važno. ,Nije šala, paziti na četiri nevješta djeteta, 
bacati oči na četiri strane, pa onda zapovijedati ne- 
stašnoj toj mladeži, koja misli, da nigdje na svijetu 
pogibli za nju nema, te ne pazi na ništa, samo sSrće 
sad ovamo, sad onamo,“ 

»No sva sreća“, prihvati ženka, »da si bio današ 
bar oprezan, i tako bia cijeli dan živjela u brizi, da 
ćeš ih manje kući dovesti, nego si ih odveo. Valjda 
nijesi sastao nijednog od tvojih drugova, s kojima 
se znaš zabrbljati, pa zaboraviti na sve.“ 

»Molim te, da me ne Zanea dobaci joj oštro 
veabc. 

»Da te ne vrijeđam?! A nije li se često doje: 
dilo, da si otišao po hranu, dok su nam djeca još 
mala bila, pa te nije doživjeti bilo, kako si dugo 

ostao. A kolikogod sam te puta išla tražiti, našla 
sam te gdje brbljaš s kojekakovim besposlicama. 
pŠuti, pa šuti!“ blažim će glasom vrabac, »to 
je sve bilo, pa prošlo. Ostavi to, — no hajde, da se 
posavjetujemo o budućnosti naše djece! i. 

»Da, o tom sam i tako cijeli dan razmišljala , 
reče ženka. ' . 

,Ja mislim“, počne vrabac, ,da je prvo, da ih 
damo starome iskusnom vrapcu u nauk, , 

»A kojemu na primjer?“ razdraženo će ženka. 

»Ti znaš onoga starog, što stanuje u ovrhu krova 
Šarčevićeve staje. Mudra je to glava, 1 doživio je 
mnogo toga. Često mi je to pripovijedao, 

»A ništa bolje!“ upade mu u riječ ženka. »To 
je onaj stari brbljavac, koji te je uvijek ree? 
od posla. Pa tome da ja moju djecu dadem u nauk?! 
Ha, i to biti neće! Tvoj prijan može samo svojoj 
ludoj sreći hvaliti, koja ga čuva, da još nije dospio 
u mačje šape. A mojoj bi se djeci uza nj to lako 
moglo dogoditi.“ LJ ' 

,Pa da ih dadem onome, što stanuje u Plevni- 
ćevu hambaru? On je mudar! Plevnić je svoj hambar 
od svuda dobro zatvorio, a njegovoj je mudroj glavi 
ipak uspjelo naći otvor, koji Plevnić još ni danas 
vidio nije.“ os. E 

Ha, ha, ha!“ nasmija se porugljivo ženka, va 
ne ćeš da pripovijedaš, kako se je isti taj tvoj mudri 
drug ulovio u stupici, namijenjenoj miševima. Gdje mu 
je onda bila mudrost? I on može slijepoj sreći da 
zahvali, što je Plevnićev sinčić bio luđi od njega, sa 
ga pustio izmaći mu izruke. Tome ih pogotovu nedam ! 

A što ti misliš?“ razljuti se sada vrabac, ,da 
ću jš tebe tako dugo pitati za tvoje milostivo dopu- 


štenje? Ja sam goso u kući! Kako ja reknem, onako: 
će biti!“ 

»Ha, gle ti tol“ vikne ženka. ,Valjda imam i 
ja koju reći pri tom. Uostalom eno ti sinovi, a ja ću 
moju kćerčicu sama učiti, pa ćemo Vidjeti, tko će 
bolje proći. Unaprijed bih smjela ustvrditi, da ću 
ubrzo zaplakati za sinovima. A moju kćerku ja ću učiti, 
da bude oprezna. Na uranku i prije počinka, vječito. 
ću joj jedan nauk davati: »Čuvaj se mačke! Nemoj 
da zaglaviš nesretno, kao mnogi naš rođak i drug. 
Čuvaj se mačke!“ 

»Da, da, pravo imaš!“ potvrđivao vrabac krije- 
šteći ženki, koja je upravo vikala od razdraženosti. 

— U ugodnom večernjem hladu pružila se naša 
stara maca baš podno istog onog grma, gdje su sje- 
dili vrapci. Mislila je o lijepim mladim danima, kad 
je lagano još skakati znala i tihano kao sjena pri- 
šuljati se ća u krošnju one stare, granate lipe, pa 
ondje uloviti mnogi slasni zalogaj. — I nehotice stala 
se oblizavati, kao da je netom opet jedan spravila. 
u svoj stari želudac. 

U to počeo vrapčiji razgovor. Maca, makar da 
je već i ostarjela, naćuli uši, lagano se digne, čučne 
i stane ih kroz lišće motriti. Što je prepirka bivala 
oštrija, bolje je maca pazila. I kad se ženka bila 
upravo onako bijesno razvikala: ,Čuvaj se mačkel“ 
bila je već maca u grmu i jednim mahom, kao da 
je najmlađa, skoči i zgrabi ženku. 

»Čuvaj se mačke!“ htio je upravo da vikne 
vrabac, kao rugajući se ženki, kojoj je to bila naj- 
mudrija opomena kćerci, ali nije dospio. Prestrašenim 
krikom prhne na krov i u času iščezne sva ljutost: 

iz njegova srca. Počne krilima mlatiti i vikati i jadi- 


kovati. 
Maca, ni da bi se obazrela na njegovu tugu, 


slatko: je gutala jadnu ženku, koja je svakog dr- 


žala za ludog i neopreznog, samo sebe za mudru i 
opreznu. 

Siromah vrabac odletio u gnijezdo, koje mu 
bilo pod krovom sakriveno krasnim zastorom od 
petolistog bršljana, da javi djeci tužnu vijest. Tad 


doleti opet natrag, opet sjede na grm i obasu 


mačku svim pogrdama i zlim imenima. No srećom 


ga maca nije razumjela, ona je ležala opet pod grmom 


i oblizavala se, pa pomalo zurila na njega, misleći 
valjda, da ne bi njenom želucu škodilo, ni kad bi i 
on tamo svojoj ženki društvo pravio. 

Tužno omrknuo dan bijednome vrapcu, tužno 
mu svanulo drugo jutro. Izletio je sa svojom djecom, 
poveo ih, da im pokaže, gdje im je poginula majka, 
no nije ih pustio, da sjednu na grm, nego na krov, 
ne vjerujući više ni svojim očima, koje nijesu 
mogle vidjeti mačke. Nikad više nije sjeo na onaj 
nesretni za njega grm, ali iz one nesreće izveo je 
mudri vrabac riauk za svoju djecu: 

»čuvajte se oštre svađe, 
Da vas u njoj jad ne snađe!“ 


(e 
.Granuo je svibanj. 
(Granuo je svibnja | 

Divni prvi dan, 

Ustaj d'jete moje! 

Hajdmo, hajdmo van! 


Hladne li su stene, 
Hladan li im dah! 
“Divna li je narav, 
Sladak zefir plah! 


Tamna li je soba, 
Tih li kutić svak! 
Sv'jetlo li je vani, 
Prepun pjesme zrak! 


Pastir stado goni, 
Frule ječi glas. 

C'jela narav pjesmom 
Kanda zove nas. 


Vedro ti je srce 
Ko čarobni raj, 
Hajd u narav, djete, 
Pa tu zapjevaj! 


Pjevaj, pjevaj, pjevaj, 
Neka ječi gaj! 

Ti si sretno jošte, 
Sv'jet je još ti raj! 


(2 
Sto je zvjezdica pripovijedala. 


he jesen. U jutro bijele magle javljale njezinu: 
vladu, no nebo se još nije zavilo u svoju sivu. 
odoru, još nije počelo plakati za cvijećem i pticama,. 
još je danju toplo sjalo sunce, a noću kitile milijarde: 
zvjezdica divni, plavetni nebeski svod. 


Bila noć, krasna, tiha noč. Zvjezdice treptale 
gore, mjesec šetao veličanstveno među njima, a one 
si kratile vrijeme pripovijedanjem. 

Činilo se, kao da još nekog čekaju, Tako je i 
bilo. Za malo pokaže se još jedna lijepa sjajna zvje- 
zdica i veselo pozdravi druge. 

»A gdje si, molimo te? zapitale je ove. ,Čini 
se“, reče jedna, ,da ti se previše dopada onaj svijet 
dolje, jer se mnogo tamo baviš, osobito zadnje 
vrijeme.“ 

»O, zar ne znate“, primijeti šaljivo druga, ,da 
moramo sretne biti, što nas počašćuje svojom pri- 
sutnošću tako visoka osoba. Ona bi se mogla lako 
oholiti od nas“. 

»Da, dal“ reče treća, ,dok se mi po danu mo- 
ramo u svoje odajice zavući, da se odmaramo i odje- 
čice si u red postavimo, dotle ona lijepo, zavukav 
se u koji nabor plašta sjajnoga sunca, promatra 
dolje svijet i sluša njegove glase.“ 

»Oho, to bi se moglo zaviđati!“ reče važno 
opet jedna. 

»Io bi tek morali znati, je li vrijedno“, javi 
se druga. 

»Nuder nam pripovijedaj, što si sve danas vi- 
djela, da i mi nešto znamo“, zamoli jedna. 

»Pripovijedaj, pripovijedaj!“ molile i druge. 

»Vidim, da ste vrlo zvedljive“, začne nadošlica, 
»što se dakako ne pristoji baš tako sjajnim gospo- 
dicama, no ipak ču vam rado želju ispuniti. Čujte, 
što sam danas vidjela! Sjećate li se još onog straš- 
nog požara u selu K. pred dva dana?“ 

»Sjećamo dakako!“ odgovorile joj druge. 

»Dobro dakle! Danas u jutro pogledam opet 
na garište, gdje je toliko ljudske muke i rada pro- 
gutao požar za tili čas i zavirim u svaki kut. Na- 
jednoć začujem zuj pčelice u dvorištu. Pogleđem 
tamo. Zujeći oblijetala je sirota mala pčelica jedno 
mjesto, kao da nešto traži, a tražeći plače. Zavirim 
bolje na to mjesto i što vidjeh ? 

Ogarke košnica, oko njih množinu mrtvih pče- 
lica i nešto rastopljena voska. Zazeblo me, gledajući 
to. Ne samo trud i muka ljudska izgori tu, nego i 
trud pčelica malih. Koliko li su se mučile cijelo pro- 
ljeće, cijelo ljeto, do jeseni evo, da im sve, pa i njih 
same proguta požar! A ova sirotica. ostade! Kako ? 
Bog zna, kako si je život spasila! Tu je došla, da 
vidi ostanke rasutog doma svoga i grob sestrica 
svojih. 

Dugo je letjela tuda, a tada odleti. Pratila sam 
je na tom lijetu. Otišla je u Šumicu. Tu je letjela 
jadnica oko šumskog mirisnog cvijeća i zujila, zujila, 
kao da njemu tuži svoje jade. Tad ode do jednog 
drva. Iz njegove šupljine čuo se zuj pčelica. Njima 
pokuca na vrata i kada je zapitaše, što želi, istuži 
im svoju nesreću i zamoli, da je prime u svoju za- 
jednicu. 

Kako je lijepo, bike ganutljivo govorila! Je li 
čudo, da su je sestrice primile? Sad sam mogla 
biti zadovoljna, no meni je ipak nekako teško bilo 
pri srcu, Potresla me slika na garištu. ' 

Zavukla sam se na čas za plašt sjajnoga sunca. 
No nije mi se dalo dugo mirovati. 

Provirim van i zagledam se u krasnu jednu šu- 
micu kraj sela K! Najednoć začujem smijeh, pjesmu 
i djetinje glasove. Povirim bolje kroz gusto drveće 

i vidim cijelo jato školske djece, kako se spušta s 
brežuljka dolje u šumicu. Bila je to prva školska 
šetnja. 

Kad su ušla dublje u šumu, bilo im je slobodno 
brati cvijeće i lješnjake, ali ne ići daleko od svojih 
učitelja. Gledala sam, kako ih to veseli i kako im 
prija taj vedri, šumski zrak. Bilo je to veselo. Smijeh 
i šala odzvanjala šumom. 

Najedamput, dok sam se zagledala u jednu milu 
djevojčicu, kako se zaplela u lozu od kupine, čujem 
na drugoj strani iz stotine grla povik: ,Zec, zec!“ 

Dok sam se. osvrnula bježao je već mali zečić 
glavom bez obzira i tek se negdje na drugom kraju 
šume zaustavio, mislim. No ni za njim nijesam mogla 
paziti, jer sam se zadržala kod tog dječjeg roja. 

. Ti mali junaci mislili, da će stići zeca, te po- 
trčali za njim. Pri tom se najbolje htio istaći mali 
Franjo, no kako je naglo potrčao, a kako je šuma 
nesrećom malo neravnija od sobe, tako se on po- 
tepao, te koliko je dug opao, a sa svih strana zaori 
veselo: ,Ulovio zeca! ulovio zeca!“ 


Možete misliti, da sam se tome od srca na- 


smijala. 
Gledala sam još malo to dječje veselje, a kad 


su ostavila šumicu, pošla sam da tražim zečića. 


Muka je to bila, naći ga. Bio je u ležaju, kod svoje 


majke. Ta je bila brižno nagnuta nad njim, jer je 


mali siromah silno drhtao; ne mogavši se oporaviti 
od straha, koji je pretrpio. 
Nasmijala sam se tome velikom junaku. 


Odatle sam pošla, da vidim maloga Franju, 


kako je njemu iza lova na zeca. 





Dok sam k njemu dospjela, već se i smrklo 
bilo; našla sam ga već u postelji. Na nosu je imao 
malu kolajnu, koju je stekao za hrabrost u lovu. 

No mislim, da to ne škodi, pa da mu to nije 
ni prvi, ni zadnji put. 

Eto, tako sam se i ja zadržala, te tako sam 
kasno prispjela k vama. Jeste li sada zadovoljne, 
nestaške male ?“ 

»Hvala ti, jesmo“, rekoše joj sestrice, a tada 
podoše i one, da malo pogledaju dolje, kako dobra 
dječica spavaju. : 


Na obali Save. 


B su opet školski praznici. Ostavila sam svoje 
seoce i pošla u roditeljski dom, da se ondje od- 
morim i veselo provedem koje vrijeme među svojim 
milima. Koliko li je ugodnosti bilo u to doba za 
mene! 

Jednoga dana pođem s roditeljima na jedan 
pašnjak. Nije me na njem već dugo, dugo bilo! Krasan 
je to pašnjak, isprepleten živicama, a leži uz Savu. 
Kao dijete išla sam često onamo, jer smo uvijek imali 
ondje po koji komad blaga, koje je tamo cijelo ljeto 
ostajalo, pa bi otac rado išao onamo, da vidi, kako 
uspijeva, a i tražio je onuda lijepih divljaka ruže. 

Pošli smo poslije podne. Sve mi bilo tako po- 
znato na tom putu. Ponesoh se mišlju u ono blaženo 
doba, kad sam skakala onuda, i berući cvijeće veselo 
pjevala. Prvi grmići bili već pred nama. Oh, kako 
sam si nekad znala izgrepsti ruke, otimljući sebičnim 

grmićima lijepe modre ljubice i drugo sitno cvijeće! 
Opet sam zagledala oko grmlja, opet tražila cvijeće, 
opet slušala, kao nekad, romon mirne Save, pjev pti- 
čica, što su lijetale od grma do grma, a iz daleka 
sad sitniji, sad krupniji zvuk zvonaca, i to me opo- 
jilo. Činilo mi se, da sam u nekom velebnom hramu, 
kojemu ne mogu dogledati kraja. 


,Još malo, pa će po običaju stado amo na vodu 
doći“, reče moj otac, pogledavši na uru, »pa nam nije 
od potrebe, ići mu u blizinu, možemo i ovdje čekati. 


,Možemo“, reče majka, te pođoše malo dalje, 
razgledajući lijepe mlade divljake ruže. Nijesam išla 


za njima. Ostala sam kao začarana na onom mjestu, , 


dok mi se roditelji udaljili. Bio je tu lijep slaz k romo- 
nećoj Savi, pođem po njem i došavši do vode, sjednem 
na pijesak, te se zagledam u nestašne male vale, Kako 
li su romonili! O, kako bih rada bila znala, što si 
pripovijedaju, ali da mi se i ta želja ispunila, zar 
bih bila razumjela, što govore, kad nije čekao jedan, 
. dok drugi doreče, nego su čavrljali svi bez odmora. 


Vrnem okom po toj sjajnoj blistavoj pruzi, što 
poput srebrna pasa obrubljuje rodni mi grad, te opazim 
lađicu, koja je kao zamišljena presijecala valove, jed- 
nakim korakom stupajući dalje. Male kaplje, koje je 
šilj lađe pobunio valjda u zanimivu pripovijedanju, 
poskakivale gore, dolje, udarale o lađicu, krijeseći se 
.u žaru sunčanom kao nebrojena biser-zrnca, izma- 
mljena iz zaklona svoga, da onda opet panu dolje i 
da ih razigrani valovi prime i dalje ponesu do obale, 
da je prekorače na kratak časak, pa da se vrnu opet 
na svoj put, dalje, dalje bijelim svijetom, do daleka, 
nepoznata cilja. a 

Gledala .sam te divne srebrne valove, kako jure 
prema meni, kako poskakuju preko obale, pa se opet 
vraćaju natrag,,a kad zamakne lađa s vidika, smiri 
se i opet sve, pa opet samo romon, tajanstveni romon! 

Blizu mene u razmekšanom tlu poznavao se trag 
stupaja goveda. Nestašni val ostavio u njem malo 
svojih kaplji, zaboravio na nje valjda, ili ih ne spazio 
u velikoj svojoj hitnji. Naslonim glavu na koljena i 
jasno čujem, što žubore male kaplje, da li to u polu- 
snu, ili na javi, to ne mogu reći. Evo što sam čula: 

» Tako, ovdje je mir“, reče jedna, ,kuda to za- 
padosmo ? Zar nam je ovdje cilj? Pa uopće, kuda to 
jurimo, kuda tako naglo bježimo? Ja ne znam. Samo 
to znam, da je divno ovo neprestano putovanje, ovo 
vječno čavrljanjel“ 

» Tako je“, reče druga. ,Kuda idemo, to ne znamo, 
to znade samo Bog, koji nas šilje. Već silne druga- 
rice naše otiđoše onim putom, kojim idemo mi, ali 
još nijedna se ne vrne, da nam rekne, kuda nam je 
ići. Jedino znamo, odakle smo počele putovati, ali i 
taj početak nije nam svima isti.“ 

»Pravo imaš“ preuze opet jedna riječ. , Hajde 
dakle pripovijedajmo si bar svoje male doživljaje, 
dok nam je ovdje počivati, dok nas ne pozovu dalje!“ 

»Budi!“ reče prva. ,Čujte mene! Ne znam, da li 
je među vama ikoja još iz mojega kraja. Dolazim iz 
Kranjske. Dugo, dugo sam tekla pod zemljom dolje, 
no o tom ne ću da pripovijedam, dok jednoga dana 
ne oćutjeh silno veselje, opazivši divno sunčano svijetlo“ 
opazivši lijepo modro nebo, opazivši velebno gorje, ali 
nijesam imala vremena da promatram taj za mene 
novi svijet. Zakliktala sam burno, potekla hitro niz 
stijenje dolje, a za mnom hiljade i hiljade mojih se- 


— 36 — 


strica, sve tako burno vičući, da bi čovjek uzalud 
htio drugu si ondje štogod reći. Tamo ori glas samo 
velikih kaplja. Dođem dolje, tu me opet povukle se- 
strice dalje, dalje, nijesam mogla ni časak odahnuti, 
nijesam mogla stati i promatrati te čare, nikad nevi- 
đene. Čula sam samo, da je ona velebna gora, s koje 
sam prvi korak učinila ,Triglav. Tekle smo dalje, 
dalje, pa čujem krasno ime, kojim nas prozvaše ,Sa- 
vica“. I uvijek smo jurile dalje, valjda da dostignemo 
one, koje su prije nas pojurile u svijet. Ali uzalud, 
one su tako hitre, kao i mi! 

Koliko li sam toga poslije doživjela! Koliko li 
sam se puta vješto ugnula, da me ne zahvati šešir 
pastirčeta, koje je došlo ugasiti žeđu, koliko li puta 
preskočih hitro ruku mlade pastirice, kad bi zami- 
šljena ruke u vodi hladila! Koliko li puta zapletoh 
se u nabore rublja, kad bi ga marljiva pralja došla 
prati i opet sam skočila dalje, dalje, mililo mi se pu- 
tovanje. Po vas dan hrli, pripovijedaj svoje doživljaje, 
slušaj poj ptica, pjesmu pastira, zvuke zvonova, a po 
noći njiši sjajni: mjesec i služi malim zvjezdicama 
ogledalom. A tako isto i vi, družice mile, provodite 
dan.“ 
»Ti si dakle ispod ,Triglava'?“ reče druga. ,l 
ja sam iz divna kraja. Ugledala sam svijetlo svijeta 
među strmim stijenama, gdje mi sestrice stvoriše: 
krasno jezerce. Nijesmo ostale u njem. Kružile smo i 
skakutale po njemu, pa tad poskočile dolje u drugo 
jezerce, pa opet dolje i tako smo skakale i skakale 
dalje, dok nijesmo obigrale svih dvanaest jezera, koje 
ljudi zovu ,Plitvička jezera, a sad, umorne silnim 
skakanjem, primirile smo se malo, te potekle dalje u 
svijet pod imenom ,Korana. Divna je bila izmjena 


na tom putu! Čas smo tekle mirno, čas poskočile 
preko kamena hitro, čas smo romonile umilno, čas 
bučile poput nemirne djece. , 

I dalje, dalje išao naš put, dok nijesmo došle 
na zapreku. Pred nama bila rijeka ,Kupa.“ Ne preosta 
nam ino, nego ostaviti staro ime, pa pod njenim, nama 
novim, krenuti dalje. 

Ne bilo ni to dugo. Ostavile smo kod Karlovca 
svoje ime ,Korana\, a već kod Siska imala se Kupa 
pokoriti moćnijoj gospodarici, ostavila i ona svoje ime, 
pa se nazvasmo ,Savom. Pod tim imenom tečem 
evo mirno dalje međom lijepe zemlje Hrvatske, a ko- 
liko ću puta možda još promijeniti ime, ne znam.“ 

»Ja sam“, reče treća, ,mnogo već preživjela. Gdje 
da počnem ? Da ne duljim, počet ću ovim: Bilo zimsko 
doba. Nebo se zastrlo gustom koprenom, koja je sat- 
kana bila od samih sitnih kapljica, kako smo i mi. 
Bila sam i ja među njima. Maglilo mi se u toj silnoj 
visini, najednom se zaljuljam, a sa mnom joši mnoge 
druge kaplje, te poletjesmo k zemlji dolje. Kao bijela 
pahuljica pala sam na vrhunac prilično visoka bri- 
jega i tu sam ostala onesviješćena. Mislim, da jei 
mene omamio san, koji je sve u okolo uljuljao bio. 
Dugo sam ostala ondje, ali najednoć počne sunce 
toplo sjati, moji se smrznuti udovi počeli otapati i od 
bijele pahuljice postadoh opet kaplja.“ | 

Nijesam više htjela ostati na brijegu, sililo me 
nešto dolje, te pohrlim niz brdo s drugim sestricama. 
Dugo smo se povlačile amo, tamo, dok nas ne primi 
u društvo krasan potok, šumeći divnom dolinom, 
okruženom lijepim gorjem. Nijesam mogla pregledati 
svih divota toga kraja, jurile smo dalje, a. ime _ nam 
bilo ,Orljava.“ Da, prošla sam komadić lijepe Slavo- 

nije kao Orljava, a tada smo i mi ostavile to ime i 
nazvale se ,Savom“.“ 

»A ja“, reče opet jedna mekim glasom, ,niti do- 
lazim iz dubina zemlje, niti padoh iz visine, ali moj 
je izvor dublji; vrhunac, s kojeg sam ja potekla zove 
se — bol. Ne gledajte me tako začuđeno! Čujte moju 
priču! Bila sam svojinom krasne djevojčice, počivala 
* mirno, ona ni slutila nije, da sam ja tu. Kud bi išla, 
samo je pjevala, imala je dobre, ako i ne baš bogate 
roditelje, imala stariju sestru, koju je ljubila, kao 
svoga anđela čuvara i bez koje, mislila je, niti živjeti 
ne bi mogla. No ta sreća ne potraje dugo. 

S bolešću se združi siromaštvo, a starija sestra, 
videći to, odluči, da znanje, što si ga je trudom ro- 
diteljskim stekla, u podalekom gradu upotrebi, da 
očuva mile roditelje od oskudice. 


Spremila se ona, a srce male sestrice gorko. se 
stislo od golema bola. Lađa stala uz obalu, sestra se 
oprostila, izljubila sve, pa pošla u susret borbi i radu. 
Skupismo se mi sitne suze, svjedoci bola, oko maloga 
srdašca. Ali nam nije ondje mjesta bilo, potražile smo: 
izlaz iz prepunih grudi, te ga našle u plavim njenim 
očicama. 

Tu sam ugledala svijet ja, no voljela bih bila 
ostati zauvijeke pokopana, nego što sam morala vi- 
djeti to milo čedo ožalošćeno. Pala sam s njenog: 
oka u vir rijeke, te potekla dalje Savom. Tko da sluti, 
da sam bila .,suza bola?!“ 

,A zar bi mene prepoznale“, zapita opet jedna, 
,Mislite li, da sam bezazlena kaplja iz kakovog bi- 
sernog potočića? Nijesam, ne! Ja sam kaplja znoja! 

Teško li se mučio jadnik starac, kopajući po 

vas dan na sunčanoj žegi. U znak teška rada, ne- 

umorna mara, zasjala sam mu na čelu, sjećajući ga 
riječi vječnoga Oca: ,U znoju lica svoga jest ćeš 
kruh svoj!“ Nedaleko tekla voda, nagnuo se, da je 
zahiti, da ugasi tešku žeđu, a ja padoh u vale rijeke, 
koji me ponesoše dalje.“ 

»A ja dolazim iz Bosne“, opet će neka, al u to 
se već jasno razabirala za mojim leđima zvonca stada, 
čuo se glas pastira, koji je dovikivao imena našega 
blaga. , 

Žao mi bilo, što su me pobunili iz mojih sanja, 
ali što mi preostade? Tuda, gdje sam sjedila, moralo 
je stado k vodi. Morala sam dakle ustati. A 

I opet se vidjela mala lađica na vodi i opet 
udarali vali o obalu, potrčali preko nje, vratili se 
nazad, pa valjda pozvali i one zaostavše kaplje sa so- 
bom, kojima imam zahvaliti ovu malu pripovječicu. 
Sunce bilo već blizu zapada, kad smo se vraćali kući. 
U duši mi ozvanjao razgovor kaplji, koji evo, mila 
djeco, vama saopćujem. 


(2 
-Proljeina slika. 


Na travicu meku, gustu, 
Išaranu svu od cv'jeća, 
Metila ga majka mila 
Prvog njeg'vog pramaljeća, 


Puzati je istom moglo, 
Ali srce njeg'vo malo 
Dah proljeća, čar prirode 
Sigurno je osjećalo. 


Gukalo je od veselja, 
Pljeskalo je ručicama, 
Igrale mu vedre oči, 

Ta, — bila je radost sama! 


Smijalo se sretno tako 

To anđelče zlatno, malo, 

Pa za sitnim, šarnim cv'jećem 
Prstićima posizalo. 


Trgalo ga, bacalo ga, 
Ustima ga prinosilo, 
Tada opet sretnoj majci 
Položilo koj' u krilo. 


A majčica sretna, sretna, 
U tom daru uživala, 
Ta djeteta njenog malog 
Ručica ga natrgala. 


Blago tebi, čedo malo, 

Dok u sitnom sjediš cv'jeću! 
Blago tebi, moj anđelče, 

U života pramaljeću! 


(2 
Slušaj majčicu! 


' umračje je. Na ulici gore već svjetiljke i zaviruju 
S svojim zrakama u obližnje prozore. Čuje se ko- 
rake onih, što prolaze, štropot kola, što žurno spješe 
kuči, da ih ne uhvati mrak. 


: Uz prozor velike, krasne kuće sjedi gospođa 
srednje dobi i nepomično gleda u večernji suton, 


“Čini se po izrazu lica, da je i u njenoj duši taj čas 


kao vani — sumračje! — Sad joj se eno otisne suza 
niz lice, a ona prošapta sklopljenim rukama: ,Molim 
se za njeg svaki dan, a on sve gori, sve neposlušniji. 
O, što će biti iz mog djeteta?“ 

: U drugoj sobi sjedi na podnožniku dječak od 
kakovih deset godina. Cijeli izraz njegova lica odaje 
neki prkos, neku svojevolju. 

Majka ga kaznila. A zašto? 

Samo zato opet, što nije došao iz škole ravno 
kući, nego je išao s Mišićevim Nikolom u šumicu i 
tek se u šest sati vratio doma, te što je malo po- 
derao odijelo. 

»Zar je to nešto tako strašna?“ mislio on 
u sebi. a 

U to se otvore vrata. U sobu stupi djevojče od 
kojih šestnaest godina i stavi se pred Milana. 

»Milane!“ počne ona, ,ti si opet rastužio majku! 
Što ti misliš? Dokle ćeš ti tako ?“ 

»Pa što sam joj učinio, molim te?“ reče on 
sestri. ,Zar se ja ne smijem kao druga djeca ići 
sigrati? I ti bi, kao i majka, da dovijek doma sjedim. 
A ja to ne ćul“ 

»Ti ne ćeš, Milane?! Eto to opet čini druženje 
s Nikolom. On ne sluša svoje majke, pa si i ti to 
od njega naučio. A zar ne znaš, da dragi Bog kazni ' 
takovu djecu?!“ 

.»Pa što sam takova učinio?“ opet će Milan i 
lupi zlovoljno nogom o pod. mE 

»Ti dakle ne znaš, što si učinio? A kada si 
još poslušao majku? Rijetko ili nikada! A nepo- 

slušnost je gadna, brate moj, i dragi Bog ne voli 


takove djece. Znaš li, da je i Isus bio poslušan, koji' 


je bio Bog?! Čuj me, Milane! Majka je tužna. Idi 
lijepo k njoj i moli je za oproštenje, te joj čvrsto 
obećaj, da ćeš je od danas uvijek slušati i da se ne 
ćeš družiti s nevaljalom djecom, a najpače ne s Ni- 
kolom!“ 

Milan je šutio i gledao pred sebe u pod. 

»Čuješ li, Milane?“ opet će sestra. | 

»Ne ću da molim!“ otresne se ovaj. ,Ja nijesam 
kriv. I druga se djeca idu sigrati, zašto ne bih ija? 
A za oproštenje ne ću moliti, pa makar i opet kažnjen 
bio. Valjda misliš, da sam lud, kao ti, što za svaku 
malenkost za oproštenje moliš.“ ' 

»Milane, Milane! ti si nevaljalo dijete! Bog neka 
ti oprosti i neka te ne _ kazni, ja ću Mu se moliti 
za tebe“. 

»Pak se moli!“, reče on prkosno i srdito lupi 
nogom, ustavši s podnožnika i pođe k prozoru, niti 
se ne obazirući već na sestru, koja je s teškim uzdahom 
izašla iz sobe. ' 

U Milanovoj sobi bilo tiho. On za kaznu nije 


smio večerati s majkom i sestrom, jer još nije molio: . 


majku za oproštenje. Rano je legao. Večeras nije 
majci zaželio ni laku noć. Zaspao je brzo. Skakanje 
po šumi umorilo ga. 

* . * 

U velikoj dvorani prostrt je odar. Iz cvjetnjaka 
doneseno je najljepše grmlje u posudama. Velike vo- 
štanice: gore naokolo, a pred. odrom stoji klecalo — 
ono isto, na kojem je majka za nj svaki dan molila. 

A na odru leži, blijeda kao mramorni kip, nje- 
gova dobra majka. Na grudima skrštene joj bijele 

ruke, Blage oči zatvorene, usta tek malo otvorena, 
kao da hoće i mrtva još nešto reći, a oko usta 
potez tuge. : 

On se je došuljao u dvoranu polako, tiho, pla- 
šljivo, kao da se boji i nije se usudio, približiti 


k majčinu odru. 


A prema majčinoj glavi stoji sestra mu Mira u 
crnoj opravi, pa gorko — pregorko plače. 

On bi rado vidio majku s bliza, o, tako mu je 
teško, teško, ali se ne usudi bliže k njoj. Stao je u 
kut, pa tiho plače. 

Sad ga opazila Mira. Njezine zaplakane oči po- 
gledale ga tako bolno, tako prijekorno, kao da vele:: 
»Ii si kriv!“ 

»Kako ga je to boljelo! Nju je samo još imao, 
pa ni ona ga nije primila na grudi, nego ga prije- 
korno gleda. i 

On si zastre oči rukama, a kad ih je opet 
skinuo, nije već Mire bilo u sobi. Sad je istom došao. 
bliže k majci. Plakao je, plakao za dobrom majčicom: 
svojom, koja ga je, sad je dobro osjećao, toliko lju- 
bila. I pripne se na podnožnik, da još jednoć poljubi 
majci ruku, da joj poljubi milo lice. 

»Oprosti mi, majčice!“ reče plačući, ,što sam ti 
bio neposlušan! O, sad bih te znao. slušati i štovati!“ 

»Kasno je, dijete moje, sada moliti 1 obećavati. 
Tuga je tvojoj majci život pokosila, a tu tugu pro- 
uzročio si ti, ozva se glas. Pred uplašenim Milanom 
pokaza se anđeo, prekrasan anđeo u bjelini, ali tu- 
robna lica. 


»Koliko te je puta sestrica Mira opominjala, da 


slušaš majku, koliko puta ja — tvoj čuvar!? Pa jesi: 

li nas poslušao? Ti si kriv majčinoj smrti! Kasno 
se je kajati kod majčina odra!“ 

»Majko, majko! Ustani — oprosti! — probudi 
se! — nemoj me ostaviti!“ zarikne Milan iz dna srca. 

Preplašen sam od svoga glasa, trže se iz stra- 
šnoga sna, koji ga toliko izmučio bio. Pogleda oko 
sebe. Kraj postelje stajala majčica, koja je na nje- 
govu viku došla u njegovu sobu. 

Kad je Milan opazi, skoči iz postelje, kleče 
pred nju i sklopivši ruke, zaviče: ,Majko, majčice, 
oprosti! Nikada te već uvrijediti ne ću. Slušat ću te, 
ljubit ću te uvijek!“ 

pšto ti je dijete moje? Umiri se!“ reče majka. 

Milan ispripovjedi majci san, a majka prošapta 
u sebi: ,Ti si me, Bože, uslišao! Hvala ti i slava! A 
glasno reče: ,Sinko, hvali dragome Bogu, što ti je u 
snu poslao svog anđela, da ti predoči ono, što bi na 
javi danas, sutra i bilo. 

Ne zaboravi noćašnjega sna i svoga obećanja ! 
A sad lezi i spavaj mirno!“ 

»Opraštaš li mi, slatka majčice ?“ 

»Opraštam, dijete moje!“ reče majka i poljubivši: 
:ga u čelo, ode. a 

Od toga dana postao Milan drugim. Bio je po- 
slušan, kao i sestra Mira. 

A kad ga je koji od prijašnih, nevaljalih dru- 
:;gova opet sa sobom zvao, oživjela mu slika one noći 
pred dušom i on je lako otresao napast. Ni pod 
živu glavu ne bi bio prekršio onog, majci: zadanog 
«obećanja. 


0, 

Svagdanja priča. 


akon minulih praznika stojala sam na kolodvoru, 

čekajući vlak, koji me imao opet, kao već to- 
like godine, odaljiti od mojih _milih, od ljubljenoga 
doma moga, u kojem sam samo gost za kratko ono 
vrijeme. 

Moje misli letjele sad amo, sad tamo, zanosile 
me u prošlost, pozirale u maglovitu, nejasnu bu- 
dućnost. Ito me umaralo, htjela sam se oteti tim. 
mislima, te stanem ravnodušno promatrati putnike, 
koji su čekali na odlazak vlaka. 

No tek sam započela to promatranje, trgnem 
se! Nedaleko od mene stojao je mladić u odijelu. 
učenika neke glazbene škole, u ruci držao je poveliku 
škatulju. Glavu oborio dolje, a kad ju je jedan mah 
dignuo, opazih mu nakažene bijele oči — bio je slijep.. 
Kao da sam ga tek jučer zadnji put vidjela, tako 
sam ga se brzo sjetila, a ipak su tome već četiri go- 
dine. Netom mi dušom prođoše slike iz seoca P., gdje 
sam toliko i toliko puta po čitav gotovo dan morala 
slušati slijepog tog dječaka na frulici svirati. Sjećam 
se, koliko sam se puta već i ljutila na tu svirku, 
uvijek jednaku, uvijek istu. Ali kada pogledah jadno: 


.to dijete, prođe me zlovolja. Ta, čim bi si bio pri- 


kratio te vječne noći svoga života! 

Pa ipak je taj dječak sam kriv svojoj nesreći, 

Ne ću vam ovdje pripovijedati ništa nova, svag- 
danja je to priča, opet jedan primjer, što se dogoditi 
može, kad djeca ne slušaju starijih, ali moram vam 
je ipak pripovijedati. 

Otac tog dječaka bio je u ono doba krčmar u 
selu P.,, a on mu bio najstariji sin, zove se Nikola. 


Svršio je već bio prvi razred pučke škole, a bio vrlo 
dobar učenik, samo je inače bio vrlo nestašan. Otac 
i majka dakako da nijesu mogli uvijek za njim pa- 
ziti, što radi, jer su bili odveć zaokupljeni poslom. 

Osvanuo dan crkvenoga goda. Krasan ljetni 
dan! U selu je sve živo! Već ranu zoru probudila 
zvona. Svijet ustao, oprema kuću, oprema sebe i 
djecu, djecu ponajprvo, jer njima se hoće na ulicu, 
njima se danas hoće vidjeti, kako danas izgleđe pred 
crkvom. 

Kad zazvoni na službu Božju, palit će pred 
crkvom mužare, a to djecu veseli, ne čuje se to 
svaki dan. 

I naš se Nikola obukao, izašao na ulicu. Do- 
mala eto mu i malog susjeda, sina trgovca P. i još 
dva, tri seljačka djeteta. 

Kuća Nikolina oca bila na uglu, a na raskršću 
ulica je križ, ograđen drvenom ogradicom. 


»Gle mužara kod Krsta!“ povikne jedan dječak. 
I doista ondje stojali tako zvani mužari. Od zadnjeg 
pucanja nijesu bili još očišćeni, bilo u njima zemlje 
i još nešto puščanoga praha. Općinskim služnicima 
bilo naloženo, da te mužare očiste, a oni ih u tu 
svrhu i iznijeli, ali bez paske ostavili na raskršću 
još neočišćene. 

Djeca potrče sva k mužarima i stanu ih gledati. 
»Ole, u ovom ima još baruta!“ vikne jedan. 

»Hajde, da ga zapalimo!“ povika drugi. 

»Nikola, ti si najbliže, idi kući, pa donesi ši- 
bicu“, reče opet jedan, a Nikola ne razmišljajući i 
zbilja otrči kući. Nitko ga nije ni opazio, on uzeo 
nekoliko šibica, pa hajd natrag. Nestašna djeca ska- 
kala od veselja, kad je Nikola zapalio šibicu i bacio 


Me 


je u mužar, u kojem je najviše baruta bilo Ukloniše 
se svi u stranu, stadoše podaleko, pa su izvedljivo 
čekali, kad će se barut zapaliti i pući. 

Ali mine čas, dva, tri, aiz mužara još ni glaska. 

»Nije se barut zapalio“.  ,Šibica se je utrnula, 
kad si je unutra bacio“, nagađali dječaci. 

I u jedan mah, kao da ih je nesreća njihova 
nagovarala, spopade ih radoznalost vidjeti, zašto se 


nije zapalio barut. Polete k mužaru, Nikola i još 


jedan poveći dječak naprijed, a manji za njima. 

Kako su došli onamo, nadvire se nad mužar. 
— No u tom istom času prasnu barut.i grozni se 
jauk zaori. Nikola oćuti strašan bol u očima, u času 
nije ništa vidio, oko njega bio je mrak. Mužar mu 
uništio oba oka, zauvijek ga učinio jadnim slijepcem. 

Ista ta sudbina snašla je i jednog seljačkog 
dječaka, dok su oni manji još sretno s lakim ozle- 
dama prošli. 

Lako si je misliti, kakova je to žalost bila za 
tužne roditelje. Jutros još im dijete zdravo, puno ži- 
vota, a sad bijedni slijepac i to će i dovijek biti. 
Možete si misliti, kako je i njemu bilo! Slušala sam 
ga toliko puta, kako je maloj si sestrici pripovijedao 
ovu ili onu pripovijetku, što ju je u školi učio, pa 
ne mogu ni danas izreći, kako me je srce boljelo, 
kad bi rekao: ,To sam učio u školi. Je li, mama, 
hoću li ja još kada u školu? Je li, da ću ja opet 
vidjeti?“ 

Jadno dijete! On je još živio u nadi, da mu je 
mužar samo opalio oči, pa da će se vid opet po- 
vratiti. Ali nikada više! Njegovih očiju već nije bilo, 
bio je strašno nakažen. 

I u onoj vječnoj tami, koja ga je zastirala, tu- 
marao bi po kući amo, tamo, izašao bi i na ulicu, 
pa i među djecu, koju je po glasu poznavao, ali naj- 
radije uzeo bi frulicu, sjeo pred kuću, pa svirao po 
cijele sate, a katkad i po cio dan. 

Gdjekad mi je ta svirka bila neizrecivo dosadna, 
ali kad sam pomislila, da mu je to još jedino, čim 
se zabaviti mogao, izmirila sam se i s tom mono- 
tonom svirkom. : < 

Prije četiri godine otišla sam od onud i davno 
sam već bila zaboravila na slijepog Nikolu, ali u 
tren ga prepoznah i u duši mi oživjele slike minulih 
dana. Nijesam imala prilike pitati, što je sad s njim, 
ali po odijelu sudeći, i on jadnik uči, da danas, sutra, 
ako i slijep, ipak svoju koru kruha ima, da ne mora 
bugareći obijati tuđe pragove. 

»Siromah!“ rekoh, kad sam ga opet vidjela, 


»kako je pametan, mogao je možda sretan čovjek | 


biti, a gle, što luda igra i nestašnost učini!“ 
Je l'te, djeco moja, svagdanja je to priča! Ali ne 
će ipak biti s gorega, da si je u dušu zapišete ! 


Vesel'te ge, kitite se] 


Kakva vika, kakov klikot 
Na ulici to se čuje? 

Što susjede moje stare 
Jedna drugu dovikuje? 


Eno tamo jato djece, 
Smijeh se ori... sad se kreću, 

U sredini njinoj stupa 
Dječak jedan, sav u cv'jeću. 


Na glavi mu šešir velik 
Sav obavit tulipanom, 

A od vrata pa do pasa 
Okićen je jorgovanom. 


Gledam bolje... sad ga znadem, 
Ta to moj je mali Ivo! 

Moje vrjedno dobro đače, 

Al inače — djete živo! 


»Ah, koliku viku prave 

Ta nestašna djeca samo!“ 
Uzdiše mi susjedica, 

Skrećuć glavom amo, tamo. - 


A ja šutim, pa se sm'ješim ! 
O, ja pojmim to veselje! 
Blago vama, sretna djeco! 
Oj djetinstvo !... puste želje! 


Vesel'te se, kitite se, 
Pojte sretno u mladosti! 
Ozbiljnih će jošte dana 
U životu biti dosti! — 


U 
Mudri ,drug“ 


a kraju sela P. na krasnom brežuljku, stoji ogr- 
ljena šumom, mala kućarica: Prosti, mali pro- 
zorčići tuže se s teške osame. Samo na večer, kad 

mine pozdrav anđeoski, zakrijesi s njih mala, mala 
luč, da već za jedno pol ure opet ugasne. To je ku- 
ćarica staroga zvonara, u kojoj on već dugi niz go- 
dina sam samcat živi, ili, bolje rekavši, noći, jer je 
cijeli dan na poslu, tek kad odzvoni pozdrav Kra- 
ljici neba, vraća se pod pusti krov svoj. 

Bilo kasno u jeseni, kad je neko putujuće društvo 
umjetnika prošlo večerom kroz to selo. U jutro sli- 
jedećeg dana, kad je stari Marko pošao da zvoni, 
opazi pred vratima u malom trijemu povelikog crnog 
psa. Marko vikne na ni, da ga poplaši, ali pas ga 
gledao plahim pogledom, kao da ga moli, neka ga 
ne tjera. Marku se sažali, pa ga zovne k sebi, a pas 
mu lizao ruke kao starom znancu. Pratio ga do crkve 
i čekao ga, dok se vratio, pa ga opet pratio kući. 
Marko podijelio s njim ono malo kruha, što si ga sinoć 
donio kući... Kad bi se zapitao, što će s tim psom, 
odgovarao bi si, da će se već naći, čiji je, pa će se 
vratiti gospodaru. 

Ali minulo i preko osam dana, a nitko nije 
tražio psa. Marku se vidjelo žao, što pas kod njega 
ima tako slabu hranu, pa ga ponudio nekome bo- 
gatom seljaku i odveo mu ga. Ali, kako se začudio, 
kad ga je u večer, došavši kući, našao opet pred vra- 
tima. Gledao ga žalosno, kao da veli: ,zašto me 


tjeraš od sebe?“ Tri ga puta poklanjao i on mu se % 


svagda vratio natrag. Starcu se to sažalilo, pa.reče: 
»E, kad si baš najradije kod mene, a ti ostani! Da, 
ti valjda osjećaš, da sam sAm, pa mi hoćeš biti ,drugom.“ 
No pa dobro! Dijelit ćemo ono malo, što imadem.“ 

I starac mu dao ime ,drug“. ,Drug“ je pratio 
Marka ranim jutrom i kasnim večerom do crkve i 
natrag; a kad bi mu u večer dugo vrijeme bilo, pošao 

bi na susret svome gospodaru. Do malo poznavalo 
je cijelo selo ,druga“, a pošto je djecu osobito 
milim pogledom, motrio, to su mu ona davala kruha, 
katkad i po komadić mesa i kolača, te je ,drug“ 
imao lijep i ugodan život. Do malo postao on lju- 
bimcem cijeloga sela. A kako to? 

Posred sela bila velika prilično duboka bara, 
gdje su po ljetu guske i patke vodile svoje veselo 
kolo, a i djeca se rado igrala po tratini oko nje. 

Tako se i jedna djevojčica, pazeći na malog 
jedva dvogodišnjeg braca, zaigrala, ne misleći na nj, 
dok nije začula krik djeteta, koje je palo u vodu. I 
brže, nego je mogao tko pridoći u pomoć, doleti 
»drug“, skoči u vodu i izvuče malog, pa ga spusti 


"na travu, ostavši kraj njeg, dok nije dotrčala upla- 


šena majka. 
,druga“. 

Došla opet zima. Djeca željno čekala, hoće li 
skoro prvi snijeg. Ta, malo koju noć da nijesu o 
njemu snila, a kad u jutro zemlja crna, suha, nigdje 
traga snijegu! Ni na bari nije se htio uhvatiti led, 
da bi se bar sklizati mogla! Samo u velikom jarku, 
što se podno brežuljka vukao uz cestu, uvatila bi 
se tanka, tanana kora, jedva toliko jaka, da bi po 
njoj poljski miš smio preći. 

Minuo već Božić i Nova godina. Nigdje snijega, 
no sjever počeo jače brijati, a iza šume počeli provi- 


Od toga dana sve u selu milovalo 


rivati tamno obrubljeni oblaci. I nekog lijepog dana 


počele veselo, obijesno, krasne, bijele pahuljice ska- 
kati i letjeti iz oblaka na zemlju. Tko da opiše dječje 
veselje! Na sve se strane priređivale saone. 

Za dan i noć zapao duboki snijeg. Cestom le- 
tjele saone za saonama. Djeca pojurjela na svoj 

omiljeli brežuljak. Pred kućom starog Marka bilo 
stajalište saona. Otud se spuštali niz brežuljak. Čudne 
li cike i vike, čudne žurbe, čudna li veselja! 

I ,drug“ izašao, da vidi zabavu, pa kao stari 
poznanik stao među djecu. 

»Aide, da ,druga“ upregnemo u saone“, predloži 
kovačev Milan, ,on bi nas sigurno lijepo prosanjkao“. 

»Ajde, ajde!“ zaorilo sa svih strana, ali se javi 
Milanova sestrica Jagica: ,Da, neka nas sanjka, ali 
mu svaki mora za svaku vožnju dati komadić kruha. 
Zar da vas gladan vozi siromah?!“ 

»Hoćemo, hoćemo,“ zaorilo opet sa svih strana. 
Svaki je imao u džepu podobar komad kruha, što ga 
dobio za južinu, ali u želji za sanjkanjem ne dospio 
ga pojesti. Pogodiše se napokon i za red, kojim će 
ih ,drug“ voziti. On se dao mirno zapreći i kao da 
je vičan tome, veselo je vozio i veselo mahao repom, 
kad bi dobio svoju plaću, i kad bi ga milovali po: 
glavi i vratu. 

Došao red i na trgovčevog Dragutina. Bio to 
dječak svojeglav, otresit, svagdje je htio, da se_njega 
sluša i najveće mu veselje bilo, kad je mogao dru- 
gome kakvu. štetu nanijeti, smijući se poslije svojoj. 
tobožnjoj mudrosti i domišljatosti. 

»Drug“ i njega vozio, kao i drugu djecu, ali, 
kad je Dragutin svršio vožnju, mjesto da pruži ,drugu“ 
zasluženi komadić kruha, prigne se brzo, zahvati šaku 
snijega, pa mu je turi pod nos, smijući se: ,Na, eto 
ti od mene šećera mjesto kruha! Zasladi se! Na 
uzmi!“ 

»Drug“ se okrene od njega. Dragutin se smijao. 
grohotom, govoreći: ,Taj prostak ne zna što je šećer;“ 
no poštena i valjana djeca nijesu htjela pristati uz 

njegovu drsku šalu, nego mu počeše spočitavati i 
htjedoše ga isključiti iz svog društva. Tek kad ih jć 
uvjerio, da doista nema kruha, (koji je kradomice 
prijo pojeo), pustiše ga, ali sve preko volje. 

»Drug“ vozio dalje, kao da se nije ništa dogo- 
dilo. Kad se svi obredali, a on se još ne pokazao 
umornim, počela opet vožnja iz nova. Došao opet 
red na Dragutina. ,Drug“ ga povezao, ali mjesto da 
stane, gdje je uvijek stajao, poleti hitro dalje i prije, 
nego bi se tko domisliti mogao, prehiti saone na 
rubu jarka. Tanki led u jarku puče, a iz njeg se čuo 
Dragutinov krik i plač. Vode nije u njemu. bilo mnogo, 
ali Dragutin se iz njega izvukao sav blatan i za- 
mrljan. 

»Drug pohitio veselim skokom među djecu, koja 
su pratila grohotnim smijehom zlobnog Dragutina, 
kad je plačući bježao kući. 


(E 


Čudna li je sreća! 


e rekoh li već odavno, da si nespretan čovjek, 
N pa te još u službi držim, mjesto da sam te 
otjerao! Što radiš? Praviš mi uvijek štetu, ta, nijesi - 
Cijeli vrijedan toliko, koliko si meni uštetio!“ Tako je 
vikao i grdio na lijepoj, širokoj cesti bogato obučen 
gospodin svoga slugu, jer se nesrećom slomio kotač 
na kočiji. 

Siromah kočijaš slušao mirno. Činilo se, da je 
tome već naučen. Služio je podugo kod starca boga- 
taša, pa mu je poznavao narav, znao je, da njegova 
ljutina prolazi kao oluja u ljetu — časom. 

»Ne stoj sada tu besposlen, nego gledaj, kako 
ćeš doći do mjesta, koje evo pred nama leži, pa da 
se popravi taj kotač, da mogu kući“, reče oštrim 
glasom starac. 

Šuteći posluša sluga i ode. — Gospodar ostao 
sam. — 

Sunce žeglo, a to mu je nesnosno bilo. S jedne 
i druge strane ceste diglo se drveće, ne odviše staro, 
ali krošnato, snažno, u najljepšoj dobi života, a pod 
njim pružio se divni sag — mekana trava. 

Bogataš pogleda onamo i reče sam sebi: ,Bolje 
je tamo na travu sjesti, nego se ovdje na suncu peći“, 
— i pođe pod bližnje drvo, te sjede. Cestom vladala 
tišina, niti je korak ljudski bunio, niti štropot kola 
prekidao, samo tu i tamo uzveličavao je milozvučni 
pjev ptičica, koje se sklonile u hlad lišća. 

Bogataš se zamislio. Tko bi znao, o čem misli ? 
Ta misli su čovječje dublje nego more; tko da im za- 
roni na dno? 

No to ne potraja dugo, jer evo začuđeno podiže 
glavu u vis i pogleda u krošnju nad sobom, tad je 
spusti na koljena i namjesti se, kao da nešto ne- 
obično sluša! 

I zaista! Čuo on, gdje drvo kao razmišljajući 


reče: ,Čudna li je sreća! Ona čini, da čovjek zabo- ' 


ravlja, što je prije bio. Da, da, čudan li je čovjek, 
čudna li je sreća!“ ' 

»A zašto zboriš uvijek i uvijek te iste riječi?“ 
zapitat će sada mala pjevačica, koja je sjedila u 
krošnji. ' 

»Zašto? pitaš. Moglo bih ti o tom pričati, samo 
ako te zanima.“ 

»Pa daj pripovijedaj, molim te!“ reče ptičica. 








I drvo počne svoju pripovijetku ovako: Mnogo 
je vremena proteklo, od kako bijah i ja slabo, mlado 
drvce. Pamtim mnogo proljeće, mnogu zimu, bit će 
njih blizu pedeset. Tada još nije mogao po ljetnoj 
sparini utruđeni putnik ovdje uživati zaštitu i hlado- 
vinu, mi mu je nijesmo mogli pružiti. Nekoga daua 
prolazio ovuda mladić, bilo mu možda jedva petnaest 
do šestnaest godina. Na licu si mu mogao čitati, da 
je siromah, da mu je sva svojina ona slaba odječica 
i ona batina u ruci, da mu je dom — cio svijet, a 
krov ova beskrajna plava pučina nad nama. Siromah, 
teško da je imao uza se komadić kruha, glad i žega 
umorile ga, noge mu klecale, željno pogleda na nas 
slabe zaštitnice, pa tad klone do mojih nogu, pro- 
šaptavši jedva: ,Ah, teško tebi, koji svijetom sreću 
tražišt Ni kore kruha nemaš, da utažiš glad, da po- 
noviš sile; ni blagog hlatka naći ne možeš, da se u 
njemu odmoriš, osvježiš. Oj srećo, srećo, kaži, gdje 
si! Pruži mi svoju ruku, učini od mene čovjeka, pak 
ću te umjeti cijeniti cijelog svog života.“ 

Ovdje, do mojih nogu, legao je umorni mladić, 
ovdje je zaspao i spavao dugo, a tad pošao dalje 
svijetom. Zanimah se za nj, pa umolim drugove svoje: 
titrokrile oblačiće i laki zefir, da ga prate, da mi do- 
nesu o njemu vijesti. 

Prošlo mnogo vremena, kad čujem najednoć, da 
mu se zbilja nasmijala sreća, da je u tuđem svijetu 
stekao silno blago i postao bogat čovjek. 

Veselila sam se tome, misleći, da će mnogome 
bijedniku sada sreća svanuti; sjećala sam se njegovih 
lijepih riječi, na ovom mjestu izrečenih. 

Nekoga dana vidim vele lijepu kočiju, gdje juri 
cestom. 

»To je nekadanji onaj siromašni mladić“, šapne 
mi zefir, ,on se vraća u ovaj kraj.“ 

Čekalo sam zvedljivo čas, kad će kraj mene 
proći; htjelo sam vidjeti, da li je sreća imala pravo; 
je li si dobrota i blagost našla mjesta u njegovu srcu. 

Ali zazeblo me, kad sam -vidjela čovjeka u mu- 
ževnoj dobi, snažna, ali ohola. Gledao on pred sebe 
tako hladno, kao da ga nikakove uspomene uz ovaj 
kraj ne vežu, da, on se je i vraćao ovamo samo zato, 


. da pokaže ovdje svoje blago. Ni pogledao nije na 


nas, ni trepetom oka odao, da se sjeća dana, kada 
je ovdje — siromah jošte — otpočinuo gladan i 
umoran i željan mira i sreće. 

Kočija išla sad polaganije, pa sasvim lagano, 


Malo podalje od mene susrete je siromah starac i - 


skide šešir, te ponizno zamoli bogataša za malu mi- 
lostinju. 

»što? oholo će ovaj, u što si proveo mlade 
dane? Zašto nijesi radio, pa ne bi sada išao prositi!“ 

»Ah gospodine, smilujte se!“ reče plačući starac, 
»čovjeku, kojeg cio život prati nesreća, kojemu nikada 
sreća ni maloga prsta pružila nije! Radio sam, mučio 
sam se, ali bolest i zlo sve mi odnese, što imadoh 
na svijetu; ne osta mi, no malo slabih sila, da nose 
ovo jadno tijelo od praga do praga, dok ne iznevjere 
i one na rubu groba.“ 

»To su izgovori, koje čovjek nađe, kad prosjači. 
Ništa ti dati ne mogul“ reče prezirno bogataš i za- 
povjedi kočijašu, da potjera konje. 

Suznim okom pogleda starac za njim i teškom 
mukom dođe do podnožja moga, tu klone, a suze mu 
obliše ostarjelo i bolom istrošeno lice. 

Plakalo sam i ja i tada sam izustilo prvi put 
riječi: ,Cudna li je sreća! Ona čini, da čovjek zabo- 
ravlja, što je prije bio. Čudan li je čovjek, čudna li: 


je sreća...“ I od onda čut ćeš od mene danomice 


iste te riječi. ' 

Čulo sam i poslije još često puta govoriti o bo- 
gatašu, kako je tvrda srca prema sirotinji, kako od- 
bija svakog, veleći mu, neka radi, pa će i imati. I 
nedavno došao k njemu mladić, inoleći ga, da mu 
pruži potporu, da može nastaviti nauke, koje bi morao 
prekinuti, budući mu je otac umro. On ga odbio 
hladno, veleći, neka si trudom svojih ruku osigura 
budućnost. O, kako čovjek u sreći zaboravlja poti- 
štene, siromahe i nevoljnike, kojima bi lako pomoći 
mogao! 

Drvo umukne, ptičica šutjela tronuto, a bogataš 
sjedio još uvijek onako naslonjen. 

Sada istom kao da je došao život u njega. Uz- 
dahne najednoć teško, a niz lice potekoše mu vrele 
suze, A zašto plače? Zašto?... Drvo pripovijedalo 
je povijest njegova života. On je bio taj nekoć siro- 
mašni mladić, on taj oholi, nemilosrdni bogataš, on 
je vapio za srećom pod tim — onda još neznatnim 
slabim drvcem, on je bio taj, koji u doba sreće ni po- 
gledao nije mjestance, gdje se gladan odmarao. A 
sada ga Božja milost dovela baš na to mjesto, da 
čuje, koliko je nezahvalan bio za sreću, koju mu 
Bog dao. sik. 

On ustade, podiže oči prema nebu i uzbuđeno 
reče: ,Oprosti, Bože milosrđa, nezahvalniku, kojemu - 
si toliko dobra učinio! Tvoja me providnost zaustavi 
ovdje, da čujem, što sam nekoć obećao, a nijesam 
učinio, da se sjetim, što sam prije bio i kako bih 

mogao drugima pomoći, da ne ćute bijede, koju sam 
ja ćutio. I po drugi put na ovom mjestu obećajem 
blagi Bože, djelitelju sreće, da ću makar i ovo kratko 
vrijeme, koje mi daješ još za život, gledati, da po- 
pravim, što sam propustio... A ti, drvo, znaj, da ne 
ćeš više imati prilike, da se na moje nemilosrđe po- 
tužiš. Hvala ti, hvala na opomeni!“ 

U to se čuo štropot kočije. Sluga se vraćao naglo 
gospodaru, bojeći se njegove vike, ali nemalo se za- 
čudi, kada gospodar šuteći, vedra lica sjede u kočiju 
i pojuri kući. u 

Od toga dana sve se promijenilo. Bogataševa 
vrata bila otvorena sirotinji; odsele bi joj otac. Onoga 
mladića izveo je na stazu života, učinio ga sretnim. 

“Svijet se isprva čudio toj promjeni, mahao gla- 
vom, pitao se, što li je okrenulo starca na taj po- 
stupak, a vremenom se na to naučio, pa je blago- 
slivao njegovu blagodarnu desnicu. 

Tako je starac činio do konca života svoga, te 
umro zadovoljno, znajući, da si je spremio blago za 
novu postojbinu. 


s: 
Anđelak. 


U susjedstvu imam 
Anđelića mala, 

Na krstu ga kuma 
Desankom prozvala. 


Ko rumene ruže 
Pupoljak je Vjepa, 


U nae og ga ta 

A slatki joj glasak 
Prve r'ječi tepa. 


Kada se nasmješi, 
. Kad je majka ljubi, 

Ko biserak sjaju 

Sićani joj zubi. 


A kad trčat kuša 
Slabašna joj noga, 
Ni opisat ne znam 
Tad ushita moga. 


I! kad ruke male 
O vratu mi svije, 
Iz oka joj plavog: 

isti raj se smije. 


Anđela bih htjela 
Slikat, kad bih znala, 
A taj anđeo bi 

Bila Desa mala. 


(2 
Pjesnik i briga. 


bilazila briga kao obično bijelim svijetom, uvla- 

čila se u srca ljudska, dok je nije iz njeg pro- 
tjeralo zadovoljstvo i mir. Išla dalje i dalje, a zloban 
bi joj smijeh uvijek obigravao usne, kada bi si koga 
slabiča podložila. 

Jedno je samo silno uznemirivalo i ljutilo. Živio. 
je naime u jednom gradu pjesnik, koji je mnogu ša- 


ljivu pjesmicu o njoj napisao, a mnogima joj opet 
otimao žrtve iz ruku. 

Htjela mu se briga osvetiti. Ali kako? Ne može 
bolje, nego da se gleda uvući k njemu, pa da s njim 
zagospodari, tada joj ne će moći toliko jada nanositi. 
I zbilja pođe k njemu. 

Naš pjesnik sjedi u svojoj sobici, zadovoljno 
tamo radi, a eto na vrata brige. No kako i ona hoće 
da oponaša finoću ljudi, ne može ući, dok ne zakuca 
na vratima. Čudno se to kucanje činilo pjesniku i on 
ne reče ništa. Čekao je. Pokuca i drugi put. Lagano 
na prstima dođe on do vrata, pogleda kroz ključa- 
nicu i prepozna u toj grdobi brigu. Zaključa lagano 
vrata, pa se vrati natrag. U to zakuca i po treći put. 

»Znam“, reče pjesnik, ,tko si, zato te primiti ne 
mogu. Pođi slobodno dalje! Gdje vile stoluju, brizi 
mjesta nema!“ 

»O“, počne se slatkim glasom briga pretvarati, 
»Zar ti misliš, da sam ja tako strašna?! Htjela sam 
ti samo nekoje dobre savjete dati, no ne ćeš li, tvoja 
će biti šteta!“ ' 

»Idi, idi dalje, imam ja pametnijega posla, nego 
slušati tvoje savjete!“ 

Mudra- briga vidjela je, da silom ne može ništa 
uraditi. Brže se domisli, što će, pozdravi svojim li- 
:sičjim glasom i ode. 

Ne prođe dva, tri dana, evo je opet. No opet je 
loša poslužila sreća, opet je došla na zatvorena vrata, 
a pjesnik joj se ni javio nije. Ode briga, ali je tim 
više željela, da stekne pobjedu. Izosta dugo vremena 
a tada pođe i opet. Za odsuća svoga vježbala se, da 
promijeni način kucanja, kako je pjesnik ne će pre- 
poznati. 

Pjesnik sjedio i opet za svojim stolom. Bio se 
zaveo u duboke misli, velike zgode zanimale mu dušu 
zlatno pero počivalo mu u desnici, a ljevicom podupro: 
duhoviio si čelo. U to zakuca briga. 

Ne pazeći, tko je, što je, još uvijek zamištića 
reče: ,Naprijed!“ 

Neizrecivo brzo otvore se vrata, veselo skoči 
briga u sobu i zalupi za sobom vrata. Iznenađen tom 
bukom, okrene se pjesnik sada i opazi nesretnicu -— 
brigu! 

»Otkuda ti amo? Kako si se usudila doći?“ upita je. 

»Kako ? kako ? Pitaj samo, oholriiče, neprijatelju 
moj! Ta sam si mi dopustio ući. Evo me ovdje dakle, 
a napolje već ne idem. Imamo mi mnogo govoriti 
gospodine moj. Dosta si proti meni govorio, dosta 
pisao, a dosta mi inače štete nanio, dosta je svega. 
Ja ti se moram osvetiti za sve to. Ne idem odavle, 
dok god mi se ne svidi; hoće mi se baš gledati, kako 
ovo tvoje pero rđa, kako ti prašina izjeda bijeli papir. 
To će biti moja naslada.“ 

I počne se briga zadovoljno po sobi ogledati i 


smijuckati se, 


 Čudio se naš pjesnik, što ga je snašlo, te će 
brizi: ,Mora da se previše pouzdaješ u svoju snagu. 
Ne bismo li se pokušali boriti za gospodstvo ovdje?“ 

»Io nije nužno!“ reče briga, ,boriti se ne ću 
no ti me ne možeš odavle istjerati. Ja ti se mogu 
načiniti velika, kako hoćeš, a opet i mala. Misliš li 
me dakle istjerati, varaš se. Učinit ću se majušna 
zavući ću se gdje, dok me tražiš i ne ćeš me naći. 
U snu me prevarit ne možeš, jer ja ne spavam ni- 
kada. Vidiš dakle, sad sam ja gospodarica ovdje, a 
ti si mi rob. Nikada ti ne ću mira dati.“ 

»Lijepo govoriš“, reče pjesnik, smiješeći se, 
premda mu bijaše neugodno to društvo, ,no da lije sve 
i istina? Ti da se možeš učiniti malom? Toga ti vje- 
rovati ne mogu. Da si ti to mogla, ne bi bila na 
mojim vratima kucala, kroz ključanicu bi bila unišla.“ 

»To baš nijesam htjela; nijesam htjela ući na 
silu, već na tvoj poziv.“ 

» loga ti opet vjerovati ne mogu, uzalud ti iz- 
govor!“ 

pA ja ću te o tom osvjedočiti!“ reče ljutito briga. 

»Premda ti ne vjerujem, ajde ipak, da vidim. Možda 
ćeš mi dokazati, da sam te krivo sudio. Molim te 
dakle uvuci se kroz ovu ključanicu u ladicu mojega 
stola.“ 

Briga se učini majušnom i nestane je kroz klju- 
čanicu u ladici. 

»Dobro!“ reče pjesnik, ,izađi van! No to je 
još prilično velik ulaz, bi li se mogla još manjom 
učiniti? Bi li se mogla kroz luknjicu provući ?“ 

»I to mogu“, odgovori briga. 


»Molim te dakle, uđi u ovu škatulju od pera, 
kroz ovu luknjicu na zaklopcu.“ 


«Briga se učini još. manjom i uđe u škatulju, ali 
već teškom mukom. Zadovoljno se nasmije pjesnik, 
te brže, nego je briga i pomislila na povratak, za- 
tvori onu luknjicu tako, da briga nikako više nije 
mogla izaći. 

»Tko je sad gospodar, gospođo brigo? Ti, ili 
ja?“ zapita je. ,Sad si u mojoj vlasti, ali odavle ne 
izlaziš; neka se svijet malo oporavi od tvoje straho- 
vlade. Za zabavu čitat ću ti koju pjesmicu, to će te 
zanimati, znam.“ . 

Počela briga moliti, obećavati, pa onda i bučiti, 
ali uzalud. Glas joj bio preslab, a da bi bunio pjesnika. 

Tako prolazili dani. Ljudi živjeli zadovoljno ; 
vjeru, nadu i ljubav krunilo im zadovoljstvo, za brigu 
svako zaboravio, kao da je ni bilo nije. 

Prošlo nekoliko godina. [Pjesnik već zaboravio 
na svog zarobljenika, Njegov rad krunila je slava. 

Nekog dana sjeo da piše i potraži novo pero. 
Nema mu škatulje, nekamo se zametnula u pjesničkom 
neredu njegova stola. Traži je i traži. Najednoć mu 
pade u ruku. Ne gledajuć mnogo, otvori je, a u tom 
času ispuza, prije nego je pjesnik. mogao pravo opa- 
ziti, briga. 

No mislite li, da se je sada učinila velikom, ili 
možda ćak prevelikom, pak da je htjela opet gospo- 
dariti pjesniku, varate se! 

Dok je pjesnik dospio, okrenuti se, već je briga, 
makar da je polumrtva od duga sužanjstva bila, sko- 
čila k vratima i kroz ključanicu pobjegla. 

Kad se je od duga stradanja oporavila, pođe 
svijetom, da nadoknadi, što je zakasnila. Opet je tra- 
žila svoje žrtve, pa ih našla, opet se smijala svome 
uspjehu. 

Ali k pjesniku već ne htjede. Pisao on opet proti 
njoj, ali ona ga se bojala kao nekog nadzemaljskog 
bića. Ni blizu mu već. nije hijela doći. 

Jednoć se slučajno sastadoše na šetalištu. On je 
šetao, ređajući u duši krasne misli, a ona baš mo- 
rala tim šetalištem, da si prikrati put. Prepoznaše se. 
On se osmjehne porugljivo, a ona, kao gromom oši- 
nuta, projuri bez riječi. I tako se pjesnik zauvijek 


riješio brige. 

Proljelnica. 


Divna je narav sada, 
Divan je dol i br'jeg! 
Na br'jegu svježa zelen, 
U dolu zadnji sn'jeg! 


Pod grmom ljuba plava 
* Otresla zimski san, 
Al tek je zelen-lišće 
Pokazala nam van, 


Pa čeka, čeka mala, 
Dok anđel dođe svet, 
Da poljubiv joj lice, 
Izmami skromni cv'jet. 


U šumskom šušnju veće 
Jaglac se Širi žut, 

Ne bojeći se, da će 
Vihor ga bunit ljut. 


I drvlje već se budi, 

I nježan tjera list, 

Za ocrtat mu dražest — 
Preslab je svaki kist. 


I svuda — svuda život, 
Taj čaran život nov! 
I — sve što živi, diše, 
Sad ostavlja si krov. 


I — svuda pjesma — klikot, 
I svuda vedri: oj! 

I brjegom, dolju sretan 
Svud djece skače roj. 


Pa gledeć sreću otu, 
Djetetom bivam sad, 
I s djecom brjegom, dolju, 
Oh, letjela bih rad! 


Al začarana stojim — 
I motrim ovo sve to tek. — 
A dušom mojom struji 
Slabašne pjesme jek! 


(A 


Osamljena ljubica. 


h, to je moja slika!“ reče iznenađeno, još drh- 
pi tavim glasom, mlada, valjda dvadesetgodišnja 
djevojka svojoj starijoj prijateljici, koja joj smiješeći 
se pružila sliku. ' 

Na slici bilo vidjeti blijedo lice, koje je tek umaklo 
rukama nemile smrti. U visokom naslonjaču zami- 
šljeno sjedi. Niz ramena pala joj gusta, crna kosa. 
Na stolu joj stoji posuda: a u njoj tako joj milo cvi- 
jeće. U drhšćućoj ruci, koju je spustila u krilo, drži 


* evijetak, pa ga ozbiljno, mirno motri. Vidi se, da su 


joj misli zaokupljene, da se bave nečim ozbiljnim. 
Možda je i zato spustila oči, da joj ne zapinju 
opet i opet o ona dva ključa, što joj na zidu vise. 
Koliko ih god puta pogleda, orose joj se oči suzama, 
pa uzdahnuvši, pita samu sebe: ,Kada ću opet u 
svoju školu? O kako je dugo nijesam vidjela!“ 
5 

Možda pogađate, da je ta bolesnica — učite- 
ljica, da je to Stanka Zlatarićeva, a ta prijateljica je 
Mara Dragićeva, također učiteljica. 

»Da to je tvoja slika, Stanko! Htjela sam ti 
njom učiniti malo veselje. Evo ti je sa željom, da se 
što prije sasma oporaviš, i da budeš opet ona neka- 
danja vesela Stanka, ne tužna kako si na ovoj slici. 
Naslikala sam je za to, jer me zanimalo tvoje drža- 
nje u onom času. 

»O, kako si krasno načinila tu sliku, Maro! Ja 
se dobro sjećam onoga dana, jer je to bio dan kad 


me nijesi pohodila“. 


»Pravo veliš. Pošla sam k tebi i kroz prozor 
htjela sam proviriti, da vidim, što radiš. Ovako sam 
te vidjela! Rado bih bila znala, što si u onom času 
mislila, ali te nijesam htjela buniti. Odoh tiho. Bila sam 
i ja zamišljena. Došavši kući, bila si mi pred očima 
i ja, po svom običaju, onako zamišljena, načinila sam 
ovu sliku. Bi li mi htjela reći, što si onda _ mislila?“ 

»Zašto ti ne bih rekla?! Među cvijećem, koje mi 
moja dječica poslala, našla sam ljubicu, koja je pro- 
cvala u jeseni, misleći da je proljeće. Mirisala je kao 
i u proljeću, bila je krasna, ali i osamljena.  Žalila 
sam je najviše za to, što je procvala, a ne će uživati 
onoga, što je snila u busenu svome, proljeća naime, 
ljepote, života! Procvala je, odmah ubrana, uvene, a 
da nije živjela pravo. Pa motreći je i misleći tako, 
poredila sam je sebi. Zar se nijesam i ja, kdo ona 
ljubica, rodila u jeseni, mjesto u proljeću? U djetinj- 
stvu ostala sam bez roditelja. Stara _ me dobra ma- 
jorica prigrlila k sebi, brinula se za me, kao dobra 
majka, Ali i ona me ostavila, da ode _ onamo, otkale 
povratka nema. Ostavila mi nešto imutka, s kojim 

sam svršila nauke za učiteljicu. U toj dobi druge 
djevojke. žive uz oca i majku kao cvijetak u posudi, 
sačuvan od svakog. vjetrića; a ja sam stajala, kao 
moja ljubica, sama u svijetu. Dobila sam mjesto. Tu 
sam našla tebe, koja mi nadomještaš sve mile i drage 
na svijetu. Tebi, djeci mojoj posvećujem svu ljubav. 


Koliko sam se puta zadubila u slatke sanje o 
proljeću života, o ljepoti njegovoj, zaboravljajući na 
časak, da sam osamljena. A onda u onom čaru mi- 
slila sam: ,Je li možda i meni suđeno tako brzo 
svenuti, kao ovoj ljubici? Jesam li i ja na svijetu 
samo zato, da časak žijem, a onda da nestanem? I 
onda mi pade na um moja škola, svaki lijepi trenu- 
tak, koji sam u njoj doživjela, zaboravila sam na tr- 
nje zvanja svoga i veoma mi je žao bilo pomi- 
sliti, da mi je možda umrijeii. Svijet mi se činio tako 
lijep; život tako mio, tako sladak! Koliko sam puta 
poljubila osamljenu ljubicu, koliko suza pade na nju, 
sve od straha, da i mene ne zapade sudba njena, sve 
iz želje, da se oporavim i da živim. To su bile moje 
misli onda!“ 

«Mara Dragićeva mirno je slušala. Tad je uhvati 
za ruku i reče: ,Stanko! Bio život tvoj dan proljetan, 
cvjetan, sunčan! A sad idem! Ti znaš koliki me po- 
sao čeka. Poslije škole eto me opet k tebi“. 


»Pozdravi mi dječicu moju!“ dovikne joj Stanka 
na vratima. : 

Mara ode. Na usnama joj titrao turoban smi- 
ješak i kimajući glavom prošapta tiho: ,Dao Bog da 
ne dođu dani, kad ćeš život smatrati gorkim, a svi- 
jet pustim, a u omiljeloj školi svojoj brati trnje mje- 
sto ruža!“ = 

A dotle Stanka, smiješeći se, gledala sliku, na- 
slikanu vještom rukom mile prijateljice i sanjala o 
novom životu, ljubeći opet i opet na slici potpis svoje 
mile Mare. 

(2 


Križić. 


štri zvižduk najavi, da je željeznički vlak opet 

do jedne postaje stigao. Domalo i on stade. 
Kondukter zaviče dva, tri puta ime grada i počne 
otvarati kolna vrata. Vlak, koji je došao s protivne 
strane stojao je na prednjim tračnicama, kao da već 
nestrpljivo čeka, da krene dalje. Na peronu je: mno- 
žina naroda, jedni će na put, drugi su ih ispratili, 
treći opet očekuju koga već nadošlim vlakom. Vika 
je tu i buka. 

Iz jednih kola skoči mlada, jednostavna, ali 


ukusno obučena djevojka s malim putnim kovčeži- | 


ćem. Po sjajuo. rasvijetljenom peronu stade se ogle- 
dati, tad skrene glavom i reče sama sebi: ,Nema ni- 
kog. Valjda nijesu dobili moje pismo. Nu svejedno, iz- 
nenadit ću ih: Pođe prema izlazu. I tu vika. Koči- 
jaši nude putnicima svoje kočije. 

Mlada djevojka odluči, da ide pješice, ta_ rodni 
joj je to grad, u kojem poznaje mal'ne svaku kuću, 
Pred nju potrče dva dječaka — jedan povelik, a drugi 
manji, blijeda i suha lica. , Treba li ponijeti kovčežić?“ 
zapitali obojica u jedan glas. 

»Dakako!“ odvrati djevojka. 

»Pa evo ja ću ga ponijeti!“ opet će veći,“dok 
je manji šutio, ali pogled njegov govorio je više nego 





Tiječi. Djevojka pruži kovčežić ovome i reče: ,Pođi 
sa mnom!“ Š 

Veći dječak pogleda ga mrko i okrene se, a on 
pođe za djevojkom. Tek su jedan komad puta pre- 
valili, kad sa crkve zamnije glas večernjeg zvona. 
Djevojka se prekrsti i moljaše ,pozdrav anđeoski,“ te 
opazi sa zadovoljstvom, da se je i dječak prekrstio i 
pobožno pogledao prema nebu. Kad je dovršila mo- 
litvu upita ga: ,A moliš li se ti, dijete, kadgod Bogu?“ 

»Molim“, odvrati mali, ,tako me je majka učila.“ 

»A je li tvoja majka ovdje u gradu?“ zapita 
ona opet. 

»Ne“, reče on i pogleda k nebu. ,Moja je majka 
mrtva, ja nemam nikoga“. 

»Pa tko te uzdržava? Kod koga si?“ 

»Dan na dan eto idem na željeznicu, pa ako me 
posluži sreća, da što zaslužim, onda i jedem, kad 
ništa ne zaslužim, onda moram da gladujem. U jednoj 
krčmi su mi dopustili, da noćim u suši.“ 

»Jadno dijete!“ reče sažalno djevojka. ,Pa zar 
nemaš baš nijednog rođaka ?“ 

»Imam“, odvrati dječak, ,ovdje u gradu tetku, 
ali ona ne će ništa da zna za mene, već sam je molio, 
da me primi k sebi, ali ona me je otjerala. A druga 
mi je tetka, majkina sestra u selu R. Ona je imućna, 
a nema djece, ali znam, da je majka govorila, da ona 
ne voli djece. Do nje bih imao cijeli dan pješke ići, 
ali ne ću i — ona bi me otjerala.“ 

Djevojka se zamisli, pa će onda dječaku: ,Moje 
dijete, a što će ovako iz tebe biti? Danas služiš gorko 
tu koricu kruha, a nemaš izgleda, da će i u buduće 
bolje biti. Ovako ćeš zapasti među svakojake ljude, 
koji će te i na zlo nagovarati. Zlo društvo, a možda 


i nužda i glad, mogli bi te zavesti, sinko, i na opa- 
čine, na krađu i prevaru. Čuj, što ću ti reći! Hoćeš 
li poslušati moj savjet?“ 

»Hoću“, odgovori mali, gledajući je pozorno. 
Dugo već nije nitko tako lijepo s njime govorio. 


»Ne žali muke, moje dijete, otiđi k tvojoj tetki 
u R. Moli je, neka se ona za tebe zauzme. Ako te i 
ne primi prijazno, a ti nemoj odmah okrenuti se, nego 
je dotle moli, dok te ne primi. A kad to postigneš, 
dijete, slušaj je, poštuj je. Pa makar ti gdjekad i teško 
bilo, podnosi, podnosi, trpi! Jesi li čuo o dragom 
Isusu pripovijedati?“ 

»Jesam, majka mi je puno o Njemu pripovije- 
dala.“ 

» Vidiš, dijete, kada ti teško bude, a ti se samo 
spomeni, što ti je mila majka o Njemu pripovije- 
dala, koliko je On trpio nedužan, pa će ti lakše biti 
snositi.“ 

Ona otvori svoju putnu torbicu, izvadi iz nje 
malen zamotak,a iz ovoga krasan mali križić iz crnoga 
drva, uložena u svijetlu kovinu, koji je namijenila bila 
kćerkici jedne susjede. Nu, mišljaše, ona će 'već za 
nju što drugo naći. Zastade i pruži križić dječaku, pa 
nastavi: ,Uzmi ovaj križić! Blagoslovljen je. Nosi ga 
uvijek uza se. Pa kada ti teško bude, kad ti se pri- 
čini, da trpiš nepravdu, a ti pogledaj na taj križ i u 
njem ćeš naći utjehe. Taj križ neka te ujedno sjeti 
mojih riječi: moli se Bogu, slušaj starije, i ne daj, da 
opačina zavlada tobom! Siromaštvo nije sramota, ali 


1“ 


zloća je sramota! 
Dječak joj poljubi ruku i obeća, da će sve uči- 
niti, što mu je ona rekla. 

Malo još i dođoše do njene kuće. Na vratima 
primi djevojka sama kovčežić, izvadi iz torbice krunu, 
dade je dječaku s riječima: ,Ne dajem ti ovo za tvoj 
trud, bilo bi mnogo, nego: ti to dajem kao putni tro- 
šak, da imaš što jesti putem do tvoje tetke. Pamti 
moje riječi! Bog te blagoslovio i pratio!“ 

Još jednoć joj dječak poljubi ruku i krene svome 
noćištu, a djevojka uđe u roditeljsku kuću. 

" * tj * 

Prošlo mnogo godina. U gradu N. otvoren je 
opet novi, krasno uređeni dućan. Vlasnik mu bio još 
mlad čovjek. Bilo je pred Božić. U dućanu. sve živo, 
zaokupljeno poslom. U to uniđe gospođa srednjih go- 
dina ukusno odjevena. Vlasnik je zapita sam, što za- 
povijeda. Gospođa zaželi vidjeti predmete za božićnje 
drvo. On joj ponudi, da pođu u skladište, jer da tamo 
ima veći izbor i ona pođe za.njim. Iz dućana mora- 
doše proći sobom vlasnikovom, svakako njegovom 


«radionicom, ali ta je tako lijepo uređena bila, da se 


je gospođa i nehotice u. njoj obazrela. 

Nad pisaćim stolom opazi ona mali križić od 
crna drva, uložen u svijetlu kovinu, i to joj nekako 
osobito godilo duši. Sve je to, bilo časovito, tek kad 
je prolazila dvorištem, opet joj pade na um onaj 
križić i ona.se sjeti, da je i ona upravo takov križić 
imala i poklonila ga siromašnome jednom dječaku. 
,Gdje li taj mora biti?“ pomisli ona. ,Da li je. po- 
slušao moj savjet?“ 

U skladištu je izabrala, što joj se dopalo, a vra- 
ćajući se u dućan reče trgovcu: ,Vi imate doista velik 
izbor tih stvari. Ah, koliko će veselje biti mojoj djeci 
s onim lijepim janjićima! Doista, kako malen pred- 
met može da usreći srce djetinje! I koliku vrijednost 

ima svaki taj predmet za njih! Znam, da ne bi ni- 
jedan nipošto dali.“ 

»To za cijelo, milostiva gospođo! I ja imam u 
mojoj sobi ovdje predmet, koji mi bio najdragocjenijim 
blagom, dok sam bio siromašno dijete, a i danas mi 
je to najmilije blago.“ Tu pokaza: rukom na križić. 
» Ovome križiću zahvaljujem ja svoj današnji položaj, 
svoj imutak, svu sreću moga života.“ 

Gospođa gledala nepomično u križić, a on na- 
stavi: ,Ne znam zašto, ali nešto me sili, da vama, 
milostiva gospođo, pripovijedam povijest ovoga križića. 
I on pripovijedaše ono, što mi već znamo, kako je 
bio sirotan, koji je posluživanjem služio kruh, kako 
je dobio taj križ od plemenite neke gospođice uz li- 
jepe savjete, koje si je duboko u dušu zapisao. Pri- 
povijedaše, kako se je umah slijedeći dan uputio 
k tetki, koja ga je doduše primila, ali je tako škrta 
bila, da mu je svaki, za nj učinjeni izdatak, predba- 
Civala i kod koje je mnogi gorki zalogaj pojeo. Ali 
opomene one i taj križić jačile su ga, da je sve to 


podnosio. Tetka ga dala na trgovinu, a na smrtnom 


času ostavila mu sav imutak, jer ju je štovao i slušao 
do smrti njene. 

»Zato mi je ovaj križić najdragocjenije blago! 
A u mojoj molitvi, koje nikad napustio «nijesam; spo- 
minjem uvijek moju dobročiniteljicu. Želio bih je još 
jednoć u životu vidjeti, da joj se zahvalim za ono 
dobro, koje mi je učinila“. 


Gospođa mu pruži ruku i reče: ,Budite uvjereni. ' 


da nju od srca veseli vaša sreća i da je njoj to dosta !“ 

Tek kad je otišla, padoše mu opet na um te 
njene riječi. Sad ih je tek shvatio i čvrsto je uvjeren 
bio, da je to bila ona — utemeljiteljica njegove sreće. 

Aleluja, aleluja! 


Aleluja, aleluja! 
Odjekuju glasi zvona. 
»Uskrsno je divno jutro!“ 
Navješćuju svjetu ona. 


»Ateluja! Aleluja!“ 

I priroda evo pjeva, 

Poljem, šumom, brijegom, dolom 
Uskrsnuće njeno s'jeva. 


Aleluja, aleluja! 
Pjeva sad i srce moje. 


O, i njemu evo jednoć — 
Uskrsnuće svanulo je! 

U mladosli se drvo svija. 


K*: bila je sirota žena, ali vrijedna i marljiva, pa 


je svatko rado uzimao u posao. Poznavali je još 
kao djevojku, ta bila je rodom iz toga gradića. Za 
mlada je obudovjela. Ostao joj sinčić Jaša, Svijet joj 
samo jednu manu spočitavao, a to, da je preveć 
svoje dijete voljela, ali krivom ljubavi. 

Nitko nije smio reći zle riječi o njenom djetetu, 
jer ju je tim silno uvrijedio. Njeno je dijete bilo naj- 
bolje, bilo bez mane. 

Jaši bilo nekako pet godina. Kata radila u vrtu 
jednoga trgovca, a s njom bio i Jaša. Kad mu bilo 
dugo čekati mater, pođe kući, ali prolazeći dvorištem, 

pade mu u oči konjić na kotače, koji je dijete trgov- 
čevo vani ostavilo, zgrabi ga i pobježe s njim. 

Domalo opazi dijete, da mu nema igračke, pa 
počne tražiti i plakati. 

»Kato!“ reče gospođa, mome djetetu manjka 
konjić. Da ga nije Jaša u igri kući odnio? Molim 
vas, pogledajte!“ ' 

»Moj Jaša, gospo?! A što vi mislite, da moje 
dijete krade?“ 

»To nijesam rekla! Možda ga je slučajno ponio, 
jer drugi nitko nije u dvorištu bio!“ 

»Baš svi silom hoćete, da mi dijete zlim raz- 
glasite. Susjedi se tuže, da im tuče djecu, vi ga bi- 
jedite ća krađom! O, moje siroto dijete!“ i samo 
da ne zaplače. 

Idući kući preduzela si je, da već ne ide trgov- 
kinji raditi, jer joj je dijete tako potvorila, a u svojoj 
slijepoj ljubavi nije mislila, da bi to mogla i istina biti. 

Poslije nekoliko dana opazi i zbilja igračku u 
svog Jaše, ali umjesto da kazni i da ga otjera, da 
stvar povrati, reče u sebi: ,l radi te malenkosti mo- 
rala sam se ja ljutiti! Čudne li igračke!“ 


Djeca na ulici izbjegavala u igri Jašu, jer im 


nestajalo sad lopte, sad ovog, sad onog, a majci mu 
nijesu smjela reći, jer ona ni da bi čula takove tužbe, 
jer da su to samo laži. na njezino dobro dijete. 

Pošao Jaša i u školu. A i u školi sad jednom 
djetetu nestalo pisaljke, sad drugom pera, sad držala, 
sad olovke. Gospodin se učitelj ljutio i počeo oštro 
paziti, pa ulovi Jašu i strogo ga kazni. 

Sad da vidite tuge Katine! Njeno dijete za ba- 
“dava kažnjeno! Tek zato, što je drngi krao, a njega 
potvorili. Uzalud joj gospodin: učitelj govorio, da ga 

je sam ulovio, ne, ona to nije vjerovala, jer joj Jaša 
rekao, da to nije istina. Djeca ga se u školi klonila, 
pazila pred njim na svoje stvari. 

Na trgu bio je užas svih prodavačića voća ; 
uopće, svatko ga se klonio i u sebi mu proricao zlu 
budućnost. Samo majka bila za sve slijepa, samo njoj 
su to bile djetinje šale, a svijet, sav svijet nepravedan. 

Svršio Jaša pučku školu s nekakvim prvim re- 
dom i vrlo lošom ćudorednosti. Majka ga kanila dati 
na zanat. Ali na majčino čudo, kod «nijednoga maj- 
stora ne osta dugo, svaki ga vratio s riječima, da 
nije za njega, ali pravi uzrok ne reče Kati nijedan, 
jer bi to bilo uzalud. 

* A taj uzrok bio je, da ništa u kući nije bilo 
sigurno pred Jašom; do čega je došao, to je ukrao. 


«Ako je za jelo — pojeo, ako ne — prodao, pa novac 


potrošio. To bilo kod prvih majstora, poslije ga nitko. 
nije htio ni primiti, rekavši, da sad ne treba naučnika. 

Kata dade sina u tuđe mjesto, gdje ga svijet 
nije poznavao. Ali Jaša ponio i onamo svoje duge 
prste, pa mu bilo kao i u rodnom mjestu. 

Vrijeme prolazilo, a Jaša od majstora do maj- 
stora. Svagdje počinjao, nigdje ne svršavao. Kad ga 
nitko već nije htio, reče majci, da će on i bez zanata 
naći kruha; sad nastavi kao sluga isti onaj život, kao 
i do sada — od jednoga gospodara k drugom. 
Kad mu se u jednom mjestu nije dopalo,: otišao je 
u drugo, ali poštena života nije mu se dalo započeti, 
zloća mu se odveć uvriježila u duši. 

Jednoga dana vratio se susjed Katin iz obližnjega 
grada i spremivši konje, ode Kati. 

»susjedo, žao mi je, što ti ne mogu donijeti. o. 
sinu dobra glasa, kako bih želio. Potražio sam ga, 

ali ne našao. Rekoše mi, da je u zatvoru. Ukrao je 
vreću žita, pa je prodao“. 

»Iko? Zar moj Jaša?“ zaplače Kata, ali nije 
imala snage, da opet rekne: ,to nije istina!“ 

Neki nutarnji glas govorio joj: ,Tvoj je sin za- 
lutao, propao!“ 

»Da, Kato, da! Oprosti mi, što ću ti reći: Ti 
nijesi vjerovala, dok smo ti mi govorili, da je Jaša 
pošao stramputicom, ali sada moraš to uvidjeti!“ 

,Da sada, sada“, uzdahne ona, ,ali sada je 
već kasno!“ 

Nije se mogla utješiti, pekla je pomisao: sin ti 
sjedi u zatvoru, jer je — lopov! 

O, kako ju je boljelo! Mogla bi samu sebe tući, 
kosu Si čupati, što nije drukčije s njim postupala. 
Sve joj padalo sad na um, sve, sve! Sjetila se dobro 
prve Jašine krađe. O, onda je mogla istrijebiti iz duše 
njegove tu zlu pohotu za tuđim, danas — više ne! 
I sutradan zorom, da je nitko ne vidi, hitjela je Kata 
ranjenim srcem u grad, gdje joj bio sin. 

Dopustili joj, vidjeti ga. Kad ga je opazila, počne 
plakati, jedva je do riječi došla: ,Zar tako sinko? 
Zar si dotle došao?“ 

»Ia mala kazna nije vrijedna tolikih suza!“ 
presječe je sin. ,Morao sam ukrasti. Nijesam imao 
novaca. A najposlije — nije mi to prvo bilo! reče srdito. 

Majka se kamenila. Srce joj htjelo pući. Nije u 
tom času osjećala ni mrve ljubavi k djetetu svome. 
Samo jedna misao punila još dušu: On je otvrdnuo 
za sve opomene, grijeh mu se uvriježio u duši, i ta 
misao napunjala je žalošću prema samoj sebi. Bez 
mile riječi, bez utjehe ostavi zatvor; slomljena na 
tijelu i duši vrati se kući. X 

Radila je i nadalje, ali malo tko ju je čuo više: 
govoriti, ona je šutjela i samo sa svojim mislima raz- 
govarala, a te nijesu sigurno vesele bile. 

Tako minu dvije godine. Jednoga dana dobije 
ona list iz sjedišta županije, koji je ovako glasio: 

»Majko! Ja znam, koliko sam te pred dvije go- 
dine rastužio. Ti si otišla od mene bez mile riječi, 
bez opomene. Ja sam bio već daleko sašao s pravog 
puta. Ali da si mi onda rekla ma koju dobru riječ, 
da si mi dala materinji savjet, možda danas ovoga 
ne bi bilo! No ovako sam još dublje pao. Kad si ti 
otišla, mislio sam: I ona me smatra za pravu pro- 
palicu, pa moram to i biti, za mene popravka nema. 


Izašao sam bio iz zatvora. Nitko me već nije 
htio primiti i ja sam sasma zašao, postao sam pravi 
razbojnik.. Znam, da te ovo boli, što pišem, ali meni 
je lakše, kad se mogu i tebi ispovjediti, kao što sam 
se ispovjedio Bogu. 


Osuđen sam na pet godina — dug je to niz. 
dana, ali će i proči. 

Prvi put, iza kako sam školu ostavio, ispovjedio. 
sam se jučer i ispovjednik mi je rekao, da i velike 
zablude i grijehe Bog prašta, ako se čovjek skrušeno: 
pokaje i stalnu volju imade popraviti se. 

Dakle je i meni Bog oprostio! Oprosti mi i ti,. 
majko! Strpljivo ću podnijeti svoju kaznu, ali onda 
ću početi novi život, daleko od svijeta, koji me po- 
znaje sada. Rado bih te vidio, majko, da te i usmeno 
za oproštenje molim, ali tome se ne smijem nadati. 

Tvoj sin Jaša. 

Majka slomljena tugom i ljutim prijekorom prema 

sebi u duši, otiđe u grad sinu. 

Oprostila mu je, ta kako i ne bi, kad je ćutjela, 
da mu je upravo ona svemu tome kriva svojim po- 
puštanjem u djetinstvu. 

Tri su godine minule od toga. U malom gradiću 
sproveli na zadnji počinak Katu. Umrla je, a da više 
nije vidjela sina. Ali u kalež tuge njene, pala je ipak 
kapljica melema, ona je umrla s nadom, da će njezin 
sin početi nov i bolji život. 

I ta se posljedna nada ispunila. 

Jaša je izišao iz zatvora, samo pohodio grob 
majke, na kojem je molio, da i njoj Bog oprosti, što 
je na njemu sagriješila, a onda ode daleko od zavi- 
čaja, — u kraj, gdje ga nije nitko poznavao. 

S malim je počeo; trudom i radom sticao sve 
više i više, te došao do prilična imutka, ali imutka 
poštenom mukom stečena. 

Kadikad ipak saletjele bi ga misli na strašnu 
prošlost i tad bi uzdahnuo: ,O, da mi je moći tebe, 
prošlosti, ispraviti i izbrisati crna slova tvoja, rado 
bih sav imutak dao, pa s nova počeo u znoju lica 
. štedjeti i sticati!“ 

Ali se prošlost izbrisati ne da! Ona ostaje za- 
pisana u ljudskoj duši. 
Zato pazimo uvijek, da se u našoj duši ta pro- 
šlost zlatnim slovima ubilježi:! 


€. 
.Kao pčela radi i fil 


Nema cvjeta u svem vrtu, 
U kom pčela nije, 

Tamo ona pelud kupi 

I sok slatki pije. 


U košnici druga zida 
Stanice si redom, 

Neumorno: treća puni 
Slađanim: ih medom. 


Prvi tračak zlatnog sunca 
Na posć ih prene, 

A kad zadnji za br'jeg pane, 
Pčela kući krene. 


Tiho veče — zvjezde trepte — 
A pčelice male 

U svom domu tihanu su 
Pjesmu zapjevale. 


Sada hvale Stvorca svoga, 
Što im život dade, 
Šarno cvjeće, sunce žarko, 
Što mogu da rade. 


* * * 


Kao pčela c'jelog vijeka 
Radi d'jete i ti, 
Pa ćeš onda zadovoljno 
I presretno biti! 

Košarica. cvijeća. 


iti u bajnom proljeću, u cvjetnom svibnju nije više 
cvijeća na trgu vidjeti, 
mali i veliki, skupi i jednostavni leže jedan do dru- 
goga. Tamo opet vidiš cijele kupove nesavijena cvi- 


nego danas. 

jeća. Zadnja su to čeda šarenih cvjetnjaka, nami- 
 jenjena: mrtvima. To će cvijeće za jedan dan resiti 
njihov stanak, da onda svene i ostane, kao i oni, 
koji pod njim počivaju. ' 

Svijet žuri, kupuje, hiti. Većinom se vide snuž- 
dena lica. Pa to nije ni čudo! Danas su Svi Sveti. 

Trgom ide djevojčica od jedno deset godina, pa 
uzdišući gleda cvijeće i vijence. ,O, samo jedna ru- 
žica da mi je, da nakitim majčin grob! Niti novčića 
nemam, da kupim svjećicu, bar cvijetak da imam 
koji!“ I -hodaše tako daljestrgom, smatrajući presret- 
nima one, koji su mogli ljubavi darak kupiti svojim 
milima. 

Dugo je hodala tako. Tad pođe kući. Na putu 
.sretne lijepo obučenu djevojčicu, koja je nosila veliku 
kitu cvijeća. U to joj padne jedna ružica, a siromašna 
se Ivka sagne, dohvati joj je i ujedno reče molećim 
glasom: ,O, budi tako dobra, pa mi samo jedan 
cvijetak daj!“ 

»Za takove odrapanke nije cvijeće!“ reče ova 
oholo. ,Daj samo amo, pa se nosi!“ i trže joj po- 
dignutu ružicu iz ruke, te ode. 

,Za takove odrapanke“, zvonilo Ivki u ušima. 
O, ona nije iskala za sebe, već za majčin grob. Ali 
da, znala je ona, da bogata djeca nemaju smilovanja 
za sirotinju. I naslonivši se na zid, uz koji je stajala 
plakaše gorko. Najednoć je netko lagano uhvati za 
ruku i zapita tankim glasićem: ,Zašto plačeš?“ 

Ivka skine pregaču ispred očiju i opazi krasnu 

— djevojčicu, plavih očiju, svijetle, niz ramena spuštene 
kose, u bijeloj suknenoj opravici, koja je sažalno 
gledala. ,Takovi izgledaju anđeli!“ pomisli u sebi. 

»Zašto plačeš?“ zapita je ova opet milo, 

sag said 


Zn 


»O, molila sam samo jednu ružicu, pa mi je ne 
dadoše, a ja sam je htjela za svoju majku“. 

»Zar tvoja majka tako voli ružice?“ upita mala. 

»Moja je majka mrtva. A danas svi nose cvi- 
jeće na grob, samo ja ne mogu ništa odnijeti, jer 
nemam“. 

»O0, ti si sirota, kad nemaš mame;“ reče mala. 
»Ali valjda još imaš tatu i malu seku“. 

»Nemam nikoga. Ja čuvam djecu kod jedne žene, 
pa za to me hrani. Nikoga, nikoga nemam!“ 

»Hodi sa mnom,“ reče mala i pruži joj ruku. 
»Ja ću moliti mamu, da ti dade cvijeća“. 

Ivka se nije pravo. usudila, uhvatiti je za ruku, 
ali mala se nije bojala Ivkine loše haljine, nego je 
primila za ruku i uvela u krasnu veliku kuću. 


U predsoblju opazi Ivka odličnu gospođu i nije 


se usudila dalje, ali mala je vukla sa sobom. ,Koga to 


vodiš, Zlatice?“ upita gospođa. 

»Mamice, gledaj, to je sirota djevojčica! Našla 
sam je, gdje plače, jer nema ružice, da je odnese 
svojoj mami na grob. Ona je sirota, nema nikoga. 
De, zlatna _ mamice, daj. joj ti koji cvijetak. O, mi 
imamo puno cvijeća“. 

Sad se Ivka ohrabrila, te pristupila gospođi i 
poljubila joj ruku, a ona je milovala i rekla: ,Siroto 


dijete!“ Ivka joj morala pripovijedati o svojoj dobroj 


mami, a dotle je Zlatica donijela košaricu, u koju će 
brati cvijeće. . 

Pođoše u cvijetnjak. Ivka je mislila, da je u 
raju. Takova cvijeća nije još vidjela. Najljepše ružice 
ubrala gospođa svojom rukom, a Zlatica skakutala 
okolo, berući sitnije cvijeće. Nabraše punu košaricu. 


Gospođa je pruži Ivki, koja nije mogla vjerovati, da 

je to sve njeno. Ona raširi pregačicu svoju, da primi 
cvijeće, ali joj gospođa reče: ,Uzmi, dijete moje, i 
ovu košaricu! Ona neka ti ostane uspomenom na 
ovaj dan. Sjećaj se cijeloga svog života svoje mile 
majke, kako se je danas sjećaš!“ 

Ivka suznim očima poljubi ruke plemenite go- 
spođe i izreče svoju hvalu. Isto tako zahvali i Zla- 
tici. Ova joj pruži ručicu i reče: ,S Bogom, Ivko! Ja 
sam tako sretna, što sam te mogla razveseliti!“ 

Ali je i to bilo veselje! Ivka položila prekrasan 
vijenac na majčin grob i pripovijedala mrtvoj majci 
o milosrdnoj Zlatici i dobroj joj majci, te molila 

majčicu svoju, neka se ona za njih na nebu inoli. 

— — — — Prošlo skoro dvadeset ljeta. — U 
lijepom gradiću D. ljetovala mlada, bogata gospođa 


sa sinčićem svojim i čuvaricom. Mali je morao pro- , 


mijeniti zrak, bio je slab. Iza gradića teče potok. To 
je omiljelo mjesto maloga Milana. Njegova čuvarica 
znade dobro veslati. Na njihovome malom čamcu voze 
se po nekoliko ura svaki dan na potoku, a to Mi- 
lanu jako prija. 

Jednog dana dođoše opet na potok. Jednu sto- 
tinu koračaja od njihovog pristaništa stojala u vodi 
prilično mlada žena i ispirala rublje. Čuvarica ostavila 
na čas Milana, da nabere cvijeća, kojega je tako 
puno kraj potoka bilo. No ona se pri tom. malo 
dulje zadržala, a malome bilo predugo vrijeme. Davno 
je već želio, pokušati svojim ručicama uhvatiti veslo, 
pa sam zaveslati. Ta to je tako lako, mislio on. 

Pogleda za čuvaricom. Ova je podaleko odmakla 
i bavila se cvijećem. On skoči u čamac, otkopča ga 
i uhvati veslo. Ali nevješta, slaba ruka nije znala 
njime vladati. Čamac se zavrti i u času se prevrne. 

Milan vrisne. Čuvarica u strahu ni opazila ga nije 
odmah. Zbunila se. No mlada žena potrčala je odmah, 
čim je mali u čamac skočio, k njemu i u čas, kad 
se ovaj prevrnuo, skočila je već u vodu i maloga 
izvukla, te ga predala čuvarici, koja od straha nije 
mogla progovoriti ni riječi. 

Još isti dan dovezla se bogata gospođa k siro- 
mašnoj toj ženi, pošto je propitala za njen stan, da 
joj se zahvali i da je nagradi, što joj je spasila dijete. 

E Siromašna pralja gledala je časak iznenađeno 
pridošlu gospodu. Te nježne plave oči činile joj se 
tako poznate... A i gospođi se činilo, kao da je već 
jednoć u životu vidjela tu ženu. 

I zbilja! Ta gospođa bila je Zlatica, a ta pralja 
siromašna Ivka. 

»O, kako sam vam zahvalna!“ reče gospođa. 
»Ne smažem riječi za svoju hvalu“. 

Ivki se zalile oči suzama i ona reče, blaženo se 
smiješeći : »A ja sam tako zahvalna Bogu, da mi je 
ispunio želju, koju sam gajila od djetinstva, naime 


da vam se pokažem zahvalnom za dobročinstvo, koje 


ste mi u djetinstvu iskazali“. 
»Ta to je samo malenkost bila“, reče gospođa. 
» Varate se“, odvrati Ivka. ,Spomen na to dobro- 
činstvo održao me je toliko puta u teškim časovima. 
Ono me je u časovima osamljenosti i prezrenja sje- 
ćalo, da ipak ima i milosrdnih ljudi na svijetu. 
E »Došla sam, Ivko, da vam se zahvalim za dobro- 
Činstvo, koje ste mi izkazali i da vas nagradim“. 
. . a “e x . 
»Milostiva gospođo!“ reče Ivka, ,o nagradi 
nema govora. Ja sam nagrađena tim, što sam vam 


se mogla zahvalnom pokazati“. 

»Ipak, ipak, draga Ivko! što bih vam samo mogla 
najboljega učiniti?“ 

,Milostiva gospođo!“ reče Ivka molećim glasom: 
jedno si samo želim i to: biti u vašoj službi. Nemam 
ni sada nikoga na svijetu, udova sam. 

Veselo joj pruži gospođa ruku i reče: »O, tu 
vam želju ispunjavam od srca, te sam upravo sretna, 
da se u tom naše želje slažu. Čuvarica moga Mi- 
lana i tako želi, vratiti se k svojoj kući, a ja ne bih 
znala bolje i vjernije čuvarice svome jedincu od vas. 
Kad biste mogli k meni?“ 

»Za osam dana, milostiva gospođo, dok svoje 
stvari u red stavim“. 

»Za osam dana kanim i ja kući u Z., pa ćemo 
zajedno. O, kako se veselim, što ću vas imati uza 
se“. Gospođa ode. 

Za osam dana putovala Ivka u novu postojbinu, 
u kuću dobre Zlatice, koju je tako ljubila i kojoj je 
tako vjerna bila. ' 

U njenoj je kući ostala i kad je Milan odrastao, 
u toj je kući proživjela najljepše, najsretnije dane 
života i dočekala sretnu, mirnu starost, ljubljena 
od svih. 


(i 

Dodite skoro, putnici mili. 
Lastice male, dođite oj! 

Nova već zelen zemljicu krije, 
Zrakom već: zuji mušica roj. 

Pod mojim krovom nebroj je gn'jezda, 
To stari vaš je — vaš lanjski stan; 
Razorit ne smije nič'ja ih ruka, 

Za vas su spremna, mile, svak dan. 


Dođite skoro! Šume već zovu, 
Hrane je za vas spremio Bog; 
Kućica svaka željno već čeka, 
Stan da vam dade 'spod krova svog. 


Dođite skoro u kraje krasne! 
Hrvatski mirni pohod'te dom! 
Sreću mu novu dones'te, mile, 
To bit će radost i srcu mom! 


(2 
Žriva dobrote. 


trašna je sparina, najvrući ljetni dani. Sastasmo 
se, da ugodno provedemo jedno popodne. Otišle 


“smo u vrt, nadajući se, u gustom hladu nači žuđenu 


nasladu, ali smo se ljuto prevarile. Sunce, istina, 
nije moglo do nas kroz gusto lisnato granje, ali ni 
lahor ne htjede zatreptati, da nas razblaži. Vruči 
zrak oduzimao nam dah. 

»Nemoguće je tu ostati!“ rekosmo, te se po- 
vratismo u kuću, da u lijepom prostranom hodniku 
nastavimo pripovijedanje i veselu zabavu. 

Što li je tu dolazilo na red! Spominjanje veselih 
i nestašnih zgodica iz djetinstva, pa dalje do zadnjeg 


.rastanka sa školom, a dakako mnogo toga i iz ka- 


snijeg života. Bio je to veseo razgovor. 

Tada predloži jedna iz društva, da se pjeva. 
Pjesma za pjesmom tekla nam iz srca, razlijegala se 
hodnikom, orila cijela kuća. 

Najednom nas u tom pobuni lajanje malenog 
psića. Prijateljica Nada, u čijoj smo kući bile, skoči, 
da vidi, tko je. 

No dotle se: već na zao fišt: hodnika pokazala 
plaho sijeda glava starca prosjaka. 

Gdje je još čas prije orila vesela pjesma, nasta. 
grobna tišina, tek slabašni glas kao iz podzemlja 
prekide je riječima: ,Smilujte se, malu milostinju!“ 

Pogledasmo Nadu, koja je nepomično stala bila, 
ali najednom, kao da se tek prenula, zapita sažalno: 
,A gdje ste, djede Stanko, bili tolike dane, te nijeste 
došli? Podugo vas nijesam vidjela“. 

»O milostiva gospođice, zar zbilja još primjeću- 
jete, da starac Stanko živi? Hvala vam .na tom!“ 
govorio starac drhtavim glasom. ,Ležao sam puna 
tri tjedna, a ne bih ni sad izašao bio, tresem se evo 
još od slabosti, ali — glad — glad —!“ Tu uz- 
dahne starac duboko, a debela suza odmili polako. 
preko upala mu lica, kao da ga miluje i teško se 
s njime rastaje. 

Tad kao za sebe nastavi: ,O, strašan je glad! 
Umrijeti bi bilo slatko poslije tolikih muka i patnja, 
ali od glada — oh ne — ne — strašno je!“ 

Suze nam zasjale u očima, slušajući te riječi i 
mnoga nam suza poteče niz lice. 

Nada se okrene i ode brzo u kuhinju, a već za 
malo nosila je služavka jela starome Stanku. O, da 
ste ga vidjeli, kako slatko jede! A iz poluslijepih 
očiju kanula bi mu kadikad suza u sniježno bijelu 
bradu. 

Nada ga nudila brižno i dala mu čašu vina, da 
se siromah okrijepi malo. 

" Starac se najeo i digao se, da pođe. Suza za 
suzom tekla mu niz lice. Ne čudimo se tome! Kad 
nesreća, bol i bijeda čovjeka goni, kad. nitko za nj 
ne mari, kad se vidi ostavljen od svega svijeta, pa 
nađe ma_jednu dušu, koja ima srca za njeg, onda se 
otvaraju izvori suza, onda olakšava ranjeno srce. Te 
su mu suze melem, Ne buni ih — one su lijek. 

,Hvala, Bog vam platio!“ bilo je sve što smo 
čule, da je starac prošaptao. 

Kao nekim tajnim glasom opomenute, skočile 
smo sve u taj mah i svaka poseže rukom u džep. 

»Stanite, djede Stanko, počekajte!“ reče Nada, 
»da. vam damo nešto novca, s kojim ćete moći koji 
dan doma ostati, da ne morate po ovoj žegi od kuće 
do kuće. 

Milostinja, koja se skupila za jadnog starca, 
bila je prilična, jer je svaka dala, koliko je više mogla. 

»Hvala!“ izreče samo starac, a glas mu zajeca, 
htio je dalje govoriti, ali nije mogao. Dignuvši ruku 
i pogled k nebu, kao da veli: , Onaj će platiti!“, okrene 
se starac i klecajućim korakom ode. 

Šutjele smo. Silno nas uzbudio taj prizor. Ve- 
selja nije više u nas bilo. Nijesmo ni žalile, što nas 
je taj starac u njem pobunio. Sve naše misli bile su 
kod njega. No nijedna, osim Nade, nijesmo znale, tko 
je taj starac. 

Tada će zapitati jedna: ,Draga Nado, ti poznaš 
toga siromaha, vidjela sam po tvom govoru. Po odi- 
jelu, a i po izgledu, čini se, da je graničar. Sigurno 
znaš i što ga je nagnalo, da prosjački štap u ruku 
uzme. Daj nam pripovijedaj!“ 


LABRIE: 


Sve je zamolismo to isto, a Nada nam doista 
ispuni tu želju. 

»Evo“, reče, ,koliko ja znam o djedu Stanku. 
Pravo sudite, da je graničar. Jest, odavle je, iz na- 
šega grada, ovdje se rodio kao sin imućna gazde. 
Bio mu je jedinac. Moj ga otac poznavao u mu- 
ževnoj dobi i često veli, da ponosnijeg čovjeka nije 
vidio među graničarima. Bio to stasit, lijep čovjek, 
lica uvijek vedra. Kad bi išao, držao se ponosno, 
hod mu odavao bistro čelo, ali prema svakome bio 
je prijazan, prema odličnome uljudan, a djecu je 
ljubio izvanredno. 

Bio je oženjen, ali djece nije imao, pa je mazio 
i ljubio tuđu djecu. 

Dogodi se, da naglo _umrije njegov čobanin i 
žena mu jedno za drugim, a ostalo je troje nedorasle 
djece, najstarijemu bilo jedva pet godina, a najmla- 
đemu prošla tek godina. 

Stanku bilo žao djece. Porazgovori se sa ženom, 
i ta bijaše dobra duša, te prime djecu kao svoju. 
Tko bi i bio rekao, da nijesu njihova? Tako su 
držana bila, kako pristoji djeci imućna graničara. 

Prolazile godine, a oni postali stasiti momci, a 
Stanko svaki dan stariji. U svojoj ljubavi k njima 
nije opazio jadan, da srca tih mladića nijesu pleme- 

.nita, da posluh i štovanje, što mu ga iskazuju ne 
potječe iz ljubavi, no iz koristoljublja. 

Nesretni starac gorko je to iskusio. U svojoj 
požrtvovnoj ljubavi išao je tako daleko, da je oženio 
i najmlađega, prepisao svoj cijeli imutak na svoje 
.posinke. Susjedi ga korili s toga, no on bijaše tako 
uvjeren o dobroti svoje djece, da nikoga nije slušao, 
tko bi ga inače savjetovao. 

Neko je vrijeme išlo lijepo, ali malo po malo 
počeli posinci prigovarati i zanovijetati starcu, a malo 
po malo i drsko se prema njemu ponašati, kada bi 
ih očinski opominjao. 

Kad je to starac vidio, zabolje ga srce i u tuzi 
svojoj spomene im, da je sve, što uživaju, njegova 
muka i stečevina. No nezahvalnici, mjesto da po- 
prave svoju. krivnju, počeše na starca zlim, i napokon 
se drznuše, reći mu, da pošto im je sve poklonio, 
njemu ništa ne pripada, te mora biti zadovoljan, kako 
oni hoće. 


Gorki dani nastali po starca. Dobra _ mu žena 
bila već zaklopila oči prije, nego je mogla tu crnu 
nezahvalnost doživjeti. Ali on bijednik! 

“Napokon ga ne htjedoše niti trpjeti u novo sa- 
građenoj kući, već mu dadoše postelju u štali i to, 
kao od milosti. : 


No ponosni graničar ne prima milosti od onoga, 
koga je iz gliba izvukao i čovjekom učinio, radije će 
na tuđa vrata poći. | 

I tako Stanko sa štapom, svojim jedinim blagom, 
izađe iz djedovine svoje, izađe iz dobra, koje jei on 
svojim znojem i žuljevima uvećao, imućni nekad 
gazda, ponosni graničar, sada, tugom slomljeni, te- 
retom pogrbljeni, jadni prosjak! Od praga do praga 
ide štapom u ruci već mnoge i mnoge godine, od mi- 
lostinje živući, dok se posinci njegovi razmeću u bo- 
gatoj mu kući. 

Pitate možda: zar mu ne puče srce kraj tolike 
nesreće i tuge? O ne! Tuga srce lomi, ali ga lama 
polako, jer kad bi naglo svršila, ne bi muka velika 


ni bila. 

U maloj kućici u dvorištu stanuje, a siromašni 
ljudi, kod kojih je taj zaklon našao i sami nemaju 
mnogo za život. 


Eto to vam je život djeda Stanka. Vidite li, što 


učini ljudska nezahvalnost!“ 


,Ha!“ doda jedna iz društva, ,pa onda ima još. 


ljudi, koji kažu,.da nema neba, nema života iza zem- 


noga, nema nagrade, nema kazne iza smrti! Zar je 


moguće, da taj čovjek za svoju žrtvu primi samo 
ljudsku plaću — nezahvalnost? Ta gdje bi tu bila 
pravda? Ne, to nije moguće! Ima mjesto, gdje se 
plaća dobro, gdje se kazni zlo! Jadni Stanko! tvoja 


će plaća morati biti sjajna, dvostruka! Ti si činio: 


dobro, a trpio mnogo! Bog će ti sve to naplatiti!“ 


Dugo se još kretao razgovor oko starca. Kako. 


bi se negdje njegova vjera u ljude bila opet povra- 


tila, kad bi znao bio, koliko nas je, koje ga od srca 


žalimo. 


Siromah Stanko! on je već čvrsto uvjeren bio,. 
da se nitko na svijetu za njega ne brine, da ga nitko: 


od onih, koji mu dobacuju milostinju, ne poznaje više. 


Pa ipak! Nijedan čovjek nije tako baš ostavljen,. 
da se ne bi bar tkogod za nj brinuo. Dogovorile smo. 


se taj dan, da ćemo svaka nješto pridonijeti, da djedu 
Stanku olakšamo zadnje dane života. Nada je pre- 
uzela, da bude posrednik, 


* 
* * 


Osam dana iza toga prolazila sam baš o podne: 


pokraj crkve. Zvona odzvonila pozdrav anđeoski, a 
“onda zaječila kao uzdišući — oglasivala mrtvaca. 
Kraj mene prolazio neki starac. ,Tko je to 


umro?“ zapitam i nehotice, premda sam mogla mi- 


sliti, da ću čuti kakovo nepoznato ime. 

Starac me pogleda i reče: ,Ne ćete ga pozna- 
vati, stari Stanko Crnatović, koji već mnogo godina 
u mojoj kući sjedi“. 


»Nije li to djed Stanko, što je gradom išao: 


“prositi?“ upitam ja naglo. 


»Jest, gospođice“, starac će, ,to je on. Pred 
osam dana bio je zadnji put prositi. Vidio sam, da 
je taj dan donio više novaca, nego je ikad bio u 
stanju za mjesec dana isprositi. No od tog dana bivao: 
je sve slabiji i jutros je umro“. 


»Umro, usnuo, da zaboravi ljudsku nezahvalnost, 
da se odmori od patnja i stradanja“, dodam kao za 
sebe, i zahvalivši starcu odem brzo ito ravno k Nadi 
da joj javim, što sam čula. Nadin otac, čovjek ple- 
menit, pobrinuo se, da je nabavljeno sve za siro- 
mašan, ali dostojan pokop. 


Mali je to sprovod bio! Ta istina je ipak, što. 
je rekao djed Stanko, da su ga ljudi već zaboravili. 
Ha! tko će siromaha prosjaka da prati do groba?! 
Možda su oni, koji su vidjeli nas sve, cijelo ono: 
društvo od neki dan, ići za lijesom, mislili, da idemo 
od duga vremena ili od puka slučaja. Možda nam: 
se tkogod i čudio, ali mi smo znale, da nije slučaj,. 
da nije dugi čas bio, koji nas je vukao za tim lijesom. 


Ne, neko osobito čuvstvo je to bilo! Ja bih 
rekla, da sam osjećala tako, kao da idem za lijesom: 
najvećeg uglednika. Jest! ja i danas osjećam štovanje 
prema čovjeku, koji je kao prosjak umro, kao žrtva 
svoje dobrote i ljudske nezahvalnosti. 

Onv nekoliko grudica jeknu s crnoga lijesa, a 
meni bilo, kao da moram uskliknuti: 


m. 


»Slava tebi, pokojniče! Sa štovanjem ti bacam 
zadnju grudicu u tvoj mirni stan! Snivaj slatko! Tu 
ćeš imati mira!“ 


/dJesen. 


Još se plavi nebo vedro, 
Još ga zlati sunca čar 
AL je bljeđe plavetnilo, , 
AL je slablji sunca žar. 


Još je drvlje puno lišća, 
Još ugodan, svjež je zrak, 
Ali lišće žuti, ruji, ' 
A sve brže pada mrak. 


Još se poljem pjesma ori, 
Vinogradom tam i tud, 

Ali zadnji plod se bere — 

Pa tad muk će nastat svud. — 


Studen vjetar dok zahuji, 
. Strest' će prvi listak žut, 

A za njim će milijuni 

Krenut na taj isti put. 


Pusto drvlje — pusta gora — 
Pusto bit će polje, vrt, 
Ljudsko srce ćutjet s'jetu, 

Jer ga od svud kruži — smrt! 

Slika. 


ladi slikar Kraljević šetao je puna dva sata po: 

svojoj sobi i nebrojeno puta prekinuo svoju 
šetnju, da uzme u ruku risarsku bilježnicu, ali svaki 
put je opet ostavio i šetao dalje. Nije našao, što je 
tražio i želio. Nakanio je naime poslati na svjetsku 
izložbu sliku, svoje djelo, ne bi li si njome položio: 
temelj sretnoj budućnosti. Ali ta slika imala je biti 
nešto krasna, nešto osobita. A toga on nije mogao: 
među svojim crticama naći, ili bolje rekavši, on nije 
sam sebi vjerovao, da bi to mogao naći. 


Proljetno mu sunce obasjalo sobu i kano da 
ga je zvalo u prirodu. Uzme kaput i šešir i pođe iz. 
kuće. ,Možda mi putem pane na um što dobra“, 
reče sam sebi, izlazeći iz kuće. 

U glavnim ulicama bilo tako bučno, da bi čovjek 
jedva mogao i stalnu misao u glavi pridržati, kamo: 
li novu naći. 

Da izbjegne toj buci, pođe Kraljević u mirnije: 
pokrajne ulice. Sunce mu godilo, mušice zujale zrakom 
ptičice veselo cvrkućući prolijetale, a on se udubio u 


.misli i išao sve dalje i dalje. Došao u predgrađe. Tu 


već nije bilo onih utrpanih kuća, onih zidina, što ti 
više puta umaraju oko — ne, tu je posve drugi život: 
bio. Male kuće s prostranim dvorištima i krasnim 
vrtovima, u kojima se bijelilo i rumenilo od cvijeta. 
raznih voćaka, a sve se talasa kao more: tu nizina, 
tamo brežuljak. I našem slikaru bilo neobično pri duši. 

»Krasna li pogleda!“ prozbori sam sebi, idući 
dalje, a oko mu se željno napajalo svim tim pro- 
ljetnim čarom. 


BOA. 


Najednoć dođe prema dolini, koju nije mogao 
opaziti radi brežuljka, koji je skrivao bio. Bila to 
prostrana livada. Kao očaran stade slikar i blaženim 
pogledom gledao onamo, ali ne livadu radi šarenog 
njenog saga, nego divnu sliku na toj livadi.. Usred 


nje stajala mala trogodišnja djevojčica u modroj. 


opravici. Zlaćčana joj kosica u gustim uvojcima okru- 
žavala glavicu, a na njoj počivao vjenčić bijeloga 
krasuljka. Oko vrata imala mala vijenac od ljubica, 
a i ručice bile joj pune toga mirisnog cvijeća. Prema 
njoj stupale dvije oveće djevojčice i došavši do nje, 
obijesno joj se poklonile, govoreći: ,Zdravo, vilo 
proljetnico! Udijeli inama, zemskim stvorovima kojigod 
mirisni cvijetak, da se i mi njim nakitimo!“ 

A mala se slatko nasmijala, pa istresla pune 
ručice svoje nad njima, a one stale veselo kupiti 
rasute ljubice. 

»Evo moje slike!“ klikne Kraljević, ,ja sam je 
našao!“ 

Prva mu briga bila saznati, tko je ta krasna 
mala djevojčica. Bila je kćerka mlade učiteljske udove 
Knežićke, sva sreća, radost i blago njeno. Kraljević 
je odmah sutradan potražio i zamolio, da mu do- 
pusti slikati malu Slavicu. Gospođa Knežićka nije 
mu te molbe odbila i tako on već doskora započne 
svoju. sliku. 

X Kad je s njom gotov bio, bio je i sam raz- 
dragan njenom ljepotom i poslao 'je na izložbu, ne 
sa strahom i sumnjom, nego srcem punim nadom i 
uvjerenja za uspjeh. I nije se uzalud nadao. Iza otvo- 
.renja izložbe sve su novine pisale o njegovoj slici, 
slavile ga i proricale mu, kao mladom umjetniku, 
veliku budućnost. Našao se i kupac slici. On je dobio 


== 


za nju trideset tisuća forinti. Sretan i presretan po- 


* hrlio je Knežički, da joj saopći svoju sreću, kojoj se 


i ona toliko veselila. 

Za koji dan bio Slavičin imendan. Kraljević je 
pisao Knežićki, da primi ona u ime Slavice njegove 
najtoplije želje i mali dar za Slavicu — a taj dar 
iznašao je ravno tisuću forinti. 


Još isti dan došla je gospođa Knežićka k njemu, 
veleći, da ne može podnipošto primiti toliki novac. 
Ali joj on odvrati: ,Slavica je meni donijela sreću; 
ja joj se vrlo slabo tim odužujem. Stavite joj taj 
novac u štedionicu; dok odraste, trebat će ga“. 


Ona morade dakle pridržati novce i dala ih u 
štedionicu, znajući i sama, koliko će dobro doći Sla- 
vici, jer, osim ono malo mirovine, nije joj majka 
ništa imala. 

Prolazile godine, a Kraljević, ohrabren prvim 
sjajnim uspjehom, penjao se sve više i više, postao 
glasovitim slikarom. Kad se oženio, pohodio je sa 
svojom mladom suprugom među ostalima i gospođu 
Knežićku, pa su se one i kasnije često polazile. 


Slavica rasla i postajala sve snažnijom. Kad 
joj je bilo jedva petnaest godina, razboli joj se mila 
majka i umre, ostavivši je samu. Ali ne ipak samu! 
Ostali joj dobri prijatelji, koji su je ljubili kao svoje 
dijete, kojima je majka na smrtnom času preporučila. 
Bili su to Kraljevići. 

Oni je odmah po majčinoj smrti uzeli k sebi. 
Opsipali je ljubavlju i prijaznošću, da joj umanje bol 
za žarko ljubljenom majkom i makar da je to vrlo 
teško bilo, ipak se je vremenom priviknula i vraćala 
im ljubeznošću njihovu dobrotu. 

Malo po malo nestalo ove teške tuge, koja se 
samo suzama i uzdasima olakšava, ona je mislila na 
svoju majku kao na dragu sveticu, koja je s neba 
gleda i blagoslivlje. Kad je počela opet nositi svjet- 
lije haljine, iznenadi je gospođa Kraljevićka lijepom 
svijetlomodrom haljinom — to je bila Slavici najmi- 
lija boja, a i divno je pristajala njenoj zlatnoj kosi i 
modrim, sjajnim očima. ' 

,Još te jedamput moram slikati, Slavice!“ reče 
Kraljević. 

,Ali sada nijesam više mala kao onda“, nasmija 
se Slavica. 

Kraljević ju je doista još jednoć slikao i opet 
kao ,Proljeće“. Ta ona je u istinu bila pravo pro- 
ljeće! Slika je predstavljala Slavicu u njenoj modroj 
opravi. Oko nje cvalo samo proljetno cvijeće, do 
nogu joj same ljubice i krasuljak, a ona smiješeći 
se, držala nad glavom savijenu grančicu kajsije, punu 
cvijeta, dok je povrh nje letjelo cijelo jato lastavica. 

I opet je slava slikareva letjela svijetom, a lijepa 
djevojka, koja mu je toliko sreće i slave “donijela, 
brala je najljepši plod te slave — pravu, iskrenu, 
roditeljsku ljubav u kući slikarevoj. 


(2 
Majčina ljubav. 


Po dvorištu koka šeće, 
Eno vodi mlade svoje, 
Svaki čas joj brižne oči, 
Kan! da milu djecu broje. 

Gled* te, sad je našla zrnce, 
Pa ih zove brže k sebi, 

Nek s' otimlju, ma da | jedno, 
Pojela ga sama ne bi. 


Čujte, kako čavrljaju ! 
Svako nešto drugo zbori, 
A majka ih samo sluša, 
Pa im katkad odgovori. 


Sad visoko pod oblaci 
Grabežljivac kruži ljuti, 
A majčino brižno srce 
Opasnost si djeci sluti. 


Čujte, kako plašno kriči, 
Gled'te, kako širi krila; 

Ko da malim svojim viče: 

»K meni, k meni, djeco mila!“ 


Skupila ih pod okrilje, 

Pa put neba gore gleda, 
K6 da zbori grabežljivcu, 
Da mu čeda svoga neda. 


Tako ljubi, tako štiti 
Slaba ptica čeda njena! 
Spram ljubavi tvoje majke, 
D'jete_moje, to je sjena! 


if 

Zahvalno sjećanje. 


rje se je pokrila zemlja, davno obukla odoru 
svoju, satkanu od dragulja, onih čarobnih dra- 
gulja, što zablještuju oko ljudsko, ali se rasplinu, čim 
ih ruka ljudska takne. 


Davno jure veselo saone_ preko smrznuta sni- 
jega, oj, kako milozvučno ječi glas zvonaca i sićanih 
praporaca, pucketanje tanka biča, topot snažnih ko- 
pita! Oj, kako se divno leti preko tog sniježnoga 
mora! Bez cilja, bez kraja mogla bih se tako voziti, 
uživajući, snatreći. ' 

Na širokom, otvorenom mjestu, tako zvanom 
trgu mjesta P., skupilo se mnoštvo djece sa svojim 

.malim saonama, da se i ona sanjkaju, da uživaju. 


Pa kako će? Hej, nema saona, koliko djece! 
Koliki je došao amo, koji željno gleda u one male 
saone, rado bi se vozio, ali nijesu njegove. On će 
drage volje deset puta vlasnika vući duž cijeloga trga 
samo da mu dopusti, da se i on dva puta tuda pro- 
sanjka. 


Danas je četvrtak poslije podne! Valjda su na- 
učili zadaće svoje, pa su opet evo došli sanjkati se. 
Čudna otimanja, čudna li željkovanja! 


Ima tu dječaka i djevojčica. Sanjkaju se, viču, 
smiju se. Tamo eno slučajno zapeli, izvrnule se. saone, 
“onaj ispao iz njih, nu na sreću, nije sa visoka, pa 
se nije mogao stući, a nije mu se teško ni dići. 

Ondje se prepiru, koliko puta se je već Slavko 
vozio. On tvrdi 7, a oni vele već 10. Tko ima pravo? 
Zar mi znamo? . 





=: g 


Pustimo ih, neka se nagađaju, a mi pođimo 
debelom dudu, na kraju trga, da vidimo, tko to tako 
mirno tamo stoji. 

Eno lijepe mlade djevojčice od kojih $ 9 go- 
dina. Kosa joj je kestenjaste boje, povisoko joj čelo 
odaje mudru joj glavicu. Ispod čela gledaju dva kao 
nebo vedra oka tako sanjljivo u taj metež, a mala 


joj rumena ustašca podrhtavaju od pritajenih suza, 


koje bi valjda tako rado potekle preko njenih bijelih 
obrazića. Još da otvori ta ustašca, pa da se bar na- 
smiješi, ej, onda bi se vidjela dva krasna niza bisernih 
zubića, poređanih, da ne bi mogao ni na tankoj svili 
bisernog zrnja ljepše nanizati. Je li, da je to lijepa, 
krasna djevojčica ?! 

A zašto se i ona ne sanjka? Zamolila je neko- 
liko njih, da joj to dopuste, ali su je odbili. A bila 


je tiha i mirna kao anđelak, te nije nikome molja- 


kanjem dosađivala, a drugarice je u onoj hitnjii me- 
težu poslije i zaboravile. 

Gledajući u malu Milicu Hertićevu, nijesmo kanda 
ni opazili, da su blizu nje stale saone, u kojima sjedi 
u zimsku kabanicu obučen gospodin. 

Zaustavio je kočijaša, pa promatra taj život i 


veselje djetinje. Kako ga to zanima! On. promatra 


tako živo, kao da se i on tek jučer tu s tom djecom 


igrao. I čini mu se, da poznaje djecu! Gle, ovo je 


Andrija Rulić, ono Mitar Devčić, ono Aleksa Milić, 
ono Joža Dušić, ovo je Ančica Janjićeva, ono Mara 
Ribarovićeva, ono opet Lucija Ratkovićeva. 

Pa zar ih zbilja prepoznaje? Zar su to oni? On 
se nasmiješi, pa si tiho. reče: ,A kuda me odvede 
uspomeno ? Koliko li su ljeta tome, da su se ti, čija 
imena spomenuh, ovdje igrali! Valjda nijesu oni ostali 

djeca, sam ja postao mužem! Ali da, bit će to nji- 
hova djeca.“ i E 

Stranac se zamislio. Daleko ga odvele misli u 
prošlost. 

Velim stranac! Zar je on ovdje stranac? Nije, 
ne! Ta eto pozna skoro svako dijete tu. Nu minu 
preko dvadeset godina, kako je ovdje zadnji put bio. 

Rodio se tu od siromašnih roditelja. I on je 
nekoć po tom trgu tumarao, željno u tuđe saone 
gledao, pa morao moljakati, da se smije sanjkati na 
njima. O, a koliko je puta uzalud molio! 

No bila je jedna djevojčica, o, on je se još dobro 
sjeća, kao da joj gleda plave oči. blijeda lica s vi- 
sokim čelom, to je bila kći mjesnoga trgovca Lju- 
bića. Ona je žalila siromašnog dječaka, pa se znala 
na cijeli sat odreći svojih saona njemu za volju. Ali 
zato je on nju uvijek sanjkao, kad bi došla na trg. 

Svršio je četiri razreda i bio izvanredan učenik. 
Dobri mu učitelj uvijek govorio, da je: šteta, što ne 
može nastaviti nauke. Ali otkuda? 

U to mu nekako naglo umru otac i majka, a 
on osta sam samcat. Na kućici bilo je duga i dok je 
sve namireno, ne osta njemu ništa. Kuda je mogao ? 
Molio ovog, molio onog, da ga uzme k sebi. Tako. 
ga uze jedan čovjek, da mu čuva ovce. 

On je tjerao svoje ovce na pašu, ali duša nje- 
gova bila je stvorena za nešto većeg, duh njegov 
tražio je neumorno hrane. Promairao je ljepotu: pri- 
rode, koja ga okružavala i on je to umio nekom vje- 
štinom opisati, a često bi stvorio o ovom, ili onom, 
i malu pjesmicu. Knjiga ga nikad nije ostavljala. A 
tome je najviše pridonio dobri mu učitelj. Davao mu 
je lijepih knjiga za čitanje, pitao ga uvijek za sa- 

držaj i tako se je plemenila duša tog mladog pastira 
koji je uza svoje stado učio. 

Zemljopis je osobito volio. 

I taj. mu je dao gosp. učitelj, dao mu je i atlas, 
u kojem je mogao vidjeti, gdje su zemlje, gore, vode 
i gradovi, o kojima uči i čita. ' 

Pri tom je znao, po običaju pastira, pružiti se 
po zelenoj travi, knjige pred sebe, na lijevi se lakat 
nasloniti, a desnom rukom tražiti mjesta po atlasu. 

Učeći tako jednoga dana. nije umah ni opazio 
fino obučenog gospodina, koji je, stavivšimu se za 
leđa promatrao njegov mar u učenju. Kad ga Mirko 
Garetić, tako se dječak zvao, opazio, skoči, skinuo 
šešir i pozdravi uljudno stranca. 

»Ti ovdje u prirodi, na čistom zraku, učiš?“ 
Valjda ti se bolje dopada, nego kod kuće?“ upita 
ovaj. i 
»Kako vidite, gospodine, ja ne bih mogao kod 
kuće učiti“, odvrati Mirko, pokazavši rukom oko sebe 
svoje stado. ,Ja moram ovdje biti.“ 

»Dakle si ti pastir ovog stada?“ 

»Jest, gospodine!“ 

»Io ti onda učiš od veselja! Koliko si razreda 
svršio ?“ 

»Četiri, gospodine.“ 

»Pa kako nijesi mogao dospjeti dalje u školu ?“ 

»Mirko mu ispripovjedi sav svoj život, otkri 
mu svoje cijelo duševno stanje. Stranac ga slušao 
pozorno, a kad ovaj dovrši, upita: ,A bi li ti, sinko, 
htio ostaviti svoje ovce i selo svoje, koje vidim, da 
voliš, pa ići sa mnom u Z.? Ja nemam nikoga svoga, 
držao bih te kao sina, ti. bi ondje svršio nauke i po- 
stigao ono, što u duši želiš.“ 

Gospodine! klikne Mirko, ,je li moguće, da biste 
vi htjeli mene, siromašno pastirče, tako usrečiti?!“ 

I kad mu stranac reče, da je tako, poljubi mu 
Mirko zahvalno ruku, a već sutradan bio je na putu 
u Z, na putu u svijet, koji je tek snio kraj svog stada. 

O, koliko novosti pružao je njemu taj svijet, a 
osobito bijeli, vele lijepi grad Z. 

Mirko se svom dušom podao naucima na veselje 
svome blagom poočimu. 

Godinu za godinom svršavao sjajno i svršio naj- 
više nauke, dobio mjesto državnoga činovnika u Z. 

Već nekoliko godina na tom mjestu bio, a tada si 
zaželi vidjeti jednoć svoj rodni kraj i eto ga vidimo, 
gdje, dovezavši se na trg, promatra jednu sliku iz ne- 
kadanjeg svog života. x 

Sva je ta lica već promotrio, sva kanda poznat 
A gle sad je opazio i Milicu! 

»Gle Ljubice!“ reče poluglasno. Mala ga čula i 
pogledala ga. 

»Hodi amo, dijete moje!“ zovne je on. ,Kako 
ti je ime?“ j ' 

»Milica Hertić“, odvrati mala. 

»A kako ti se zove majka?“ 

»Ljubica,“ ' ' 

»Dakle ipak!“ reče poluglasno, pa opet zapita : 
»A što ti radi majka?“ ' 

»Mama šiva.“ 

. »Imaš li još oca?“ upita je dalje. 


»Nemam, gospodine. Ja ga nijesam nikad po- ' 


znala.“ 
»A bi li ti mene odvela k tvojoj mami?“ 
»O, kako to ne bih“, reče mala. 

»E onda hodi k meni u saone, pa ćemo se donle * 
sanjkati.“ 

Koliko li veselja! Što joj bile sada male saone, 
ona se je na pravima vozila. 

Mirko Garetić nađe svoju nekadanju prijateljicu 


'u lijepo uređenoj, čistoj sobi, onu istu lijepu Ljubicu, 


kojoj je ipak briga urezala lake nabore na krasnom 
čelu. 

.Ona ga nije umah prepoznala. Ta tko bi pre- 
poznao siroče u tom finom gospodinu!? Kako se je 
veselila, da je nije zaboravio! Ispripovijedala mu je 
sav svoj život. Iza smrti muževe ostala joj je kuća, 
ostalo i nešto novca, no to nije dostajalo za život 
pa je stoga morala drugima šivati. Oskudijevali ni- 


jesu, ali se je moglo i bolje željeti. 


Gospođa Hertićka zadrža prijatelja si na večeri 
i tu je još mnogi mili spomen iz školske dobe, iz 
prošlosti, povučen u sadašnjost. 

Milici se dopao gosp. Garetić, jer joj je tako li- 
jepo pripovijedao o Z. Ona mu je rekla svoju naj- 
veću želju, naime, da bi htjela biti učiteljica, ali da 
mama veli, da je to nemoguće, jer da nema sred- 
stava. 

»Gospođo“, reče gosp. Garetić, ,zašto ne bi to 
moguće bilo? Meni pada na um nešto, ako bi se to 
vama sviđalo. Moj poočim je star, on treba nekog 
tko bi ga obzirno dvorio, a nije to kod njega teško. 
Ne bi li vi htjeli za volju djeteta svoga, njegove bu- 
dućnosti, preuzeti to mjesto?“ 

»Teško mi je ostaviti moje seoce, gdje sam se 
rodila i odrasla, gdje mi mili sanak  sniju, ali 
teško mi je i to pomisliti, što bi s mojim djetetom 
bilo, da mene nije. No vi ipak vidite prijatelju moj, 

da je to nemoguće, odlučiti se u času, stoga vas 
molim, dajte mi vremena do sutra.“ 

»Dobro dakle, sutra ću doći po odgovor.“ 

I kada je sutradan došao, pruži mu ona ruku i 
reče: ,Za volju budućnosti djeteta moga ostavit ću 
rodni kraj,“ 

Za nekoliko dana preseli se gđa. Hertićka i dobra 
Milica u Z., gdje ih je gosp. Garetić srdačno dočekao, 
a i starac se tome dolasku vrlo veselio. 

I iza ljeta, kad je Milica postigla želju .svoju, 
znala je često u šali reći majci: ,A sve to.imam za- 
hvaliti tebi i tvojim saonama, kojih se gosp. Garetić 
uvijek tako živo sjeća. 


(2 
$ Bogom pošle. 


Da P vam reklo sunce sjajno, 
Da na put vam valja poć? 
Da za kratko, kratko vr'jeme 
Zimske bure već će doć? 

I! vas gone tajne sile 

Na put veće, ptice mile? 


Ah, vas valjda plaši magla, 
I! oblaka hitrih Pjet? 

I! vas goni strah, jer veće 
Mnogi ljetni bl'jedi cv'jet? 
Vi bježite naše kraje 

Jer slabije sunce sjaje. 


O pak Sretno onda, sretno! 
S Bogom pošle u kraj nov! 

Primio vas svatko rado, 
Kao mi, pod mirni krov! 
Sretno, sretno putovale 
U kraj dalek, ptice male! 


Znam, da ćete sad odovud 
Poletjet na cvjetni jug, 

A hrvatske zemlje vam je 
Još preletjet mnogi lug, 
Mnogo gorje, mnogo dolje, 
Mnogo mjesto, mnogo polje. 


Uslištte mi molbu jednu! 
Pojte milom zemljom Svud, 
Da je ljubim, da je štujem, 
Da za nju mi bije grud, 
Spomeni su tuj mi sveti, 
U njoj želim i umr'jeti. 


A sad s Bogom, ptice mile! 
Daleko vam valja poć, 
Broditi vam valja zrakom 
Mnogi danak, mnogu noć. 
Al sred toplog južnog kraja 
Sjetite se zavičaja! 


Pa čim prvi zračak sunca 
Javi opet život nov, 


Ostavite tuđe kraje, 

Pod domaći dođ'te krov! 
Nema naime ljepšeg kraja 

Od Hrvatske — zemskog raja! 


(2 

Iz mojih uspomena. 


KE li je to neobičan život i žamor bio jednoga 


dana u tome malom seocu divne naše domo- | 


vine! I priroda kano da ga proslaviti htjela. Sunce 
sipalo svoje žarke zrake na zemlju, obasjavajući bi- 
jele seoske kućice, igrajući se u još bujnom zelenilu 
lišća. Kao mirno bijelo janje usred livade činilo se 


seoce, a cijelu tu krasotu kao da je zagrlila svojim: 


zelenilom i hrastova šuma, koja ga je odasvuda opa- 
sala bila. 

Sa svih strana maloga sela vidiš seljanke, kako: 
vode za ruku po jedno, po dvoje djece, koja su u 
svečano ruho obučena, te veselim licem i lakim noži- 
cama stupaju uz majke, a oči su im uprte u vele 
lijepu kuću u sredini sela. 


Kakav li je to bio dan? Bio je to — prvi 
školski dan! 


Kako li je moje srce tuklo od veselja, kad su 
ta dječica stupila unutra i pozdravila sa: ,Hvaljen 
Isus!“ kako ih majke doma naučile. e 

Moj pogled bio je željan, da u tome prvom 
mahu zaviri u male te grudi, da vidi, kakova se 
čuvstva u njima roje, pa bilo je to kod mnogoga i 
posve lako, jer-im i pogled to odavao. 


U razmišljanju pobunio me dolazak triju se- 
ljanka, susjeda. Svaka mi dovela po jednog sinčića. 
Prvi od njih bio lijep dječačić tamne kose i velikih 
tamnih očiju, svježa rumena lica i živahna kretanja. 
Veselo me pogledao tamnim svojim vedrim okom d 
pozdravio me. Zapitam ga, kako se zove. »Mijo M.. 
odgovori glasno i veselo mali. 

Pošto sam progovorila nekoliko riječi s malim, 
i majkom mu, obratim se na druge dvije susjede. 
Jedna je od njih držala za ruku dječačića plave kose 
i blagih, modrih očiju. Čitala sam u njima djetinju 
nevinost, ali ne veselje. On je plakao. 

»što ću s njim, gospodično?“ reče zabrinuto 
seljanka, ,on ne će u školu!“ 

»A kako se zoveš, dijete moje?“ zapitam ga. 

Odgovora nijesam dobila. Majka mi reče, da se 
zove Milan R..... 

Uzalud moje riječi, uzalud veselje druge djece, 
a osobito maloga Mije. Milan je plakao i plakao i 
čvrsto držao za ruku majku, koja mu govorila: , Gledaj, 
kako je lijepo u školi“. Gle, koliko je tu djece! Tu 
ćeš se učiti, pa ćeš biti danas sutra pametan čovjek, 
zlato moje!“ 

Tek sad sam čula prvu riječ iz usta Milanovih 
kada kroz plač reče: ,Ja ne ću u školu, ja idem u 
šumu k tati!“ 

Seljanka mi rastumači, da joj je muž gazdinski 
pastir i da je uvijek po šumama, tek na koji dan 
dolazi kući, a Milan da je od svoje treće godine 
s njim bio. 

Sad sam pojmila onaj nevini pogled plavoga mu 
oka, sada sam pojmila, zašto ne će u školu; sada 
sam pojmila i to, da ga ne veseli društvo djece. 
Odrastao je u tišini šumskoj, gdje je vidio samo lje- 
potu prirode, gdje je slušao pjesmu oca svoga i 
umilnu svirku pastirske frule, gdje je slušao poj ptica 
i tajanstveni sklad zvukova zvonaca mirnoga stada, 
a jedine mu igračke bile sitno cvijeće i jutarnja rosa. 

Tješila sam ga, da će dva puta na tjedan opet 
moći u šumu, ali žalost toga maloga srca nije bilo 

lako izbrisati. Teškom sam ga mukom zadržala, kad > 


je majka kući pošla. 

Za Milanovim leđima stojao plačući treći dječak. 
Bio je veći od prve dvojice. Velike mu oči odavale 
neku pospanost, a tako isto i puno, ali blijedo lice. 

Kad sam ga vidjela, mislila sam, da je to po 
običaju djece, koja plaču, čim drugog vide plakati. 
No doskora sam se uvjerila, da tome nije tako. Majka 
bogata gazdarica, pripovijedala mi, kako uz svoje 
silne poslove nema vremena, da se puno s djecom 
bavi, te su prepuštena mlađima u domu. Sluga jedan 


da je naučio maloga, često se s njim vozikati i što . 
se bliže primicalo vrijeme da u školu ide, to je više. 


taj čovjek djetetu školu otuđivao kojekakovim izmi- 
šljotinama. Mali napokon nije htio čuti, da u školu 
ide, ali strah pred ocem natjerao ga, da je od kuće 
pošao mirno. To se više protivio sada, da u školi ostane. 

Škola se sve više punila veselim licima, ali na 
moja dva junaka to nije ni najmanje djelovalo. 

Kad je većina djece sakupljena bila, pomolim 
se s njima Bogu, a tad sam im govorila kao majka, 
mališi su me pozorno slušali, samo me je Živkov 
plač prekidao, dok je Milan prestao bio plakati. Suze 
mu još visjele na trepavicama i sjale na očima, koje 
je upro bio u mene. 

Prošao prvi školski dan. U jutro drugoga dana 
željno sam čekala, da vidim, hoće li mali moji su- 


sjedi doći u školu. Evo Mije i s njime Milana, ali ' 


nema Živka. Mijo se sav sretan smiješi, a i Milan. 
»Nu, Milane“, rekoh, ,je li da je lijepo u školi?“ 
»Da, da je lijepo!“ reče otvoreno mali, a Mijo 
doda: ,Gospodično, Milan je rekao, da ne će više u 
školi plakati, da će on rado ići u školu“. 

»Tako valja, dijete moje!“ rekoh, pogladivši 
plavu mu kosu, na što se je sretno nasmiješio. 

»A gdje je Živko?“ zapitam Miju. 

»Zvao sam ga u školu, ali nije htio ići. Rekao 
mi je, da on radije ide sa slugom voziti pastirima 
kruh i jelo u šumu, nego da ide u školu“. 

Drugoga dana došli Mijoi Milan u školu i prije 
moga dolaska, te počeli kao mali učitelji drugovima 
svojima pokazivati, kako se prave crte, koje sam ih 
dan prije učila. Haj! koliko im to bijaše veselje! 

Milan se sada sam sebi čudio, kako -je mogao 
plakati prvi dan i željeti, da ne ide u školu. Oko 
osam sati eto Živkova oca. Jednom rukom vodio Živka, 
u drugoj nosio vitku šibu, koja je jedina, uz strogi 
očev pogled, mogla držati Živka, da ne viče po svom 
običaju. Ljuto se tužio bogati seljak na nevaljala sina 
i na odlasku ostavi mi ga skupa sa šibom. 

Čim je otac bio na ulici, počne Živko vikati i 
plakati, pa ustavši sa svoga mjesta, potegne k vratima. 

»Čekaj, sinko,“ rekoh ja zakrčivši mu put, ,tu 
ćeš ostati!“ 

I ne obazirući se dalje na njegov plač, počnem 
s drugom djecom bezbrižno govoriti. 

Tako išao dan za danom. Mijo i Milan bili 
izvrsni učenici, nijesi mogao reći, koji je bolji, uvijek 
se natjecali u učenju, kao hitre lastavice u Jećenju. 
Uz njih moram spomenuti još jednu sjajnu zvjezdicu 
u mojoj školi, Vladimira J..... a, koji im bio treći 
vjerni drug. 

A Živko? Po nekoliko bi dana dolazio u školu 
onda ga opet po nekoliko nijesam vidjela. Jeli čudo 
da nije ništa naučio. I kad jeiu školi bio, misli mu 
bile daleko od nje. Glas moj, glas dobre djece, odbijao 

se od njega, kao od nepomičnog kamena. Srce osta 
hladno, a glava prazna. 

Prošli prvi mjeseci, došla i zima. Živko kao i 
u ljetu: kud sluga, tu i on, tek kad bi ga otac po- 
tjerao u školu, vidjela sam ga. Sva moja muka, da 
ga popravim, bila je uzaludna. Milan je uvijek bio 
mirne ćudi, ali zato su Mijo i Vladimir bili starje- 
šine u školi, te su za moga odsuća druge “učili, a 
starješine su uvijek bili pripravni, da svakome sve 
pokažu i da mu pomognu, gdje je trebalo. 

Jednoga dana došao liječnik u selo, da pregleda 
djecu, jer se u selu pojavila vratobolja. I zbilja, bilo 
dosta djece, koju je pohodila nemila ta bolest. 

Dan na dan zujilo zvono plačućim glasom kojem 
nevinčetu na vječni put. Molila sam se Bogu za 
svoju školsku djecu, jer mi troje oboljelo. Među njima 
bio i moj Mijo. Preporučim majci mu, da na nj pazi 
i kako da s njim postupa, a ovda, onda poslala sam 
mu malen darak, da ga razveselim. 

O, kako mi je tužno bilo vidjeti prazno njegovo 
mjesto! Pa ipak sam se nadala, da ću Miju opet vi- 
djeti. U mom duhu sjedio on opet na svom mjestu, 
blijed doduše i slab, ali moj stari dobri Mijo. Niti 
sanjala nijesam, da bi moglo biti, da ga i ne vidim 
više nikada! Pa ipak bilo tako! 

Jedno jutro oglasi opet zvono smrt djeteta, a 
kad su djeca u školu došla, stupi Milan plačući k meni 
i reče: ,Gospodično, umro je Mijo!“ 

»Mijo je umro?!“ rekoh samo i izađem naglo iz 
škole, a suze mi navrjele na oči. U školi nijesam 
mogla cijeli dan misliti na drugo, no na Miju. Sve 
sitnice iz njegova školskoga života dolazile mi u 
pamet, vidjela sam ga na praznome njegovom mjestu. 

A najteže mi bilo to, što nijesam smjela onamo otići, 
da ga vidim. Zima je bila, nigdje cvijetka, da mu 
zadnji vjenčić spletem. Ni druzi ni družice nijesu mu 
mogli zadnju ljubav iskazati, da sprovedu svog dobrog 
Miju do hladnog groba. Samo u školi molili smo se svi 
za njega Bogu. Kad su ga ponijeli na groblje, turobno 
je zvonjelo zvono, stajala sam moleći kraj prozora 
u svom stanu, a srce me boljelo silno. Nijesam li 
imala pravo da plačem? 


Nosili su u grob sjajnu zraku svijetla, koja je 


oslađivala moj teški rad. No bila je volja Božja! 


Istom drugi dan bila sam mirnija. Taj dan bio i 
Živko u školi. Progovorila sam svoj djeci o smrti 
Mijinoj, naglasivši njegovu dobrotu, njegovu ljubav 
prema školi, prema drugovima. Opomenula sam ih, 
neka se ugledaju u pokojnoga svog druga. Mnogo je 
dijete zaplakalo. 

Pogledam Živka. Prvi put sam opazila, da je i 
on pozorno slušao. Od toga dana, kao da je drugi 
postao. Redovito je dolazio u školu i uvijek sam ga 
našla uz Milana ili uz Vladimira, koji su ga učili. 


A kako to? Jednoć je rekao Milanu: ,l ja ću 
učiti i dobar biti i marljivo u školu iči, jer samo za 
to su Miju svi voljeli, što je on tako činio; zato jei 
gospodična za njega molila, zato je i moja mama za 
njim plakala!“ 

I na koncu godine dobio je Živko dobar prvi 
red i prešao u drugi razred, u kojem je vrlo dobar 
učenik bio i samo mu je malo junaštva manjkalo, 
pa bi se bio i on natjecao s Milanom i Vladimirom, 
koji su bili vjerni drugovi i po starom se običaju 
natjecali u učenju. 


A na seoskom groblju pod malim humkom, 
cvate mirisno cvijeće, slatko počiva moj 


na kojem 

dobri Mijo. 


14 


«Vesele misli. 


S Bogom, ptice lakokrile, 


.Mali, šarni svjete! 


S Bogom i ti, raznobojni, 


Mirisavi cvijete! 


S Bogom, travo, s Bogom i ti 


Požutjeli liste ! 
Na odlazak, il? na počin 
Spravili se vi ste! 


S Bogom, žaru toplog sunca! 


S Bogom, pjesmo slatka! 


S Bogom, polje, s Bogom, šumo, 


Puna blagog hlatka ! 


S Bogom žarko ljeto, puno 


Slasti, poja, cvijeća! | 
Sinja magla, šuštaj lišća 
Na zimu me sjeća. 


Al u duhu čujem zvonca 
I praporce sitne, 

Vidim konje vilovite 

I saone hitne, 


Kako lete kano ptice 
Preko dola, br'jega, 

Kroz to more, blistajućeg 
Na sunašcu, sn'jega. 


Vidim djecu svježa lica, 
Kako od svud vrve, 
I po zraku vidim letjet 
Grude sn'jega prve. 


Čujem baku, pokraj peći 
Kako djeci priča, 

I dječicu, kako broje 
Dane do Božića. 


I slušajuć, gledam duhom 
Ote slike zime, 

Pa me tada nujne misli 
Odbjegnu sa svime. 


Pa ko d'jete, štono željno 
Svakim danom čeka, 

Mislim i ja čekam — prvu 
Pahuljicu snjega! 


(2 


Grančica jorgovana. 


ilo proljetno doba, početak svibnja. Dani divni, 
topli od cvijeća i pjesama satkani, baš prava: 
milota ! 
Čovječje srce obuzela ta milina, istjerala iz njega. 
tugu, brigu, turobne misli, pa mu se grudi šire to 
radosti, svijet mu se čini nekakvim rajem. 
8 

Tu gle; otkrio se i starac, pa pušta povjetarcu 
da ga miluje i sijedom mu kosom čarlija, a sun- 
čanoj zraci, da mu ljubi staračko lice. 

A tek mladež! Koji život, koja slast! 

Nekoga dana skupilo se oko mene jato mladih 
djevojaka. Znale su da sam prosta od posla, pa eto 
ih, da me zovu, da idemo u vinograde. 

. Da je kud inače bilo, možda bih ih i odbila, ali 
u vinograde! Tko je vidio onu divnu prirodu, one 
šume, one livade, kojima vodi put sad uzbrdice, sad 


nizbrdice u te divne vinograde, taj je mogao pojmiti | 


moj ushit. A to više, što se našlo tako lijepo dru- 
štvance za taj izlet. 

Moji prozori i stol bili puni cvijeća, ponajviše 
jorgovana. Ljubav moje školske djece napunila mi 
sobu cvijećem. A moje veselje bilo, da zakitim grudi 
ma i najmanjim cvijetkom. Tako i taj put zakitih se 
grančicom jorgovana. 

»Dječice moja!“ reknem društvancu, jer sam se 
smatrala najstarijom među njima, a taj mi naziv mio 
i običajan, ,zar se vi, tako mlade, ne bi također za- 
kitile ?“ 

»O dakako, dakako!“ ksakru nekoje, ,ali smo 
u hitrini danas zaboravile na cvijeće. A bit će ga u 
šumi, u polju, u livadi dosta! Ej veselja danas! 

»Hajde, dakle primite od mene svaka po gran- 
čicu jorgovana; kad smo jedno društvo, imajmo i 
jednak nakit!“ 

Djevojke prihvatile i ja im šaljivo pričvrstila 
svakoj grančicu na grudi. 

Leđima naslonjena o prozor stajala Slavica, bčarik 
mjesnoga liječnika i činilo se, kano da nas ne sluša, 
već da joj misli odletjele daleko, daleko. 





-————— — 

Bila to mila, valjana djevojka. Rad njene umi- 
ljatosti i privrženosti k meni, zavoljela sam je tako, 
ie mi je najmilijom od svih prisutnih bila, pače nas 
je vezao vez prijateljstva. 

Dođem k njoj. ,Slavice!“ rekoh, ,evo me sad istom 
k tebi“ i htjedoh, da joj prikopčam grančicu na grudi. 

No ona me čisto poplašeno pogleda i reče: ,Ne 
— nemoj — ako me voliš, ne sili me, da taj cvijet. 
na grudi metnem!“ 

»Zašto, Slavice? Zar cvijet, kojim se ja i sve 
druge zakitiše, nije i za tebe dobar, lijep i drag?“ 

»Ne mogu ti ovdje sada reći, zašto; odužit ću 
ti se već drugi put, kad ushtiješ, samo te molim 
ostavi taj cvijet i nemoj, da društvo primijeti, da ga 
nijesam primila.“ 

»Ako je razlog važan, kako mi se potvojoj uz- 
buđenosti čini, ja te ne ću nagovarati, da ga primiš, 
ali svakako želim, da mi prvom prilikom to razjasniš.“ 

»Je lisve gotovo?“ zapita zvonkim svojim glasom 
Ivka, veseljakinja, bez koje nije moglo biti pjesme ni 
radosti. 

»Jest, dječice moja, te ako hoćete, možemo 
poći.“ 

Kao lakokrile ptice iščeznule su časom iz sobe. 
Zaputile smo se k izabranom cilju. 


Je li potrebno, da vam kažem, da se orila šuma, 
razlijegalo polje našim pjesmama, a tko da prebroji 
cvijeće, što smo ga pjevajući brale i u čarobnom 
skladu u kitice vezale! 

Prvom kiticom, koju sam savila, okitila sam 
grudi moje Slavice, koja je veselo i dragovoljno pri- 
mila ta šumska čeda iz moje ruke. 

Zagonetno njeno vladanje u mojoj sobi bilo mi 
samo kratko vrijeme u pameti, poslije ga zamijenila 
pjesma, šala, ushićenje. 

Sunce već bilo na počinak pošlo, kad smo se 
vratile s krasnog izleta kući. 

Minulo nekoliko dana iza toga. 

Bilo poslije škole, a ja pošla da se malo pro- 
šećem i naužijem svježa zraka, a da ne idem sama, 
pozovem i Slavicu. 

Tako i ne pazeći, u razgovoru, udarimo put 
groblja. 

»Gle, kud smo zalutale!“ reče ona, a ja prihvatim: 
»Pa kad smo već na tom putu, hajdmo izmoliti za 
pokoj mrtvih molitvicu!“ 

Uđemo u groblje. Što da vam ga opisujem ?! 


Ta svi dobro poznajete to mjesto, gdje umorni nađu 


odmor, progonjeni mir i pravdu, gdje je konac pal- 
njama ovoga svijeta, konac slijepoj lakomosti za 
blagom, konac dobru i zlu ovoga života, gdje pod 
humcima trunu kosti i lijesovi, a na njima bujni 
život oko ti vara! 

I tu je miris, i tu je cvijeće! 

Desno ukraj vrata stoji grob, na njem mlado 
drvo, kao snijeg bijelog jorgovana. Opazivši ga, pade 
mi na um ona zgoda, kada smo se spremale na izlet. 

»Slavice“, reknem, ,duguješ mi  razjašnjenje, 
zašto nijesi primila jorgovanov cvijet.“ 

;Imaš pravo i hvala ti, da si me baš ovdje na 
to sjetila! Hodi sa mnom!“ 

Išle smo dalje i dalje, tu i tamo zastajući kod 
grobova poznatih, da izmolimo kratku molitvicu. 

Sve dalje vodila me ona i već smo došle u onaj 
kraj groblja, gdje sirotinja ima svoje počivalište. 

»Bože moj!“ pomislim, ,gle i tu još ima razlike! 
Ali ondje je nema,“ dodam, pogledavši na nebo. 

Blizu ograde kraj jednoga groba zaostade ona. 
Bio je pomno očišćen, ni travke na njemu! Oko križa 
vio se bršljan, kao da ga čuva, da ne podlegne zubu 
vremena. Pred križem bio zasađen jorgovan. Baš je 
procvao bio, vjetrić upravo čarlijao i rastresao slatki 
mu miris po proljetnom zraku. 

»Ovdje ću da ti pripovijedam“, reče. 

Ime djeteta, koje tu spava, ne ćeti biti poznato, 
umrlo je pred kojih osam godina. Bilo je to dijete 
nekog činovnika, koji je rano umro, ostavivši ženu 
s dvoje djece, ali bez ikakve opskrbe. 

Sjećam se, da je šivala dan i noć; htjela je, da 
opskrbi stariju kćerku, misleći, da je tim i njena i 
mlađe kćerke budućnost osigurana. 

U udobnosti, u kojoj sam ja odrasla, nijesam 
pojmila, što je bijeda ljudska, ali danas istom često 
mislim na te sirotice. 

Pred kojih deset godina umre i ona, a sirota 
Jelka osta bez uporišta. Svršila je višu školu. Snovi 
njeni, kako će biti učiteljica, kako će sestricu svoju 
opskrbiti, a majci skinuti mnogoljetnu brigu s vrata, 
kako će joj stvoriti sreću za sve patnje njene — 
rasplinuše se sada kao jutarnja maglica. Njene nade, 
njeni snovi, ležali na odru, a mrtvačko im zvono ža- | 
lobno zvonilo na zadnji počin. 

Dijete sam bila i iz radoznalosti ušla u mrtvačku 
sobu. Još danas se sjećam njenog plača, sjećam sei 
male, blijede djevojčice od koje četiri godine, koja 
je, držeći sestru za haljinu i gledajući u nju, gorko 
plakala, ne pojmivši pri tom ipak zapravo svoje 
nesreće, 

Bilo mi ih žao, ali moja čuvstva bila su nekađ 
samo časovita. 


Plakala sam doduše i ja, kad sam kraj majke 
na grobu stojeći, slušala jauk Jelkin, ali sam već do- 
skora zaboravila na te sirote. 

. Slušala sam poslije, da je Jelka, zakopavši slatke 
nade svoje, prihvatila iglu, da njom zasluži kruha 
sebi i nejakoj bolnoj sestrici. Od jutra do noći bila 
je njena lijepa glavica nagnuta nad sitnim vezivom, 
a trudne joj oči, s kojih bi često otrla suzu, brojale 
tanke niti. 

Čemerno prolazio dan za danom, i da nije bilo 
plemenitih gospođa, koje joj više plaćale za rad, nego 
se obično plaća, Bog zna, kako bi uzdržala! 

Najveća joj briga bila mala Milka, koja je gi- 
nula na očigled. Ta joj bila još jedinom utjehom u 
teškinr časovima, a što će jadna bez nje! 

Na ovom ti grobu iskreno priznajem, da sam 
imala tvrdo srce, da sam imala gadnu navadu pre- 
zirati siromahe i sve, što nije moglo biti sa mnom 
jednako. Majka me korila za to, ali uzalud! 

Bio četvrtak. Odem se igrati jednoj prijateljici, 
a na povratku kući dobijem od neke poznate gospođe 
cijelu kitu krasna jorgovana, koji sam osobito voljela. 
Još mi i obeća, da će mi na jesen dati mlado drvce, 
da ga u svoj vrt posadim. Kolikog li veselja! 

Ja baš u mislima, kako će to drvce ponarasti, 
pa cvasti, pa mirisati — kad me prene iz njih uzdah 
iz slabašnih grudiju. i 

Pogledam, a to kraj prozora sjedi blijeda Milka, 
i požudno gleda cvijeće u mojoj ruci. Ne znam zašto, 
ali baš to bolesno djetešce nijesam voljela, pače niti 

trpjela. Njezine na pol ugasle očice gledale me uvijek 
tako prestrašeno. : 

Ja sam voljela samo vesele družice i, kako rekoh, 
samo sebi ravne; zato me uizlovoljilo nekako, što mi 
to dijete kvari tok mojih misli. 

U to ona pruži i svoje mršave, prozirne ručice 
k meni, pa prošapće: ,Daj mi samo jedan cvijetak! 
O, kako je lijepo ovo cvijeće!“ 

U svojoj ludoj djetinjoj oholosti nijesam poj- 
mila, da je to želja na pol mrtvoga bolesnika, dje- 
teta, kojemu srce žudi za milim cvijetkom, a nema, 
tko da mu ga pruži, jer ona, koja bi htjela, nema 
vremena, da ide za nj tražiti cvijeća. 

. ,Ja da ti dadem cvijeća? Nemam ga suviše! 
Ako ti treba, idi si i ti po njega!“ S tim riječima 
udaljila sam se brzo, no ipak mi se činilo, da mi do 
uha dopire jecanje Milkino. 

Tako je našla Jelka, kad je u sobu ušla i nemalo 
se poplašila s toga. A kad je doznala razlog toj tuzi, 
sagnula se brzo nad blijedo siroče, kao da ga želi 
zaštititi pred opakosti i oholosti bešćutna svijeta i 
privinuvši ga na grudi, tješila ga, premda nije njeno 
srce samo osjećalo utjehe. 

I kad je, položivši malu u posteljicu, sjedila kraj 
nje, koja je spavala, tekla joj suza za suzom niz lice, 


a grudi se nadimale od prevelika bola. 


»Ai, sirotinjo, ala si prezrena!“ govorila je 
bolno. ,Koru hljeba pruža ti gdjetko, ali dotači te se 
ne će, da se ne okuži tvojim dahom, tvojim siro- 
maštvom.“ — Tad opet, kao da joj duh majčin po- 
ložio blagu ruku na ranjeno srce, klekne i dugo je 
molila, ali suze tekle sveđer iz prepuna srca. 

Milka jecala je još u snu, no što dalje, bivala 
sve nemirnija. 

Oko pol noći pozvoni Jelka na našoj kući i 
dršćućim glasom zamoli, da otac onamo dođe. 

Kad je došao, vidio je, da svjećica tog života 
gasne, pomoći bilo nije, pače, bilo je čudo, da je i 
tako dugo smrt otezala. 

U jutro oglasi zvono, da je Jelkino zadnje blago, 
zadnja utjeha, sklopila očice svoje zauvijek. Danas 
pojmim, kako joj je moralo biti. 

Sjećam se, da je moja majka šivala bijelu opra- 
vicu i pri tom plakala. Te suze sjetile me minulog 
dana. s 

Prvi put u životu osjetila sam neki nemir u duši, 
neki prijekor. Glas savjesti moje govorio mi: ,Neva- 
ljalo, oholo dijete, ti si toj sirotici uskratila zadnju 
želju! A ta želja bila je samo za jednim cvijetkom, 
koji bi svatko i zadnjem prosjaku, da zaželi, dao. 
»Iko da ti to oprosti?!“ 

Kao krivac šuljala sam se uz drugu djecu k odru 
Milkinu. Kao anđeo ležala je tu. Iščeznuo joj iz lica 
trag bola, a oči, ugasle posve, počivale mirno. No 
meni se činilo, kao da me i onako zatvorene prije- 
korno gledaju, a oko ustiju, činilo mi se, da vidim 
izraz onog bola, koji sam joj jučer zadala. 

»Nevaljalo, oholo dijete, ti si toj sirotici uskra- 
tila zadnju želju!“ zborio mi opet glas savjesti. 

Teško mi je pri duši bilo, neizrecivo teško! O 
da sam mogla vratiti jučerašnji dan, što bih za to 
dala! Ali uzalud! Klekla sam i molila, molila iz dna 
djetinje duše, da mi Bog oprosti! Nestalo oholosti iz 
moje duše. O, da se je mogla povratiti u život, kle- 
čeći bih je molila, da mi oprosti. 


ra 








vratiti jučerašnji dan 


.stavim ga na njezin križ. 

Obazrem se i opazim, da sam sama u sobi, no 
nijesam ćutjela straha, samo pokajanje. U to se otvore 


vrata. Jelka u svojoj crnoj haljini stupi unutra, u ruci 


joj vjenčić jorgovana. Kada me opazila, pričinilo mi 
se, kao da-me koreći pogledala, a oči joj se zalile 
suzama. I poljubivši čelo mrtve seke, reče: ,Evo Mi- 
lice, seka ti je splela vjenčić od cvijeća, za kojim si 


žudjela. Živoj ti nitko želje ne ispuni, primi ga mrtva, 


zlato moje!“ Plakala je gorko. 

Nijesam mogla dulje održati. Klekla sam pred 
nju i zavapila sklopljenim rukama: ,Jelko, oprostite 
mi! Ja se kajem, što sam tako učinila! O, da mogu 
|“ Digla sam ruke k njoj; moleći 
i opet: ,Oprostite mi, oprostite!“ 

Nijemim bolom gledala me ona jedan čas, tad 


diže ruku k nebu i prošapta: ,Neka Bog oprosti! Ja 


ti praštam.“ 
Mislim, da su to do sada bili najgori časi ži- 


vota moga, ali su bili i spasonosni. Postala sam skroz 
druga. U mojem srcu zamijenile prijašnju oholost, — 


poniznost, milosrđe — sućut prema svakome. 
Došavši kući, još mi nešto gorjelo na duši. Ni- 


jesam imala mira, dok nijesam majci ispovijedila svoj 
.grijeh i sveto obećala, da ću biti drugom. 


Sama sam plela. vijenac oko Milkina lijesa. Ot- 
pratila sam je dovle, i bacivši joj grudicu zemlje u 


:grob, molila sam je opet, da mi oprosti. 


Ovo je onaj jorgovan, što mi je obećan. Čim 
sam ga dobila, zasadila sam ga ovdje. Od prvog jor- 


.govanovog cvijeća spletem svake godine vijenac i 


.x oi 


»A gdje je Jelka? zapitam je, kad je zašutjela i 


zamislila se bila. 


—_R2—. 


»Jelka je danas sretna. Po smrti njene sestrice- 
sastale se plemenite gospođe ovoga mjesta i zaklju-- 


očile, da je potpomognu, da dalje uči. To je međutim 


trajalo samo godinu dana, jer se Jelka privoljom istih: 


gospođa udala za odlična čovjeka, koji je znao cije- 
niti njene lijepe vrline. 
Prije nego je odavle otišla, zamolila sam je, da 


mi dopusti, brinuti se za Milkin grob, da tim odužim. 


svoju krivnju. 


Ona mi se zahvalila za moju, kako reče, do-- 


brotu, Rastale smo se. 
Svake godine dolazi amo, već je svi poznati 


željno čekaju. Imat ćeš doskora priliku, vidjeti to naj-- 


plemenitije biće, koje sam do sad poznavala. 
Eto vidiš kako i danas je jorgovan još uspo- 


mena moje nekadanje oholosti i bešćutnosti, zato se: 


«njime nikad ne kitim.“ 
Šuteći smo ustale i pošle kući. : 
Daleko smo već bile odmakle od groblja, kad mi 


se tek misli otrgle od _Milkinog groba i prošlosti, te: 


se povratile u sadašnjost i svijet, koji nas okruživaof, 


(& 
“Ah, tek jedno nije isto. 


Badnjih dana mog djetinstva 
Uv'jek mi se duša sjeća! 

U njojzi je upisana 

Onih dana radost, sreća! 


Oh, po podu ona slama 
Kao zlato suho sjala, 

Kraj sestrica na njojzi sam 
Tako sretno, slatko spala. 


A božićnje drvce, mišljah, 
Da je raslo usred raja. 

Od onijeh malih sv'jeća 
Ljepšeg, mnijah, nema sjaja. 


I božićnjeg oko drva 

Kan? da vidim sjene svete, 
To je moja duša snila, 
Da anđelci tuda lete. 


Gle i sada badnje dane 
Provodim u milom domu, 
Pa valjda je i sad tako, 

U djetinstvu ko što momu. 


A! zašt mi se drukče vidi? 
Zašto nikad tako milo, 

I veselo, sretno tako, 

U djetinstvu kako j bilo? 


I sada se slama stere, 

Drvce kruže sjene svete! — 
Ah, tek jedno nije isto: 

Ja sad više n'jesam d'jete! — 


(2 
Mali anđelak. 


je je osam dana do Božića. .... 

Kako su kratki ti dani onima, koji imaju toliko 
toga spremati za Božić; kako su dugi dječici, koja. 
samo snivaju o božićnjem drvu i darovima! 

Školska obuka nije još započela. Učiteljica još 
nije ušla u sobu, a djeca govore o dolazećem Božiću, 
o svojim nadama, o svojem veselju; ta tko da im to 
zamjeri! Veselje:na Božić puni im mala srdašca, pa 
neka im dadu oduška; pustimo ih, i mi smo nekoć 
tako uživali! 


Nu čuj! ,Cin, cin“, zacilikne zvonce; osam je sati. 
Žamor prestaje, svako sjeda na svoje mjesto. Vrata 
se otvaraju, a mlada učiteljica stupa u sobu. S lica 
joj čitaš blagu dušu, sa posmijeha zadovoljstvo. Kao 
sitne pčelice zazujili glasići pobožnom molitvom za 
blagoslov Božji. 


Otpočela obuka. Milina je slušati tu dječicu, 
kako jasno, kako lijepo kazuju svoje zadaće, kako 
paze na svaki kret, da ne uvrijede, da ne rastuže 
svoje učiteljice. 

Prošlo pol sata, a vrata se polako, sasma po- 
lako otvaraju. I učiteljica i djeca gledaju radoznalo, 
tko li će se pokazati, tko li dolazi u školu tako tihano, 
a bez kucanja. 


Vrata se otvore sasma, a u otvoru se pokaza 


mali dječačić. Odijelo bi mu mogao bolje nazvati 


»nekoliko jadnih krpica“, u koje ga je sirotanka majka 
.zamotala; obućica bili su mu poderani opančići, a na 
glavi mu stara, polupoderana šubara. — Vi velite 
k ovome opisu: ,To je živa slika siromaštval“ I jest, 
ali siromaštva, koji pogledom vapi za milosrđem ? 
“Gledajte mu suzne, velike modre oči; taj njihov tajni 
bolni pogled, zar ne vapi bez riječi za milosrđem ? 
Zar mu ne čitate iz njih dobrotu srca, zar vam ne 
sjaje iz njih, iz onih suza, čistoća duše? Zar da čovjek 
otjera to siroče s praga? Zar da dopusti, da ljuta 


t* 

zima guta one biser-suze s molećih očica? Tko bi 
to učinio?! 

»A što bi ti, drago dijete?“ upita sažaljno mlada 
učiteljica. ,Ded, uđi unutra, hodi amo!“ 

Začuđeno pogleda mali u nju, jer tako milo još. 
nije nitko tuđi s njim govorio i ohrabren stupi 
naprijed. 

»Kako se zoveš?“ upita ona nježno. 

»Milan se zovem“, odvrati mali. 

»Pa što bi ti Milane?“ pitala ga ona dalje. 

Žalosno pogleda mali u nju, kao da moli: ,Ne 
odbij mi ovo, što ću moliti!“ pa progovori: ,Ah, 
dobra gospođice, dopustite mi, da dolazim i ja u 
školu s drugom djecom i da ostajem ovdje i preko: 
poldana“. 

»A zašto, dijete moje?“ upita ona. 

»Ah, ovdje je lijepo toplo, a kod kuće je zima, 
pa bih rado ovdje bio, ako smijem“. 

,Pa zar nemate vi drva, da se ogrijete?“ 

»Nemamo“, reče mali. ,Tata je već dugo bo- 
lestan,. a mama radi cio dan, samo da zasluži hljeba, 
a mora i tatu dvoriti, pa ne može u šumu, da nakupi 
drva. Kadšto nam koji susjed dade po koju cjepanicu,,. 
ali mama veli, to se mora štediti, pa samo slabo loži, 
a toplo odijelo ne može mi kupiti“. 

»Pa tko ti je rekao, da dođeš u školu ?“ zapita 
ga opet. 

»Mama mi je rekla, da idem u susjedstvo, da. 
se malo ogrijem, ali tamo me ne vole, vidim, da im 
nije pravo. A čuo sam, da je u školi lijepo, toplo. Su- 
sjedov Nikica mi je pripovijedao, kako je dobra nji- 
hova gospođica učiteljica, pa sam došao amo, da 
molim, da smijem. dolaziti. u: školu“. 

Suza smilovanja zasja u oku učiteljice, ona po- 
miluje jadnog, siromašnog dječaka, uzme ga za ruku 
i odvede do jedne klupe, pa mu reče: ,Evo, Milane, 
du je tvoje mjesto, tu možeš doći svaki dan, dokle 
god ti se sviđa“. 

Zahvalno joj poljubi mali ruku i sjede sasvim 
na kraj, bojeći se primaći k dječaku; koji je do njega 
«sjedio, jer taj je bio lijepo obučen, pa se Milan bojao, 
da mu ne bi bilo pravo, da se on, jadno siroče, 
k njemu primakne. 

Strah ga bilo i pogledati u tu sretnu, toplo odje- 
- venu djecu, strah ga bilo, da ga niti oni ne će tu 
trpjeti, kao što ga nije trpio ni bogati susjed. No 
prevario se! Sažaljno pogledala djeca u njega, i njima 
bilo žao tog pametnoga, otvorenoga dječaka, a naj- 
veće smilovanje pobudilo je u njima to, što su vidjeli, 
koliko ga dobra učiteljica žali. 

Prvi je bio mali susjedov Nikica, koji je molio, 
neka bi Milan kraj njega sjedio, što je ona i dopu- 
stila. Milan se cijenio sretnim već zato, što smije u 
školu doći, a još više, što je vidio, kako ga Nikica 
voli; a možete si misliti, koliko je istom sretan bio, 
kad je vidio, da ga i druga djeca vole i da se ni- 
jedno od njega ne oholi. 

Kad su pošla djeca kući, osta Milan u školi, 
kako je molio, jer po. tolikoj zimi u onoj odjećici 
nije se usudio kući. Ai što bi? Znao je, da je hljeba 
malo kod kuće, pa neka bude ocu i majci; oni će 
misliti, da je on kod dobrih ljudi dobio jesti. Tako 
se tješio! Rado je trpio i glad, samo kad mu je 
toplo bilo. | 

Kad došla po poldan djeca u školu, malo koje 
da nije donijelo štogod za Milana. Taj mu donio 


kre 


Šoa 

“komad kolača, onaj bijela hljeba, onaj spravio od 
ručka .svoj komadić pečenke, ovaj mu donio lijepu 


.jabuku, i tko bi sve nabrojio, a Milan svakome za- 


.hvalio. 

Samo malo je od toga pojeo. 

»Zašto ne jedeš više?“ pitala ga djeca, ,ta ti 
:si gladan, znamo“. ' 

,Jeo sam malo, a ovo drugo ću ponijeti kući. 
*0,i moji roditelji nijesu već odavno ovakovih dobrih 
.jela jeli, neka se i oni obvesele“. 

Mnogo se oko na te riječi orosilo; nijedan mu 
:ne reče ni riječi. 

U to stupila u sobu mala, plavokosa, bogato 
«odjevena djevojčica. Bila to kći imućna vlastelina. 
Prvo joj pitanje bilo: ,Je li tu mali Milan?“ 

»Jest“, rekoše djeca. 

»No vi ste se skupili oko njega, kao da se bojite, 
.da će siroče pobjeći, ili da ga čuvate, da nitko do 
cnjega ne dođe“, reče mala Zlata. 

»Ti već možeš do njega doći“, odgovori jedna 
«drugarica, ,znam, da mu nosiš kakav darak. Ta tko 
.će dobro učiniti, ako ne naša Zlata?“ 

Odmah se djeca razišla, da načine Zlatici put, a 
.ona ne rekavši ni riječi, pruži Milanu zamotak, u 
kojem bilo slastica, što ih izmamila koje od majke 
.koje od sestara, i pođe na mjesto. 

* da 

Gdje si, dijete moje, danas cio dan?“ zapita za- 
obrinuta majka Milana, kad je došao kući. ,Tražila 
sam te kod susjeda, pa te nijesam našla“. 

»U Školi, majčice“, odgovori mali sav sretan. 
.»Ausjed me ne voli, to znaš, pa sam otišao u školu, 


u. mo 


tamo su me primili, tamo sam bio cijeli dan. Oh, 
majčice, da znaš, kako je tamo lijepo toplo, da znaš, 
kako je dobra gospođica učiteljica, pa djeca! Nijedno 
me ne gleda mrko, nijedno ne bježi od mene, svi 
lijepo govore sa mnom“ 

»Hvala Bogu!“ reže majka, a suza joj kanu niz 
blijedo, zabrinuto lice, ,hvala Bogu, da još ima na 
svijetu dobrih ljudi, kojima se smilimo! A što ćeš. 
danas večerati, dušo? Novca nijesam za posao dobila, 
a kruha nemamo ni korice više; oh, teška li je bijeda. 
i siromaštvo!“ Ona pokri lice Grana, da dijete ne: 
vidi njezinih suza. 

»Ne plači, majčice, ja sam donio, što ćemo jesti. 
Gledaj amo, što sve tu ima“, i izvadi iz njedara 
maramu, u kojoj su bili mali pokloni. ,Sve to su mi. 
dobra djeca donijela o podne, a ja sam ostavio za 
tebe i za tatu. Pa ti još plačeš, slatka majčice? Uzmi, 
uzmi, pa jedi!“: 

Majka plakala, ne više od žalosti, što nema za 
večeru kruha, nego od ganuća nad-dobrotom nepo- 
kvarenih dječjih srdaca, koja su to sve otkinula sebi 
od ustiju, da samo siromaha Milana nahrane. 

Večerali su, a mnogi blagoslov bolesnika i dobre: 
mu žene digao se do nebesa, da izmoli sreću za one, 
koji se smilovali njihovu djetetu. ' 


Kad jutro osvanulo, digao se Milan, zamotao u: 


svoje jadno odijelo, pomolio se Bogu, rekao ocu i 
majci ,s Bogom“, pa pohrlio opet u školu. I toga 
dana bilo kao i prvog: sve se natjecalo, kako će: 
nahraniti siromaha Milana. 


* * * 


U večer onoga dana, kad je Milan prvi put u 
školi bio, došla Zlata nešto zamišljena kući. Stupivši 





io 

u veliku, krasno uređenu sobu, nađe tu svoje dvije 
starije sestre Zoru i Sofiju i njihovu prijateljicu Sla- 
vicu, kćerku vlastelinskoga činovnika, gdje o nečem 
raspravljaju. Zlatica ih pozdravi, svuče gornje zimsko 
odijelo, ostavi svoju torbicu i sjedne na podnožnik, 
pa šuti. 

O; 9, Zlata, ti si danas ozbiljno dijete, kako 
mi se čini“, reče Slavica. ,Kako to, da nijesi po obi- 
čaju već gladna, da ne skačeš naokolo? Ili, valjda 
se sada po tvojoj glavici roje misli o božičnjem drvu, 
o badnjaku, o saninam k polnoćki. Jesam li po- 
godila?“ 

»Nijesi, draga Slavice!“ odvrati Zlata. 

»No pa o čemu misliš? Činiš se tako ozbiljna, 
da bi čovjek mislio, da je nešto važna, o čemu mu- 
druješ. Ti i Zora mogle biste se danas zamijeniti ; 
ona je neobično vesela i djetinjasta; mogla bi ti 
njene duge oprave obući, a ona tvoje kratke“. 


Cujte me sve tri, o čemu mislim! Ali da, prvo 


“vam moram reći, da vas je gospođica učiteljica dala 


pozdraviti, da će večeras amo doći. Onda ti, Slavice, 
ne smiješ kući, to znaš!“ 

»Ne idi, ne idi, draga Slavice!“ molile i Zora i 
Sofija, ,večeras ćemo se opet lijepo zabaviti i mnogo: 
ugodna čuti“. 

»I ne ću. Ta znate, koliko mi je milo njeno: 
društvo. No sada mir! Neka nam Zlata kaže svoje 
misli, možda nam tu što dobra sine u pameti, kad 
se ničemu prije domislile nijesmo“. 

Zlatica im pripovijedala o zgodama toga dkad 
i o malome Milanu. Kada je dovršila, skoči Zora 


veselo, pa će reći: ,Nikad bolje! Eto nam prilike, da 


izvedemo, što smo nakanile — dobro djelo! Toj si- - 
9 

romašnoj obitelji treba pomoći. Svima treba odijela, 
treba drva i živeža, a treba i novaca. Naše novčarke 
smoći će sve to. Sad mi je istom milo, što nijesam 
prije nekoliko dana kupila onu skupu opravu, već 
sam novac, koji sam za nju dobila, spravila, baš kao 
da sam znala, da ću ga za što korisnijeg trebati“, 

»Dobro, vrlo dobro!“ pohvali je Slavica. ,I ja 
imam prilično novca“. 

,Pa i ja ću svoj dati“, reče veselo Zlata, »šamo 
ako mogu tim jadnicima pomoći“. 

,Pravo, Zlatice, pravo!“ povlađivala Sofija, ,to 
ćemo svi učiniti. Ali treba da se to izvede, da se ne 
dozna, tko jeto učinio. Držimo se pri tom one naše 
ošto daje desnica, neka ne zna ljevica:“ 

»Čestitam ti, sestro, na toj plemenitosti!“ odu- 
ševljeno će Zora, tako valja! Kako dakle da to uči- 
nimo ?“ 

Savjetovalo se amo, tamo, šaptalo, dogovaralo, 
zabacivalo, odobravalo i napokon se složile u načinu. 
Dok se one dogovorile, spustio se već bio mrak; ta 
znamo, kakvi su zimski dani: tek svane, već sei 
smrkava, tako rekavši. U to se čulo zvono na kućnim 
vratima. 

»To je Marta! to je Marta!“ povikale sve tri 
i pohrlile u susret miloj prijateljici. 

,Zdravo! zdravo!“ pozdravile se na vratima i 
pošle u sobu. 

»Lijepo od tebe, draga Slavice, da si i ti ovdje; 
to me veseli, da sam vas našla zajedno!“ reče mlada 
učiteljica. ,Baš sam došla, da se porazgovorimo malo 
o Božiću i njegovu veselju . . .“ 

,Koje ćemo skupa uživati“, dovrši Zora, »jer si 
ti o Božiću naš gost“. 

' »Hvala na dobroti“, reče ona i uzdahne pri tom 
Valjda su njene misli pri tom odletjele k milim rudi 
teljima u daleki divni dom, koji nije sada mogla po- 
hoditi, jer je tako daleko bio, na drugom kraju do- 
movine. »Vi ste vrlo vesele danas. Što vas toliko 
ushićuje?“ upita ih potom. One joj ispripovjediše 
što su naumile, da učine. Suznim očima pogleda aid 
svoju učenicu, poljubi je u čelo i reče tronuto: Ti 
si pravi mali anđeo; šteta, što se ne zoveš Anđela!“ 

Obeća i ona, da će sudjelovati kod tog dobro- 
činstva i već sutra dan počele prijateljice kupovati 
sve potrebno za siromašnu obitelj. 


* J * 


Badnja je večer... U kući vlastelinovoj bo- 
gato je prostrt stol, božićno drvo nakićeno divnim 
darovima, svjetluca stotinama svjećica, a veselo društvo 
sjedi oko stola i večera. 

Tu je i Slavica i njeni roditelji i učiteljica. Kad 
se svršila večera, zapjevali iz punih grudi divnu 
pjesmu: ,Radujte se narodi!“ a za njom još ne- 
koliko lijepih božićnih pjesama. Kad je ito minulo 
počelo se pripovijedati o ovom i onom, najviše K 
uspomenama prošlih badnjih večeri. Zlatica skakutala 
oko božićnjeg drvca, a mlade djevojke gledale je, pa 
se sjećale dan4, kad su i one tako male bile ili 
žićnjem se drvu veselile, 

»A sad bi bilo vrijeme, da se pođe na posao“ 
opomene učiteljica. , 
23. rak imaš', povladi Sofija, vrijeme je, hodi 
Cim su djevojke ustale, ustade i gospođa vlaste- 
linka, koja je sasvim sretna bila, što će se tako dobro 

djelo učiniti i pođe za njima. Kad se djevojke opre- 
mile, vratila se ona opet natrag. 


* 
e *k 


Kud pogledaš, svud je svijetlo u svakoj kući, 
svud se pjeva, svud se kroz prozor nadviruje koja 
grančica bora. Nitko ne pazi na lagane saone, što 
jure putem po glatkom saoniku, nitko ne pita, kuda 
idu, što traže u svetoj noći. U saonama sjede četiri 
mlade djevojke i mali anđelak. A tko je taj anđelak? 

Mala Zlatica u bijeloj podugoj opravici s modrim 
kao nebo plaštem preko ramena i malim zlatnim 
krilcima. Raspleteni joj plavi vlasi sižu do ramena, 
prava slika malog božićnjeg anđelka. 

Saone idu do blizu kraja sela, tu stanu. 

Kočijaš, odjeven u dugu kabanicu, s dugom na- 
činjenom bradom, silazi dolje, skida malu Zlaticu i 
nosi velike svežnje do male kućarice. I mlade dje- 
vojke sišle su sa saona, i one hoće da budu svje- 
dokinje tog veselja, ali neviđene; one će kroz male 
prozore promatrati tu radost. 

Pa što su vidjele? Na stolu stajao kruh i sol, 
u postelji ležao bolesnik, a pred slikom ,malenog 
Isusa“ klečala majka i mali Milan. Maika molila 
glasno, a Milan polako za njom i zadnje riječi, što 
su čule, bile su: ,Ne zaboravi nas, dobri Isuse! Daj 
nam samo svaki dan kruha i soli, kako ga danas 
imamo evo, i mi smo zadovoljni. Hvala Ti“ 

Nekoliko toplih suza kanu na hladni snijeg, ali 
nijedna ne progovori riječi. U to zakuca sluga na 
vratima. Začuđeno zovne klečeća žena: ,Unutra!“ 
Vrata se otvore, a mali anđelak stupi u sobu i pro- 
govori blagim glasom: ,Vi ste se molili malome 

Isusu! On vas je čuo i šalje vam lijepih darova. 
Najviše si mu se svidio ti, Milane, tvoje molitve i 
tvoja dobrota. Budite uvijek pobožni, budite pošteni, 
kao do sada, pa će vam uvijek dobro biti. A ti, Mi- 
lane, nastoj, da postaneš valjan čovjek. Primite ove 
darove, što vam ih Isus šalje, a dobit će te još ve- 
čeras i pune saone drva“. 

Suze potekle niz lice bijednoj ženi i jedva pro- 
govori: ,Hvala Ti, Bože moj, što nas se sjećaš! Da 
li je ovo zbilja anđeo s neba, ne znam, ali anđeo 
jest, a Ti si ga poslao, hvala, hvala Ti, Bože, ne- 
brojeno puta!“ 

Sluga položi darove na stol, mali anđeo reče 
ganuto: ,Mir vam!“ te iščezne za slugom. U onom 
ushitu nije nitko od siromaha ni pomislio, da po- 
gleda za anđelkom, koji se brzo sa svojim društvom 


vraćao kući. 


Na pol puta sretoše saone sa drvima. Stari 
sluga sađe dolje, pođe s tim saonama k siromašnoj 
kućarici, a onaj drugi odveze mlade djevojke :i an- 
đelka kući. 

— — — Poslije Božića sastala se djeca opet 
u školi, pa zbore o darovima i o božićnjem drvu. 
Svako je ponijelo ponešto sa svog drvca za Milana. 
Ovaj došao opet u školu, ali odjeven u lijepo, toplo 
odijelo, a dobio je jedno i za nedjelju, a djeca se 
čude, gledajući u njega. 

»Zar tije majka kupila to lijepo novo odijelo?“ 
pitao jedan začuđeno.  . 

»Nije, ne“, smiješio se mali, ,to mi je poslao 
mali Isus!“ I tu je pripovijedao Milan djeci s ushitom 
o malom krasnom anđelku i bogatim darovima, o 
starome slugi i svemu, što je bilo na badnju večer. 

»Mali mi je anđeo rekao, neka budem valjan. 
To ću zapamtiti i takov ću bitil“ reče kao za sebe; 
ali ipak glasno. 5 

Slušala ga i mala Zlatica, pa reče tihano: ,0j, 
kako je lako pomoći nesretnicima! A ovo je dijete 
vrijedno te pomoći. Bože, hvala Ti!“ 

Nikad nije ta siromašna obitelj saznala, tko je 
bio mali anđelak, ali ga je' uvijek blagoslivljala, jer 
od one večeri išlo u kući sve bolje i bolje, kao da 
anđelak donio u nju sreću. [ taj blagoslov čistih 
duša čuo je dobri Bog, jer svi ti dobročinitelji bili 
su u životu jako sretni. 

Milan je održao svoje obećanje. Potporom vlaste- 
linovom postao on valjan čovjek, pa je i roditelje 
svoje usrećio. Sazidao je poslije lijepu kuću, ali onu 
staru kućaricu ostavio je na uspomenu one dobe i 
one badnje večeri. 

Često bi i često počitanjem govorio o malom 
anđelku, pokazivao mjesto, na kojem je stojao i ope- 
tovao, što je on govorio, te bi završio: 

»Iaj anđelak donio je našoj kući srećul“ 


(& 
Ne ijeraj siromaha, . . . 


Ne tjeraj siromaha 
Okrutno s praga svog! 


I milu r'ječcu plaća 
Za svoju djecu Bog. 


Ak? sam si već siromah, 
I hljeba želiš sam, 





> = 


Bar prijazno mu reci: 
,Ja nemam što da dam!“ 


AP može li ti biti, 
I sveg ti dao Bog: 
Ud'jeli siromaku 
Od izobilja svog! 


Ta ni ti ne znaš jošte 
Za svoga žića kraj, 

Da 1 ne ćeš i ti prosit 
Milosti zalogaj! 


I djece možda imaš? 
Za volju čeda svog 
Pomozi siromahu ! 
Nagradit će te Bog! 


Oj misli, kako b' tebe 
Boljelo srce, zrjet, 


Da moleće ti d'jete 


Okrutno tjera sv'jet! 


O, je li, da to boli? 
I mis'6 sama ta 

Ko mač ti srce para. 
A što će siroma? 


I on je čovjek! — Misli! 


Goni ga briga, glad .... 


Pomozi, dok te moli, 
Pomozi njemu rad! 


Jer s glada kad i boli 
Siromah mora mr'jet 

Uzalud ćeš mu pružat 
I čitav ovaj svjet! | 


Ud'jeli dakle njemu 
Od izobilja svog! 

I vjeruj, da će stoput, 
Vratit ti sve to Bog. 


(2 
U kulu groblja. 


kutu groblja grada S. steru se grobovi siromaha, 
U umrlih u bolnici, gdje im nije ruka njihovih mi- 
lih oči zaklopila; grobovi, na kojima tek jednostavni 
drveni križ svjedoči, da i tu počiva tijelo krštena 
stvora. Nu čije je, toga pogoditi ne možeš, jer na 
križu natpisa nema! Ta i čemu? Tko će daih traži? 
Hmelj i bršljan prepleo se od križa križu, nitko ga 
ne smeta, ničija se noga u nj zaplesti ne će. Gusta 
trava pokriva humove. Tek ljuti zimski mraz slomi 
je, da kad proljeće sine, bar sunčana zraka ogrije 
hladni im stan, dok ga opet nova trava ne pokrije i 
ne preplete. 

I među tim zapuštenim grobovima, sred tog 
drača, diže se na lijepo obzidanom i krasnim cvi- 
jećem zasađenom grobu, prekrasan spomenik od bi- 
jeloga mramora. Zaleđe spomenika je križ. Podno 
njega prignuo se starac i pridiže slabo dijete. Spo= 
menik odaje ruku umjetnika. U licu starca sva je 
plemenitost i sućut blaga dobra srca, u liku dje- 
teta sva slabost i bijeda propala stvora. 

Tko leži pod tim spomenikom? Zar se je 
možda bogataš dao amo pokopati? Ne! Taj, koji tu 


deži, bio je siromah, kao i ostali svi, što su tu oko 


njega. I on je prije nekoliko godina umro u bolnici, 
i njega nije nitko do hladna groba sproveo, i on je 


Jjoš do prije par godina bio bezimenik na tom groblju. 


No to vam želim pripovijedati, otkud mu taj 
krasni spomenik. 


* 
e e 


Mnogo je već tome godina. Bilo u oči Dušnoga 


«dana. On je išao na isto groblje, da stavi vijence na 


grobove svojih milih pokojnika. Vraćajući se bilo mu 


proći cijeli niz prosjaka, koji su molili prolaznike, 


da im se smiluju. Kod samih vrata sjedio je šuteći 
dječak od kojih osam godina žut i boležljiv. Poderan 
šešir držao u dršćućim ručicama, oči je moleći upi- 


rao u prolaznike, ali malo tko se na nj obazreo, 
svatko je dijelio. onima, koji su znali glasnom jadi- 


kovkom da pobude smilovanje. 

Starac dođe do njega, pogleda ga i srce ga za- 
boli nad bijednim djetetom, pa stupivši na stranu, 
zapita ga: ,A tko je tebe, jadno dijete, poslao na 
prosjačenje ?“ 

»Nitko me nije poslao, ali sam gladan. Još ni- 


jesam prosjačio, ali sad moram.“ 


»Ii dakle nikog nemaš, kukavno dijete?“ uz- 


* «dahne starac, a dijete tužno odvrati: ,Nemam ni- 


koga.“ 

»Hodi sa mnom!“ sućutno će starac, ,nije ovo 
mjesto za tebe, ta ti si bolestan, a na hladnoj ze- 
amlji još ćeš se većma razboljeti. Hodi, pak ćeš se 
kod mene ugrijali. 

Dijete se diglo i gledalo zahvalno starca pa 
pošavši za njim, mislilo, da je to sve samo san. 
Idući dalje, reče mu starac: ,Sinko, ti ćeš moči kod 
mene ostati samo kratko vrijeme, jer i ja sam siro- 
mah, koji tako rekavši od tuđe milosti živim, ali 
budem li mogao što za tebe učiniti, ne ću sigurno 
to propustiti.“ 

Dijete se opet snuždilo. Ah, tek je mislio, da je 
spašen nevolje, a eto već mu se kaže, da će brzo 
biti opet ostavljen i srce mu se stislo od bola, a na. 
oči udarile suze. Starcu se sažaljelo dijete i on odluči 
učiniti za ni, koliko uzmogne, — ali što, to još nije 
znao, on se tješio, da će mu već doči dobra misao. 
Samo prosjakom ga ostaviti — to nikako nije htio. 

Dugo su išli, dok su stupili u veliku kuću i us- 
peli se stubama u treći kat. Tu u maloj, ali urednoj 
sobici bio je starčev stan. Sa svake stvarce odisala 
čistoća. Dječaku, koji je do sad tek u stajama i ku- 
kavnim kolibama nalazio noćište, činila se ta sobica 
dvoranom, a svaka stvarca u njoj dragocjenošću. 

Starac pogladi sućutno dječaka i ponudi ga, da 
sjedne, zatim naloži u peći vatru, da se siroče ugrije. 
Domala donese na stol tople juhe i nekoliko koma- 
dića mesa, pa primivši ga za ruku, povede ga stolu, 
govoreći: ,De, moje dijete, okrijepi se, znam, da si 
gladan. Hodi, skupa ćemo jesti!“ 

Za večere ispitivao ga je o koječem, ali on je: 


samo znao, da se zove Josip Sjenčić,a o svojim ro- - 


diteljima nije ništa znao. Valjda ih je zarana izgubio,, 
pa usred patnja i bijede nije mu nijedna uspomena. 
na oca i majku ostala u duši. 

Živio je od tuđe milosti u zabitnom dijelu grada, 
poslužujući koje u čemu tamošnje žene, a one ga u. 

to ime hranile i davale mu kukavno nočište. No te 
godine nesrećom nastala skupoća, te tako siromah 
nije od sirotinje mogao što zahtijevati, i morao je 
prisiljen gladom, poći prosjačiti. 

»Jadno dijete! uzdahnuo gdjekoji put starac, a 


najteže mu bilo, kad ga mali zapitao: ,O jel' te, da 


su samo ona djeca sretna, koja imaju oca i majku ?“ 

»Da, dijete moje“, doda starac, ,i ona, kojih 
Bog ne ostavlja“. 

»A gdje je Bog?“ upita znalično mali, jer njemu 
nije, kao sretnoj djeci, mila majka o Bogu pripo- 
vijedala. Pi 

Dugo i dugo govorio starac kraj tople peći ma- 
lome Josipu o dobrom, dragom Bogu, a on je slušao, 
ni da bi trenuo okom. A kad mu je starac rekao, 
da se svaki čovjek mora moliti dragome Bogu, pre- 
kine ga Josip: ,O i ja bih mu se rado molio! A 
kako se to moli?“ 

Starac je do kasne noći učio svog malog gosta 
molitvu Gospodnju, a trud mu nije uzaludan bio. Na 
veliko njegovo veselje, njegov je učenik imao vrlo 
bistru glavu. 

Kad je Josip legao u postelju, mislio je, da mu 
nikad u životu već tako lijepo biti ne će, kako mu 
je sada u toj mekoj, toploj posteljici. U njegovom 
srcu uzbujala najveća, najtoplija ljubav k dobročini- 
telju njegovu, da se opet bolno stisne pri pomisli, 
da ne može vječito uza nj ostati. 

Dan za danom prolazio. Starac svaki dan svog 
malog učenika naučio po koju novu molitvicu, a 
počeo ga učiti i čitati, pisati i računati i nitko nije 
u stanju opisati njegovo veselje nad krasnim, bistrim 
umom Josipovim. Ne bi se moglo reći, kojemu je 


kar iš — 


sada teže bilo pomisliti na rastanak. Napokon nije 
starac o tom više niti govorio. 

On je morao biti pametan čovjek, jer je Josipa 
.za četiri godine naučio sve ono, što i druga djeca u 


školi uče. Soba njegova postala malom školom. Ali, 


još se u nečem promijenila. Na ormarima, na spre- 


mištu za knjige, svagdje si mogao vidjeti sitnice, is- 


klesane iz kamena. Bile to same malenkosti, ali i u 
tim malenkostima, pokazivalo se dara i vještine. Sve 
je to učinio Josip u prostim časovima, a starac mu, 
opazivši njegovo veselje za taj posao, nabavio naj- 
nužnije oruđe. 


Mirno, sretno, ne u obilju, a niti u bijedi, tekli 
im dani kroz te četiri godine. Tada dođe nekoga 
dana starac kući ozbiljniji, nego obično. Josip uze 
svoje knjige, sjede k stolu, jer je to bio sat za 
učenje, no starac mu reče: ,Pusti to, sinko! Danas 
ne ćemo učiti, uopće prošli su dani, što sam ti ja 
bio učiteljem“. Tu zastade. ' 


Josipovim licem osu se bljedoća. Ono, pred čim 
je drhtao prije četiri godine, sada je došlo, kad na 
to ni mislio nije, on je opet imao biti beskućnik, 
jadno siroče u širokom svijetu. 

»Mi ćemo se rastati, moj Josipe, možda i na 
uvijek“, snuždeno govorio starac, ,ali tako mora 
biti! No ne boj se, moje dijete, da ćeš se morati 
vratiti onamo, otkale sam te prije malone četiri go- 
dine doveo. Pobrinuo sam se za tebe, za tvoju bu- 
dućnost, pobrinuo sam ti se za dobročinitelja, koji 
ćete načiniti čovjekom“. 


»O, zar mogu naći većeg dobročinitelja od vas, 
koji ste me oteo bijedi, koji ste me naučio toliko 

dobra i korisna,“ tronuto će Josip, stisnuvši se k: 
starcu, 

»Pa ipak, sinko moj, za život je to malo znanja. 
Ja ti većeg dati ne mogu, a za tebe bi bila šteta, 
da tu zastaneš. Čuj, što ću ti pripovijedati: 

Ima tome već skoro petnaest godina. Bio sam 
siromah ribar, koji sam živio od kukavne zaslužbe. 


* Nekoga dana, kad sam opet došao na Savu da lo- 
.vim, začujem vrisak djeteta i vidim, kako se voda 


na jednom mjestu zatalasala. Bacim iz ruku oruđe i 
u haljinama skočim u vodu, pa sretno izvučem iz 
nje desetgodišnjega dječaka, najmlađega Sina trgovca 
Milkovića, njegovog ljubimca. Dječak je bio živ još, 
ali onesviješćen. Glas o nesreći razlio se gradom 
kao bujica, ali nitko nije znao, da li je živ, ili mrtav. 
Kao bez duše doletio mi u susret Milković. Strah mu 
stegnuo grlo, nije mogao progovoriti riječi. Ja, koji 
znam, što će reći, izgubiti ljubljeno dijete, da ga 
umirim, rekoh: Ne bojte se, on živi! 

Suze mu poletjele na oči, on mi uze dijete s 
ruku i reče dršćućim glasom: ,Toga vam nikad na- 
platiti ne mogu ! ' 

Odem kući, da se presvučem, a već za jedan 
sat dođe mi poziv od Milkovića, da dođem onamo. 


Ne mogu ti, sinko, opetovati sve one riječi, onu 


hvalu, kojom me taj čovjek obasuo, ponovno mi i 


ponovno. stišćući ruku. Konačno mi reče ovo: ,Vi 
ste siromah čovjek, znam vaše prilike. Vi ste mi 
učinili veliko dobro i ja vam se želim odužiti. Sta- 
vljam vam doživotnu potporu od mjesečnih dvanaest: 
forinti. S tim novcem možete živjeti, a da se ne mo- 
rate po svakom nevremenu mučiti na vodi. A zaže— 

lite li u svom životu išto, što je u mojoj moći, to 
ću sretan biti, da mogu vašu želju ispuniti“ 

Odbijao sam njegovu ponudu, jer čovjek ne 
čini dobro radi hvale i plaće, nego radi Boga i svoje 
savjesti, ali on nikako nije htio da to čuje. Eto vidiš, 
dijete moje, od te potpore živim ja već tolike go- 
dine. Prijašnjih sam godina radio ipak, ali otkako 
sam zadobio bol u kostima, prestao sam. Ta mogu 
živjeti i od same potpore. Od jedne nove godine do 
druge vidim moga dobročinitelja, onda mu idem za- 
željeti sreću u novoj godini i zahvaliti za pomoć u 
staroj, ali nikada ga za tolikih godina nijesam za- 
molio za ništa. Sad sam ga za tebe molio. S ve- 
seljem je obećao, da će se dalje za tebe brinuti i 
danas ćeš ići sa mnom k njemu, da te vidi.“ 


Josip poljubi ruku starcu i progovori: ,Hvala 
vam! Hvala Bogu, koji mi je dao takova dobročini- 
telja, jer sve, što će učiniti i gospodin Milković: za 
mene, bit će opet samo po vama“. 

Za nekoliko dana prešao Josip u kuću Milko- 
vićevu, koji ga dao u gimnaziju. Josip je danomice 
pohađao starca, a ovaj bio sretan, videći ga tako li- 
jepa i razumna. 

Prva tuga svalila se obojici na srce, kad je 
Josip imao poći u višu gimnaziju u Z. Težak je to 
bio rastanak. Od sad su se vidjeli samo od jednih 
praznika do drugih. Josip .se posvetio učenju, ali u 
prostim časovima živio je samo za svoju najmiliju 
zabavu za klesanje. Bivši u osmome gimnazijalnom 
razredu iznenadio je svog dobročinitelja Milkovića 
krasno izrađenim poprsjem njegova ljubimca, sni- 
mljenim po jednoj slici, kad mu je bilo dvadeset 
godina, kad je kao mladi pomorski časnik pošao na 

«daleki put. Milković bio je izvanredno iznenađen, 
videći krasni dar mladićev, pa kad je Josip, došavši 
kući, bojazljivo ga zamolio, da se smije posvetiti 
omiljeloj svojoj umjetnosti, pruži mu on ruku i reče: 
»Sinko, ja mislim, da si se umjetnikom rodio. Ne ću 
«da te silim, odabrati zvanje, na koje te srce ne 
vuče. Moj ti blagoslov — živi svojoj umjetnosti * ' 
Za Josipa započeo opet drugi život. Putovao je 
.po stranom svijetu, proučavao divna djela slavnih 
umjetnika i punih se sedam godina nije vraćao kući. 
U to doba umro je i njegov dobročinitelj, ali je u 
«oporuci stavio na srce najstarijemu sinu, da se dalje 
“brine za Josipa, što je ovaj dragovoljno činio, jer je 
“volio darovitog mladića. 
Kad je i Josip stekao već slavno ime kao umje- 
“tnik, kad nije više trebao pomoći Milkovičeve, dođe 
.da mu se osobno zahvali za svu njegovu dobrotu i 
.da se na grobu svoga dobročinitelja pomoli, te da 
pohodi dobrog svog starca. Velikim veseljem, kao 
svoje dijete, primili ga Milkovićevi, no njega teško 
:rastužilo, kad je čuo, da je stari ribar umro. 
Do zadnjega dana plaćali Milkovići za njega, 
ali pokopan je, kao i drugi siromah, koji umire bez 
«ikoga svoga u zakutku groblja. šk 
Slijedeći dan — bio to dan Sviju Svetih — išao 
.je Josip na groblje. Grob Milkovićev lako je našao, 
ali grob starčev tek teškom mukom i pomoćju 
.grobara. Lii 
Teška tuga svila se umjetniku oko srca, kad je 
vidio onaj prosti, plavi drveni križ, bez natpisa, bez 
:imena. ,O“, zajeca on kleknuvši i obujmivši križ, 
»tko pojmi, da u ovom grobu leži čovjek, koji je to- 
diko dobra u životu učinio!? Mnogome se slava ori 

kao dobročinitelju, koji ni izdaleka nije tako pra-- 
vedno zaslužio kao on, pa ipak leži neznan, zabo- 


ravljen. O, moj dobročinitelju, o moj dragi oče, zašto 


te ovdje. nalazim?! Zašto te nijesam mogao još. 


jednoć živa vidjeti?!“ 


Dugo i dugo klečao je Josip, moleći se, na si-- 
romašnom grobu starčevu. Svi lijepi časovi njegova. 


boravka kraj starca dolazili mu na pamet. Samo sreću, 
samo ljubav, imale su te uspomene u sebi. 
' Kad je pošao kući, imao je i on proći dugim 


nizom prosjaka i svakom, svakom je udijelio. Oko- 
mu zapne u ono mjesto kraj vrata, gdje je nekoć i on. 
prosjačeći sjedio, pa okrenuvši se prema onoj strani,. 


gdje je starčev grob, prošapta: ,Oče, oče moj! to ti 
samo Bog platiti može!“ 


Na Dušni dan sterao se krasan skupocjeni vi-- 
jenac preko cijelog starčevog groba, a kraj križa. 


klečao opet: Josip, moleći. 


Par godina poslije toga prolazili su danomice- 


građani iz S. zaraštenim stazama u kutu groblja, da 
se nagledaju i nadive prekrasnom spomeniku, što je 


resio starčev grob sred bajnog cvijeća i skupocjene- 
ograde. Na križu bilo uklesano starčevo ime i ovi reci:. 


»Od oca i majke više si mi bio, | 
Čovjekom ti si mene načinio“. 


Premda Josip nije imao nikoga svoga u S., ipak: 
je svake godine došao onamo na koji dan; jer ga je- 
zahvalnost vukla na grob starčev 'i u kuću Milko-- 


vićevu. 


& 

Iz daljine. 


Sve je pusto, nigdje lišća, 
Tu i tamo svenut cvijet, 
Sve je blijedo, sve je tužno, 
Svemu, svemu bilo mr'jet! 
A narav je eno cjela 

Smrti žrtve slika velja. 


I ja šutim. Ko sred groba 
Obuzo-i mene mir, 

IF u mojoj duši stišo, 
Smanjio je misli vir; 

I duša mi tužna bila, 

Ko ta narav, što je snila. 


A tad s crkve zaromoni 
Tajanstveno bolni glas, 
Tiše, tiše, ko kad žiću 
Ljudskom zadnji kuca čas. 
To je v'jesnik Dušnog dana, 
Obnovitelj mojih rana. 


Eno ljudi, kako vrve, 
Sve na groblje hrli van, 
Molitvom će, v'jencem malim, 
Svojih mrtvih kitit stan; 
Poljubiti grob i rjeti: 
»Daj im pokoj, Bože sveti!“ 
A ja sjedim kao kamen, 
Samo suze teku dol, 
Samo misli grle mjesto, 

10 

Koja stvara moju bol. 
Ta daleko tamo, tamo, ' 
Čas hih htjela biti samo. 


Grob do groba tam se niže, 
Svaki svet mi, svaki drag, 
AP u jednom meni sniva 
Tihi san anđeo blag; 

Ona mi ga zemlja krije, 
Taj anđeo — majka mi je! 


Ko san pusti njena slika, 
Ko šum s neba njena r'ječ 
Dušom ječi i sad jošte, 
Gdje nje davno nije već. 

I te slike misli gone, 

A za njima suze rone. 


Da, a danas Dušni dan je, 
Sve na groblje hrli van, 


Da molitvom, vijencem malim, 


Svojih milih kiti stan; 
Samo ja ne mogu iti, 
Majci grobak okititi. 


Iz daljine samo evo 

Šiljem tamo uzdah mnog, 
Ronim suze, moleć tiho, 
Da ti pokoj dade Bog! 

U zemljici crnoj, majko, 
Snivaj mirno, snivaj slatko! 


Mjesto v'jenca, evo suza, 
Iz daljine, majko, dar! 


Oh! na tvome grobu hladnom, 


Laki 

Da ih mogu liti bar! 
AP kad mora biti tako, 
Pokorit se moram, majko! 


(2 
“Pod lipom. 


ovjetarce tiho piri i rashlađuje silnu žegu, što je 
P zamijenila blagu proljetnu toplinu, umilno zibljući 
jedro već klasje mladoga žita, a ovo umilno zbori 
među sobom. O čemu? Tko da zna! I lišće, i cvijeće 
— sve šapće, sve žubori. O čemu? Sigurno o dobroti 
Božjoj! 

Zrakom se širi ugodni miris lipovog cvijeta. 

U sredini dvorišta za lijepim dvorcem diže se 
prekrasna lipa. Ponosnu, cvijećem okićenu glavicu 
digla u vis daleko, daleko, kao da hoće s njome seći 
u vedri. neba: svod. 

Sad joj nad glavom zapjevala ptičica veselim 
glasom, ali kao rastužena najednoć zamuknula. 

Pod lipom je stol od naravna drva i dvije klupe 
I nehotice bi pomislio čovjek, kako bajno mora biti 
na tome mjestu u mirno večernje doba, kad zvijezda 
za zvijezdom išeće na modru poljanu svoju, a blijedi 
mjesec svoj slatkotužni sjaj po svijetu prostre, kad 
iz bližnje šumice zaplače slavuj pjesmom svojom, a 
svježi večernji zračak obigrava čovjeku znojno čelo, 
dok mu miris cvatuće lipe napunja dušu pjesmom i 
sanjama. * 

No tvoju pozornost veže ovaj čas drugo nešto, 
a ne takove, sanje, na tom mjestu, a to je mlada u 
crno obučena djevojka. Lice je zastrla rukama i bijelim 

 rupčićem sa crnim rubom. Od časa do časa čuješ 
tihi jecaj. 

Tužno li dira čovjeka taj pogled! 

Iza poduljeg vremena diže se mlada djevojka. 
Vito kao jela tijelo obavija joj jednostavna crna oprava. 
Niz leđa vise joj dvije pletenice krasne smeđe kose. 
Jasne inače, velike, sive oč igledaju danas tako tužno, 
sanjivo u svijet, kao da traže daleko negdje neko 
sjajno izgubljeno blago, a ne vide oko sebe života i 
ljeta, tako, te bičovjeku sam taj pogled izmamio suze 
na oči. 

I lice joj je danas blijedo, tuga mu oduzela 
svježe rumenilo. 

Lagano, kao zatežući, pođe u dvorac, ali čim joj 
noga prestupila prag, počnei opet gorko plakati. Nije 
mogla ostati unutra. Za malo vremena eno je opet 
pod lipom. : 

Pred njom je na stolu stajala škatulja, a na njoj 
napis: ,Mili spomeni na sretne dane u milome domu,“ 
a u kutu ime ,Marija“. 

Bilo to samo uvelo cvijeće — ti mili spomeni. 
No za nju je to mnogo značilo, ona je u tome suhom 
cvijeću, kao u knjizi, čitala sreću prošlih dana. 

»Marija“ bila je jedina kći posjednika Zlatovića. 
Imala je još brata, koji je bio dosta stariji od nje, 
ali ga nije već preko dvije godine vidjela. Marija je 
odrasla pod blagom pažnjom dobre i pobožne majke, 


koja je odgajala tako brižno, kako jedva najbriždiji vrtlar 


svoje ruže gaji. A pošto je majka htjela, da joj Marija 
i više nauči, nego je ona naučiti dospijevala, to je 


poslali roditelji u samostan sestara milosrdnica, gdje ' 


je skoro četiri godine bila. 

Otac joj, Zlatović, bio plemenit i valjan čovjek. 
Sve ga ljubilo i štovalo, pa takov mu bio -i sin, koji 
je, ne htijući se posvetiti gospodarstvu, izučio škole i 


dulje već kao liječnik boravio u Švicarskoj. 


Jedva je Marija nešto više od godinu dana bila 
u samostanu, kada je prva, ali neizmjerna tuga zadesi, 
umre joj naime dobra. majka. 

Bol i tuga njezina bila je neopisiva. Iza mnogih 
ljeta sastala se kraj majčinog odra s bratom, ali tužan 
je to bio sastanak. Brat je morao opet natrag, su- 
pruga mu bila opasno oboljela, a i Marija morade u 
samostan. : 

Tiho, šuteći podnio Zlatović taj teški udarac, 
ali tim jače vidjelo se na njegovom licu, kako ga je 
shrvao. 

U kući ostala starija neka gospođa, daljna ro- 
đakinja gospođe Zlatovićke, koju je ona ljubila kao 
stariju sestru, a Marija kao drugu majku. Ta ona je 
i bila desna ruka njenoj miloj majčici, a nju je od 
djetinstva još uz majku njegovala i toliko lijepa nau- 
čila. Ona je zvala ,tetom“. 

Tih, kao mrtav, ostao dvorac Zlatovićev. Nije tu 
više bilo vesele pjesme Marijine, i vedra glasa go- 
spođe Zlatovićke; zanijemile su pripovijetke i mila šala 
tetke Sofije, a rastuženi Zlatović kao da je pazio, da 
nitko ne pobuni te tišine, da mu ne pobuni sanja o 
nekadanjoj sreći. 

Pa ni to nije trajalo dugo. Na časove razveselio 
bi se on opet, a to, kad mu je Marija o praznicima 
došla kući, jer s njom došao bi i tračak veselja u 
njegovu dušu. A sad evo, trebao je ovaj rastanak iz sa- 
mostana biti zadnji, i premda je Marija ondje rado bora- 
vila, to je ipak već zaželjela, da ostane u milome domu. 

“Marija je otišla prije konca školske godine kući, 
otac je tako htio, jer je počeo nešto pobolijevati, a 
Marija i za to još više težila domu. Zlatović se zbilja 
razbolio. Djetinskom ga ljubavlju dvorila Marija, na 
očima mu čitala želje, ali uzalud! Smrt ne pita za 
djetinju ljubav, ne pita za bol, ne pita: ,kuda čete, 
kamo ćete vi, koji nad grobom lijevate suze?“ Ona 
kosi kosom svojom, — jer je tako volja Božja. 

I Zlatoviću prekosila nit života. Sirotu Mariju 
ni ista njena tetica nije mogla utješiti. Zakopali ga 
kraj majke. Zalud suze! Mrtvih ne ima više među 
nama. 

Pa ni brata nije tu bilo, da je tješi barem. Tužno 
pismo pisao je teti Sofiji, u kojem se tuži, da ga bo- 
lest drži na postelji i nije mu dopustila vidjeti zadnji 
put lice plemenitog, dobrog oca. U pismu veli i to, 
neka Marija ide još na jednu godinu u samostan, a 
onda će vidjeti, kako će dalje biti s njom. 

Prijašnje veselje Marijino, da će u domu ostati, 
propalo je. Opet iz doma! Kao sirotica bez roditelja! 
Uz bol za milim roditeljima, pridružila se još i ta. 

Eno je, kako dršćućim prstima vadi iz škatulje 
spomen za spomenom, da pusti sve one sretne ča- 
sove prolaziti ispred duše svoje. Ovaj je cvijetak sjećao 
oca, onaj majke, ovu lijepu bijelu ružicu poslala joj 
među. majčinim darovima tetica uz lijepu kiticu želja 
k imendanu. Ova grančica lipe sjeća je milog brata, 
kad su još za majčinog života, dok su — ona nestašno 


dijete, a on stasit mladić — boravili u roditeljskome “. 


domu; a on joj krasnu smeđu kosu kitio vjenčićima 
lipovog cvijeta. Pogled na cvjetna lipu, suzom zastrt 
pogled u daljinu, vinuo se za tim spomenom. O, kako 
bi ipak sretna bila, da joj je tu ljubljeni brat; kako 

bi rado uza nj boravila! O, kako bi to bilo lijepo! 
Ali uzalud želje! 

Sve to brže prolazili školski praznici. Kad zadnji 
od njih svane, spremit će se, da ostavi mili dom, 
prestat će pohodi na groblju, ne će više biti meke 
ruke tetke Sofije, da joj gladi tamnu kosu, bajajući 
priče u tajanstvenome ljetnom večernjem sutonu, da 
razagna sjene tuge sa mladog joj lica. 

Teško joj bilo ići od doma, o, tako teško! 

Došao zbilja taj zadnji dan posve blizu! 

Brižnom rukom spremala tetka Sofija Marijine 
stvari, a potajno joj kapale gorke suze s blagih očiju. 
O, kako je istom njoj bilo teško! Sada će ostati tu 
sama. Kome će sada pričati priče svoje? Tko će je 
takovom djetinskom pazliivošću slušati?! Marije nije 
unutra bilo; ona se valjda opraštala s nijemim pri- 
jateljima svojima, sa svakim omiljelim mjestancem, 
a valjda je obišla i nadzornika njihovog dobra, da 
vidi još svoju malu ljubimicu, koja je nosila njeno 
ime — Mariju. . 

Čarobno je predvečerje zadnjega dana u domu! 

Marija sjedi pod lipom, koja joj, razdragana vje- 
trićem, milo žubori, ali ona je ne sluša; gorke suze 
kvase joj lice. Nema uz njutetke Sofije. Ne bi mogla 
uz nju sjesti, a da i ona ne zaplače. A čemu da joj 


rastanak još težim čini?! 


Stojeći kraj prozora i motreći zalazeće na za- 
padu sunce, spazi, gdje pred dvorom staje kočija, a 
u njoj vidi mladog Zlatovića. Uz njega sjedila gospođa, 
po svoj prilici supruga mu i mali plavokosi dječak 
od koje dvije godine. 

Tetka Sofija istrčala im u susret i suze veselja 
poletjele joj na oči, znala je da će to njenoj Mariji, 

biti veliko veselje. U kratko im opetova, što je i pi- 
pisala već, da je Mariji žao odlaziti iz doma. Mla- 
dome se Zlatoviću orosile oči i on reče: ,Nadam se, 
da ćeš i ti, tetice i Marija biti zadovoljne s mojom 
odlukom, samo mi reci, gdje je Marija, da vidim moju 
malu sestricu.“ 

»Ostala je pod lipom“, odvrati teta, ,ja ću je 
amo zvati.“ : 

I mali je željan bio vidjeti tetu Mariju, o kojoj 
mu tatica pripovijedao, da će se s njim igrati, zato 
ga uze teta Sofija za ručicu i povede u dvorište, dok 
su Zlatović i supruga mu ostali u kući. 

»Tetice,. tetice!l“ zvao mali svojim golubinjim 
glasićem, ali Marija ga nije čula. Kad je tetka Sofija 
do nje došla, podiže maloga na klupu, a on, kao da 
je odavno već pozna, savi joj ručice oko vrata i zovne 
je opet milo: ,tetice!“ 

Marija pogleda lijepog plavog dječarcai sigurno 
bi bila mislila, da sniva, da nije vidjela tetu Sofiju, 
koja, mjesto da joj razjasni, od kuda dječarac, uzme 
je za ruku i povede u dvor. 


Silno veselje zamijeni prijašnju tugu. Marija je 


plakala od veselja na grudima svojih milih. Koliko 
li su si imali reći! A tek to veselje, kad je Zlatović 
rekao svoju odluku, da će ostati stalno na svom 
dobru! 

»je li ti pravo, mala moja sestrice? zapita Ma- 
riju. ,Ali da, sada te već ne smijem više tako zvati, 
jer doista više nijesi mala!“ doda šaljivo. 

»O, sada sam opet sretna!“ klikne Marija. 

Mali je pak samo sanjao, kako će se tetica 
s njime igrati, i kako će ostati kod tetice. A mlada 
gospođa Zlatovićka oćutjela je od. prvoga časa ,sa- 

stanka s Marijom, da bi joj teško bilo, rastati se 
opet s njom. 
I tetka Sofija bila je sretna. Prava ljubav vezala 
je nove stanovnike dobra Zlatovićeva, kao i prijašnje. 
Na grobu milih pokojnika, kamo su svi skupa 
često odlazili, učila je tetica Marija svog malog ne- 


.ćaka, sklapati ručice na molitvu. 


I doista, da je malog tko zapitao, koga u kući 
najvoli, on ne bi bio znao reći, jer je jednakom lju- 
bavlju ljubio sve, ali ipak najljepše pjesmice i pripo- 
vječice učila ga Marija pod granatom lipom, koja je 
sad opet. vidjela sretan Zlatovićev dvor. 


(2 
Mala Nada. 


| esen je. Zanijemio je i zadnji štropot teških se- 
ljačkih kola, koja su stenjala pod bogatim plodom. 
Polje je pusto, tek vihor preko njega hitrom nogom 


. stupa, a umorna strn klanja pred tim gospodarom 


glavicu svoju. Tu i tamo vidiš još cvijetak, kako se 
krije, dršćući od straha, da mu je došao zadnji čas. 
A na nebu, na tom istom nebu, s kojeg nas je veli- - 
čajno sunce umarajući žeglo po ljetu, uzalud nam 
oko traži modrinu, uzalud i sitne ovčice bijele; ono 
sažaljno gleda mutnim okom k zemlji, a iz tog mutnog 
oka škropi kap po kap kišice dolje. Sirotno cvijeće 
svaki put zadršće tužno, kad mu na lice kane koja 
kaplja. 

Na pustom drvlju vidiš tek koju sjeničicu, kako 
se skupila, pa samo kad i kad je čuješ, gdje se 

oglasi, kao da moli malo hrane. Ni u gradskim uli- 
cama ne vidiš one vreve, one buke, kao po ljetu; 
sve odiše nekom umornošću, nekom tugom. 


Samo danas, tek je svanuo dan, ah tako mutan, 
tako kišovit, a ljudi ipak vrve i idu nekamo. 

U ruci mnogima vidiš vijenac jesenskoga cvi- 
jeća, malu staklenku sa svetom vodom, a to ti veli, 
da je taj pohod namijenjen mrtvima. Sada te eno 
S crkvice zove zvonce, da ideš na groblje, da si mi- 
lima okitiš stanak mira, da se pomoliš za pokoj nji- 
hovih duša, da im poškropiš grob kapljicom svete vode. 


Zove nas zvonce na groblje. Ali prije ću svra- 
titi vaše misli, dječice moja, u malenu kućicu blizu 
kraja grada. Zadovoljni se nekako ćutite, kad u tu 
kućicu uđete. Mirna je, mirna, kao. da u njoj žive 
duše nema, a ipak ti kao snijeg bijeli zastori, ta či- 
stoća već iz vana, pokazuju, da _marne ruke u njoj 
rade. A tek taj lijepi vrt oko kućel Da ste pred dva 
dana u nj ušli, pa da je nebo vedro bilo, a sunce 
zasinulo blago, ne biste rekli, da je jesen; toliko 
cvijeća bilo je još u njemu. Ali danas ga nema više!: 


Jučer su male nožice obletjele te pijeskom po- 


sute staze i pobrale svaki cvijet, da ga marne ruke. 


spletu u krasne vijence. I do mala bilo sve gotovo. 
Vrata se otvore, a'iz kućice ide mala djevojčica, jedva 
joj je možda devet ili deset godina, s nekoliko vi- 
jenaca, i ide dalje, dalje tamo, da ih proda prolazni- 
cima, da si njima okite grob svojih milih na Dušni dan. 

Uđimo unutra, da vidimo stanovnike te male 
kućice. U sobici, u kojoj sve od čistoće blista, na- 
lazimo žensku srednje dobi, mila lica, na kojem je 


lako čitati, da je nekad bolje živjela, a na njoj i na 

svemu čitamo, da taj mar za čistoću nadomješta njoj: 
mnogo izgubljeno dobro. 

Uz nju stoji mala djevojčica. Da li joj je to- 
kćerka? Lijepa je, tako mila izgleđe kao anđeo, a. 


«ipak joj ne sliči. Ta mila gospođa bila joj teta. Mala 


Nada imala je još pred dvije godine dobru majku,. 
kojoj ona bila jedinom utjehom, ali i brigom na 
smrtnom času. Ništa joj na tom svijetu nije ostaviti. 
mogla, jer je životarila, šivajući za druge. Jedno joj 
olakšavalo smrtnu borbu, a to, da si ne će dijete: 
ostaviti tuđim rukama. Imala je dobru sestru, koja. 
joj obećala primiti Nadu za svoje dijete, jer ona nije: 
imala djece. Tako je i bilo! 

A Nada je svoju dragu teticu ljubila kao svoju: 
majku, pa je skupa s njom pretrpjela koji put koju 
oskudicu. Gospođa K. živjela je nekoć dobro, ali 
razne nezgode poslije smrti njenoga muža otele joj 
imanje, tako, te joj samo ostala kućica na kraju grada, 
u kojoj je i ona šivala i razne ručne radnje za gradske: 
gospođe obavljala. 

I ove godine trebalo je više toga, nego je sirota 
gospođa K. mogla privrijediti radom svojim; trebalo. 
je odjeće Nadi, koja je išla još u osnovnu školu. A. 
otkuda? 

Dan prije dušnoga dana sjedila ona baš tako 
zamišljena, kadno dođe Nada kući iz crkve. Čim je 
vidjela snuždenu svoju teticu, snuždi se i ona, a'ipak 
sve do kuće bile joj misli samo kod onih lijepih vi- 
jenaca, koje je vidjela na trgu. Znala je dobro, zašto 
je tetica zamišljena. I sad joj u duši sine neka misao 
i savivši nježno ruke oko vrata teti, počne umiljatim 
glasom: ,Je li, mila tetice, ti se brineš, kako ćeš. 
meni odijelo kupiti? Znam ja, rekla si mito već. Ali. 

gledaj u naš vrt, gledaj samo, koliko je u njemu cvi- 
jeća! Danas sam vidjela na trgu tolike vijence. Zašto 
ne bismo i mi pravile vijence, pa ih prodale, pa bismo 
odmah dobile novaca“. 

Gospođa podigae glavu i pogleda začuđeno 
Nadu. Na tu pomisao nije ona nikada došla. ,A tko 
bi nam ih prodavao?“ zapita je. 

»Ta tko, nego ja!“ odvrati Nada. ,Zar misliš, 
da se stidim?. O, mila tetice, ta to nije prosjačenje, 
ako čovjek prodaje ono, što mu je tako milo, kao 
tebi tvoje cvijeće“. 

I umah pohrli u vrt, da pobere cvijeće i savije 
što više vijenaca. To je obavila teta. Bilo je među 
cvijećem nekoliko zakasnilih ružica; te metne gospođa 
na stranu i uz to još nešto od najljepšeg cvijeća. 


Kad je sve vijence savila bila, isprati Nadu, koja ih > 


«domala sve do zadnjeg prodala. — Dok se Nada 
povratila, splela je tetica u prekrasan vijenac one 
ružice i cvijeće, što je na stranu bila metnula, te ga 
postavila na mjesto, gdje će do sutra ostati svjež. 

Eto nas sada u toj kućici na taj dan — na 
Dušni dan. 

Gospođa K. izvadila iz ormara ponošen rubac, 
ogledala ga i uzdahnula, pa ga pružila Nadi. 

»A zašto si ipak još tužna, tetice mila? Ta sinoć 
si rekla, da sam dobila više novaca za vijence, nego 
si ikad mislila, jer su bili tako lijepi, a sad uzdišeš 
opet.“ 

»Drago dijete, dobila si dosta novaca, ali po- 
treba je više, nego novaca. Kupit ću ti cipele, a 
dobit ću toliko, da ti kupim opravicu, ali eto i taj 


jedini topliji rubac već je trošan, pa što ću? Novoga 


kupiti ne mogu, a ovaj ne će izdržati cijele zime.“ 

»Ne brini se, zlatna tetice, ja ću čuvati stvari 
dobro, da što manje trebam, samo .mi ne budi tako: 
žalosna“, i to rekavši poljubi žarko ruku tetičinu. 


»Ti zaslužuješ, Nado, da budeš sretna u životu“;. 
reče ganuto gospođa i poljubi je u čelo. ,Evo, milo 
dijete, tu sam nešto za tebe spravila za danas“, i 
pri tom ioj pruži prekrasni vjenčić. ,Ti ćeš sada na 
groblje, ja još ne mogu, 'pa ga ponesi na grob svoje: 
majke i moli pobožno za nju. Ja ću doći za tobom“. 

»Hvala, tetice! Oh, ovako krasna vijenca ni-- 
jesam jučer prodala nijednoga. A ovaj je za moju 
majčicu!“ i opet poljubi ruku teti, pa iziđe suznim: 
okom iz kuće, praćena nježnim pogledom. Išla je: 
žurnim korakom na groblje. : 

Došavši do ulaza, pređe joj put sjaina kočija, 
u kojoj je sjedila u crno, fino odijelo obučena go- 
spođa. Bila je vrlo lijepa, ali blijeda «u licu, vidjela. 
joj se na očima velika tuga. I ona bila već u sred- 
njoj dobi. 

Izađe iz kočije i pođe u groblje. U ruci je n)- 
sila skupocjeni vijenac iz umjetna cvijeća. Upravo je- 
bila prema Nadi i pogledala slučajno na vijenac u 
njenoj ruci. ,O, divna dara na mili grob!“ pomisli u 
sebi. I u tom času činio joj se puno ljepšim darom 
onaj vjenčić mirisava cvijeća, nego svi umjetni vi- 
jenci. Ona je išla na grob jedine kćerkice svoje, koju 
joj smrt otela u bujnoj dobi, u četrnaestoj godini 
života. O, zašto se smrt, ta okrutna smrt ne da pod- 
mititi blagom, poželjela je već stoput, ta ona bi to. 
mogla učiniti, bila je tako bogata. Ali ne ide, ne ide! 

I sad joj nosi na grob skupi vijenac. Ali koliko: 
bi rado imala taj svježi vijenac ružica, pa će zapitati: 

Nadu: ,Ne bi li mi, drago dijete, prodala taj vjenčić, 
što ga nosiš? Ja bih ti ga dobro platila!“ 

.Nada pogleda bogatu gospođu tužno i reče: 
»Oprostite, milostiva gospođo, ali ovoga vam vijenca 
«prodati ne mogu“. 

»Ali ja bih ti ga platila toliko, da bi si ti tri 
druga vijenca mogla za te novce kupiti. Ja bih ga 
rado imala, jer je tako lijep!“ 

»Ne mogu, ne mogu vam ga prodati“, reče tiho 
Nada, ,za nikoje novce. On je spleten ža moju maj- 
čicu“, doda šapćući više sama sebi tako/da je g0- 
spođa nije mogla razumjeti. Njoj se je dopala ta 
«djevojčica, dopalo joj se divno lišće, dopao njezin 
mili glasić i suza u oku, tako, da je nešto upravo 
vuklo za tim djetetom. Stala je malo podalje od 
:groba, kod kojeg se zaustavila Nada. 

Mala se pomolila najprvo, vjenčić je ležao kraj 
nje na zemlji, tad ga uze i stavivši ga na križ, reče 
poluglasno: ,Evo ti, majčice, vjenčić iz najljepšeg 
«cvijeća, koje je mogla tetica naći. O, majko, majko, 
vidiš li ti, kako se ona muči?! I samo za mene se 
uvijek brine!“ 

Malo prestane i zamisli se, tad počne opet: ,Da, 


taj vjenčić mogla sam prodati za dobre novce onoj: 


lijepoj gospođi, mogla sam tim novcem skinuti malo 
briga dobroj tetici, ali mi srce nije dopuštalo, slatka 
majčice, tvoga vijenca nijesam htjela dati. Radije bih 
trpjela zimu, negoli prodala vijenac, koji je tebi na- 
mijenjen“. Ona klekne kraj križa, pa pritisnuvši gla- 
“vicu k cvijeću, proplače. 
Gospođa je plakala također, plakala od ganuća 
nad tolikom djetinjom ljubavi i to joj dijete omiljelo 
toliko, da bi ga najradije privinula na grudi i uzela 

sa sobom, kao svoje dijete. No htjela je prvo znati, 
čija je to djevojčica. Nada je još klečala, a gospođa 
se polagano udalji i ode na grob, u kojem je njeno 
najveće milje snivalo tihi san. Dugo, dugo molila je 
i plakala tužna majka, koja se kraj sveg svoga bo- 
gatstva nije ćutjela tako sretnom kao mnoga sirota. 

Napokon pođe kući. No misao joj se svrne na 
grob, gdje je ostavila Nadu. Pođe onuda, da vidi, je 
li mala još tamo. Kraj Nade stajala sada u jedno- 
stavnoj, ali ukusnoj crnoj opravi obučena gospođa 
— Nadina tetka. Lice je pokrila rukama, tek iza 
nekog vremena, kad ih je skinula, mogla ju je vidjeti. 
Začuđenje čitalo se u njenom licu, tad pođe laganim 
korakom k njoj, pruži joj ruku i zapita: ,Poznaješ li 
me, Marijo?“ 

»Je li moguće! Ti si to — Agnezo!“ odgovori 
isto tako začuđeno gospođa. 

»Jest, ja sam, a ovo milo dijete, ako se ne varam, 
kćerka je tvoje sestre Danke. A Danka je mrtva — 
to je njezin grob, je li?“ 

»Sve je tako!“ reče gospođa K., ali ja nijesam 
znala, da si ti u ovom gradu“. 

»To je obično“, odvrati gospođa Agneza. ,Naj- | 
bolje nekadanje prijateljice ne znaju jedna za drugu. 
Đugo sam živjela sa svojim suprugom u gradu R., a 
vuklo me srce, da se preselim amo i pred tri go- 
dine to i učinismo. A ovdje me stigao težak udarac 
moje najveće blago, moju kćerku izgubila sam ovdje“. 

»Rado bih čula nešto o tvom životu, draga 
Marijo, ako mi hoćeš, kao u ono davno minulo vri- 


jeme, pripovijedati sve. Hodi, odvest ću te tvojoj kući, 


tamo ćeš mi pripovijedati“. 


— 160 — 


Nekadanje dobre prijateljice, a uz njih Nada, 
sjele su u kočiju i odjurile u kućicu na kraju grada, 

Tko bi mislio, da gospođa, koja je živjela u 
raskošu i ona, koja je živjela u toj maloj kućici, bi- 
jahu nekoć jednake,. bijahu kćeri uglednih trgovaca? 

Gospođa Agneza imala je plemenito srce, ona 
nije izbjegavala siromašnu prijateljicu, što više, njena 
glavna misao bila je pomoći joj, olakšati joj teret. 

I zbilja, kad je govorila sa svojimi suprugom, 
koji je također imao dobro srce, našli su, da u nji- 
hovoj kući ima mjesta za gospođu, koja bi imala 
voditi nadzor nad njihovim velikim kućanstvom. | 

Već sutradan pošla je gospođa Agneza gospođi 
K., da joj ponudi to mjesto, koje je ova od srca rado 
primila. 

Za kratko vrijeme prešla je gospođa K. s Nadom 
onamo, a svoju kućicu iznajmila je nekoj maloj 
obitelji. ' 


se nekoć tako smatrale, ai u kući je sve jako štovalo. 

Na maloj Nadi ispunile se tetine riječi: ,Ti za- 
služuješ, Nado, da budeš sretna u životu“, jer su je 
gospođa Agneza i njezin suprug tako zavoljeli, da 
već nijesu mogli bez nje biti. Nazivali je svojom 
milom kćerkom, a i držali je tako. 

Nada je bila sretna, a svu tu sreću imala je 
. zahvaliti onoj, koja joj zasadila u srcu cvijet pleme- 
.nitosti i dobrote, koja je pak snivala u hladnom 
grobu. Ali ona se je u nebu veselila sreći djeteta svoga, 

Gospodja Agneza smatrala je kao sestru, jer su 

Pfičicama u zimi. 


Recite mi, ptice male, 
Vidim, da vas tišti zima, 
Što ste kod nas zaostale, 
Kad jug za vas mjesta ima? 


Tam' bi našle tihe stanke, 

Šarno cv'jeće, plodna polja, 
Živjele bi krasne danke, 

Ne bi znale, što i nevolja. 


Ali znadem, znadem sada, 
Cvrkut vaš mi tajno kaže: 
»Bog nas i sad brani glada, 
Dobra srca jad nam blaže“, 


Ta gle, ove kraje mile 

Mi ljubimo srcem c'jelim, 
Pa ih ne bi ostavile, 

Ni m'jenjale jugom toplim. 


Oj, hvala vam, ptice male, 
Za tu ljubav k milom kraju! 
Tople zrake budu 1Y sjale, 
Naličit će opet raju! 


& 


Maričina molba. 


* farm je dan staroga ljeta. Velika ura na zidu ne- 
hajno, sporo odbija ,devet“. Još tri ure i nestalo 
je tog starog ljeta, a na pragu svijeta eto ,novoga“. 
Kolike se oči krijese veseljem, kad izreknu usta riječ: 
Jl 

»Novo ljeto“! Kolike nade bujaju u srcu ljudskom u 
prvom mu času! Svijet želi, moli se i nada, koliko 
će se toga ispuniti — ne pita. 

Gospođa Bunićka, koja je do sada tiho sjedila, 
ne brineći se za čavrljanje svoje djece, i čitala, po- 
gleda na sat i reče: ,Djeco, vi biste već trebali na po- 
činak!“ 

»A ti, mila majčice, još ne ideš?“ zapita najsta- 
rija kćerčica, djevojčica od jedno osam godina. 

»Ne, dijete moje! .Zar si zaboravila na moj običaj, 
da budna dočekam ,Novo ljeto“? 

»Da zbilja, majčice, gotovo sam zaboravila. Oh, 
da mogu, i ja bih ga čekala, ali meni se drijema.“ 

»Reci majčice,“ progovori sad manja, petgodišnja 
djevojčica, ,pa vidiš li ti onda novo ljeto?“ 

»Ali, Ružice!“. ukori je starija Marica, ,kako 
možeš tako što pitati? Tko bi vidio novo ljeto ?“ 

,Pa zašto ga onda majčica čeka?“ tvrdokorno 
će Ružica. ,Znaš, majčice“ ja sam bila kod susjeda, 
pa nam je pripovijedala baka, da je ,Novo ljeto“ li- 
jepi, lijepi anđeo, koji nosi puno, puno krilo svako- 
jakih darova, pa je dijeli ljudima. A ja sam mislila, 
da ga ti zato i čekaš, da i tebi štogod dade.“ 

»Tako i je, zlato imoje!“ odgovori joj majka. 
»Ja čekam ,Novo ljeto“, da se u prvom onom času 
pomolim dragom Bogu, da i meni udijeli jedan darak, 
a to je zdravlje meni i vama, djeco moja, uz blago- 
slov Njegov. No sad hajdete spavati, pa molite Boga 
svako za jedan darak, prije nego legnete. 

Ona ustade, da spremi djecu si na počinak, prvo 
najmanje — sinčića od tri godine. Kad ga majka 
metnula u krevet, klekne_mali, kako je već naučen 
bio, i rumenom svojom ručicom prekrsti se tako li- 

jepo, da su se sigurno i anđeli na nebu veselili. Majka 
govorila pred njim malu molitvicu, on za njom, a na 
koncu je nadovezala: ,Dragi Bože, daj u novoj godini 
zdravlje mojoj mami, mojim sekicama i meni, tvom 
malom Nikici!“ 

Sad je došao red na Ružicu. Prije no će u po- 
stelju reče joj majka: ,Ti si već veća, ti ćeš i sama 
znati dragome Bogu reći, za što ga moliš u novoj 
godini!“ 

Ružica pogleda majku, pa progovori: ,Znaš, 
mamice, ja bih samo molila dragoga Boga, da ti nikad 
ne plačeš. Meni je žao! Je li to dobro, majčice, da 
molim?“ 

»Dobro je, moje milo dijete,“ odgovori majka, 
poljubivši je u čelo, ,0, da bi te uslišao Bog!“ Ru- 
žica klekne i izmoli svoju molitvicu i molbu. 

Marica je već čekala, da se majka k njoj obrati. 
»Nu, Marice,“ zapita je, ,a što ćeš ti moliti Boga ?“ 

»slatka majčice, nemoj se srditi, ako moja misao 


nije dobra. Ja znam -— čula sam od kume — zašto 
si ti uvijek žalosna poslije tatine smrti. Ti si siromašna, 
imaš puno da plaćaš — ja ne znam zašto — ali 


tako je kuma rekla, a stric ti ne će ništa da dade. 
Kuma je rekla, kad bi on umro, morao bi ipak 
ostaviti tebi svoje novce, jer nikog bližeg nema. Onda 
bi ti, majčice, bila bogata kao stric, pa ne bi plakala 
i mučila se. Pa zato, majčice, ja bih molila dragoga 
Boga, da umre stric.“ 

Prestrašeno je, pogleda majka i progovori oz- 
biljno: ,Moje dijete, to nije plemenita ni dobra želja. 
Tu izbaci iz srca svoga! Istina je, da je stric nemi- 
losrdan prema nama, a da bi nam mogao lako, vrlo 
lako pomoći; ali smrt mu željeti, — to ne smijemo! 

— pa niti onda, kada bi nam tim pripalo njegovo 
blago. Moli Boga, dijete moje, da mu omekša srce, 
da se smiluje na vas, da mi pomogne, ali i moli, da 
mu dade dug život, jer u dugom životu dade se štošta 
popraviti,“ 

Kad jei Marica sila. sjede gospođa Bunićka opet 
k stolu. Nije čitala, gledala je k prozoru, kuda je kroz 
zastore virio mjesec, gledala i gledala nepomično, a 
u srcu je svome valjda molila se Bogu, da joj po- 
mogne. 

Bila je ona udova, kojoj je, iza kako joj je i 
suprug mlad umro, ostala samo mala mirovina, a bilo 
je tu i raznih dužnosti, koje je trebalo ispuniti, što 
bi sve lako bilo išlo, da joj je muž ostao na životu. 
Koliko se je mučila, šivala za druge i vezla danju i 
noću, samo da joj djeca ne oskudijevaju. No znala je 
ona, da to tako dugo ne može potrajati, — naporan 
je to život bio i drhtala je od straha za djecu svoju. 
Samo to ju je ponukalo, da zamoli pomoć u muževa 
brata, čovjeka, koji se sretnom trgovinom obogatio, 
pa sad živi bez posla i brige. Ali taj, kakogod nije 
imao ljubavi k bratu, nije mario ni za ženu mu i 
djecu, te ju je prilično oštro odbio. A tko da joj po- 
megne, ako ne rođak, mislila je, te se stisnula u svoj 
kut, radila, molila i plakala — samo za djecu svoju. 
Pa i djecu, kad bi sreo na ulici, učinio bi se, da ne 
vidi i da ne čuje njihov pozdrav, valjda, da ga ne 
bi što zamolila. 

Isto to veče sjedio je.i Bunić u svome bogatom 
stanu — sam. Ne znajući ni sam kako, pali mu na 
um dani djetinstva. Sjetio se pokojnih roditelja i 
brata svoga, sjetio se _molitvica na taj zadnji dan u 
godini i teško mu bilo pri srcu, pa tiho šapne: ,Onda 

nas bilo toliko, a danas — ja sam.“ — Strese se. 
Pričinilo mu se, kao da mu neko poluglasno reče: 
»Sam?! Ta zar nije tvoj brat ostavio ženu i djecu 
u siromaštvu? Zar su oni tebi nitko?!“ 

— Nikog nije u sobi bilo, ali savjest, taj dobri 
anđeo, prozborila je one riječi. Nesnosno mu postalo 
u sobi, uze kaput i šešir i pođe na ulicu. 

Da li je namjerom ili slučajno baš pošao k stanu 
udove bratove — tko bi znao — samo donle je 
došao. Kako je zastor malo razmaknut bio, stade i 
pogleda unutra. Bilo je to u ono doba, kad je majka 
spremala djecu na počinak. Čuo je i sve, što se go- 
vorilo u sobi, i duboko ga potresao razgovor između 
majke i Marice. 

Idući kući, govorio je sam sobom: »Ona ima 
bolje srce, nego ja, ona miželi dug život. Kako reče 
ono? U dugom životu dade štošta popraviti. Dobro 
je rekla! I ja želim popraviti, što sam skrivio. Bože! 
Ti mi pomozi!“ 

. Te je noći Bunić slatko spavao, — Udova, pošto 
se pomolila Bogu u prvom času novog ljeta, usnula | 
je u čvrstoj nadi, da će se'i njoj Bog smilovati. 

Svanulo i ,Novo ljeto“. Bunićka bila je u crkvi 
na ranoj sv. misi, pa vrativši se kući spremila Ma-' 
ricu i Ružicu, da idu u, crkvu. Nikica: bio za to "još 
premalen, a dan: prehladan. : 

Došavši u glavnu ulicu opaze djeca, da im-upravo 
u susret ide stric. ,A, eno strica“, prozbori Ružica, 


. »Opet nas ne će vidjeti. Hoćemo li ga pozdraviti Marice ?“ 


»Nu, to: se razumije, seko“, odvrati ova. ,Po- 
zdravit ćemo i ako nas Stric pogleda, poljubit ćemo 
mu ruku.“ . : 

»Ah, mene će biti strah!“ uzdahne Ružica. 

Za odgovor nije više bilo vremena, jer je stric 
bio već pred njima i doista ih je gledao, ali ne mrko, 
nego milo. Marica osokoljena prozbori: ,Ljubim ruke, 
dragi striče!“ te mu priđe k ruci, koju on pruži i po- 
ljubi je. Za njom pristupi i Ružica. 

»Kamo ste pošla, djeco?“ upita stric. 

Djeca su se jako čudila, da ih je stric nago- 
vorio, te mu čedno odgovore: ,U crkvu“. 

»No još je rano, tamo bi samo nazeble, ići ćete 
sa mnom u crkvu, a sad hodite sa mnom k mami, 
da joj čestitam k ,Novoj godini“. 

Kao nehotice izleti: Marici iz usta: ,I vama, 
dragi striče, želimo sve dobro, a osobito dug životi“ 

»I to od svega srca, je li?“ upita stric. 

,Da od svega srca dragi striče!“ 

Začuđenje gospođe Bunićke ne mogu vam opisati, 
kad ga je vidjela s djecom ući. 

»Sretna vam bila ,Nova Godina“! progovori 
Bunić. ,Znam da se čudite mome dolasku, ali dolazim, 
jer ćutim, da sam krivac. Djeca su mi poželjela dug 
život, pa možda mi ga Bog dade, a u dugom životu 
dade se štošta popraviti.“ 

Podugo su razgovarali tako lijepo i srdačno, 
kao pravi rođaci, a kad je stric otišao s djecom u 
crkvu, klekne Bunićka pred Raspelom i plačući suze 
radosnice govoraše: ,O, Bože moj, Bože, kako da Ti 
zahvalim za tvoju milost? Ti si spasio djeci mojoj 
majku! Ti si im dao skrbnika, koji im može buduć- 
nost osigurati. Hvala ti, slava Ti!“ 

Sretna joj svanula nova godina, kraj bijaše dat 
njama, bijedi i suzama. Bog je uslišao molbu, koju 
je naučila dijete svoje da moli. 

Moje želje. 


QOluho j' doba. Pola noći 
Sa zvonika svuda bije. 
Zadnjim zvukom zuji tajno: 
» Starog ljeta više nije!“ 


A sa vedrog, plavog neba, 
Koje kiti zvjezda jato, 
Pomalja se eno veće 
Divno čedo, umiljato. 


S njime anđel krasan leti, 
U krilu mu mnoštvo dara, 
A razni su dari ti : 
I razna su, razna čara. 


Jedan mami sm'jeh na usta, 
Drugi oku gorke suze, 
Jedan nosi radost, sreću, 
Drugi mir i radost uze. 


Svaki čovjek dobit mora 
Koji darak iz tog krila. 

Pa čujte me, što vam želim 
Novim ljetom, djeco mila! 


Donio vam anđel sveti 
Svakom divna po tri cvijeta! | 
Prvi nek vam srce čuva, 
A taj dar je vjera sveta! 


Drugi nek vam kao alem 
Na čelu se sjaji, blista, 

Taj je cv'jetak. duša blaga, 
Duša, kao liljan čista! 


I treći je cvjetak, djeco, 
Gajen srca. u nutrini, 

Pa i on je divan, nježan — - 
To je — ,ljubav k domovini!“ 


Nek nju vaše srce grije, 
Nek nju gaje vaše grudi! 
Nek za cjelog svog života | 
Svako njeno dobro žudi. 


Ote želje srca moga, 
Usliši li Stvorac neba, 
Bit ću sretna, zadovoljna, 
Ljepše sreće mi ne treba! 


wu 
Daleko od doma. 


o krasnom velikom vrtu samostanskom razliježe 
P se žamor, graja. Bježi se amo, tamo, čuje se 
razgovarati o putovanju, izmjenjuje se srdačna riječca 
»s Bogom“, i sve to svjedoči, da jeto dan rastanka; 
ta školska je godina minula. 

«.Pitomice samostanskoga gojišta šeću nestrpljivo 


po vrtu gore, dolje, a svaka željno pogleda k ulazu. 


u samostan, ne će li se tamo pokazati milo lice slatke 
majčice ili drage tetice, koja dolazi, da je, nakon 
desetmjesečnog odsuća, povede natrag u onaj zlatnim 
sanjama u biser-zrnce pretvoreni domak, gdje je če- 
kaju sestrice, braća, družice i ona cijela divna priroda. 








" 

Iz hladovitog, vinovom lozom opletenog hodnika, 
motri blagim. pogledom taj život sestra Antonija. Ona 
pojmi to veselje, ona ne. zamjera .toj- djeci, da -ra- 
dosno čekaju povratak, ma.i.na kralko doba, u svoj 
mili dom. Ta sjeća se i ona djetinstva svoga! 


U taj čas pokaže se na ulazu u vrt gospođa. 
Koja li.će se sad da obraduje?! 


Gle Katice Slavetićčeve! Kao -srna skoči, zabo- 
ravila družice oko sebe, kojima je upravo 'opet pripo- 
vijedala o svom lijepom Primorju, te bježi k majci. 
Valjalo je poći. Katica znajući, da je sestra Antonija 
u hodniku, potrča k njoj i poljubivši joj ruku, oprosti 
se od one, koja joj tako blago zamjenjivale majčinu 
ljubav i njega. 


I družicama reče ,»S Bogom!“ ali nekom oso- 
bitom nježnošću pođe k lijepoj, plavoj djevojčici i 
zagrli je. ,S Bogom, Dragice moja! Za dva mjeseca 
opet ćemo se vidjeti. Ne plači, molim te! Doći će i 
taj dan, kad ćeši ti vesela, sretna i zadovoljna u 
divno Primorje doći“. Pri tom poljubi plačuću prija- 
teljicu i stisne joj malu, nježnu ručicu.  ,Zar mi ne 
ćeš ništa na rastanku reći?“ zapita je ljubezno. 

39 Bogom, Katice! Putuj sretno i pozdravi mi 
rodni kraj!“ To reče i naglo se okrene, da sakrije 
vrele suze, pa ni ne obazrevši se više na najbolju 
prijateljicu, otrča u hodnik i glasno jecajući spusti 
se do nogu sestre Antonije, sakrivši zaplakano lice 
u njeno krilo. 


»što je, Dragice? Što je?“ zapita brižno sestra i 
počne gladiti gustu joj kosu. pšto te je tako rastužilo, 
dijete moje. Umiri se! Reci mi! Ta zar nijesi kike 
utjehe našla u krilu sestre Antonije?“ 

Umilni taj glas našao si ipak stazu do srca 
Dragičina. Dignuvši malo glavu, zajeca bolno: ,Svaka 
ima dom, svaka se -veseli povratku, svaku dočekuju 
mili roditelji. A ja?“ I ponovno spusti plačući glavicu 
u krilo sestrino. 

»Nemoj tako, Dragice!“ počne ova. dui, elatka 
tvoja majčica davno sniva sanak mira, nju na zemlji 
više vidjeti ne ćeš. Ali uvijek se još stalno nadam, 
da će koji dan tvoj otac doći. O, moja Dragice, po- 
misli, koliko će to biti veselje! Pa kad on dođe, ode 
moje malo janje u svoj divni zavičaj, u svoje Pri- 
morje! Pa i ovako, zar si baš tako ostavljena? A zar 
ništa ne misliš na strica Tomislava? Zar te on ne 
ljubi? Gle, dijete moje, on je samo prijatelj tvoga oca 
bio, pa koliko se brine za tebe, posjećuje te svake 
godine, šilje ti lijepih darova i smatra te kao svoje 
dijete. Čuj, Dragice, nešto ću ti odati! Stric Tomislav 
rekao mi je, pošto se je nedavno oženio, da te kani 
odsele svakih praznika k sebi uzeti. Ovih praznika 
to još ne može biti, ali gdje si od svoje pete godine 
svake praznike provodila, valjda ćeš moći još i ove 
uz sestru Antoniju, koja će i sada nastojati, da ti tu 


1“ 


samoću zasladi. Opet ćemo koji put u Zagorje! 

Blage te riječi djelovale kao anđeo mira na 
srce Dragičino, osušile joj suze i ona pritisne na 
bijele ruke sestre Antonije vrući cjelov zahvalnosti. 
Nastojala je, da se pokaže umirenom, | da to pleme- 
nito srce ne rastuži. 

Kad je zapalo sunce, bifa | u samostanu od svih 
pitomica još jedina Dragica. 

Šetajući po vrtu, obasjanom blijedim svijetlom 
mjesečevim, letjele joj misli u prošlost. Ali sve te 
misli gotovo ostadoše među zidinama samostana. Malo, 

vrlo malo ih, i te nejasne, slabašne kao sjenka, lutalo: 
u nejasan, ali bajan, sanovit kraj, u Primorje. 

Sjećala se kao kroz san lijepe mlade gospođe, 
svoje majčice, sjećala se vrta s bijelim stazicama, 
i gredicama punima cvijeća, gdje se igrala pod pa-- 
žnjom majčinom. Sjećala se gorko i onog dana, kad 
je majčicu neobično blijedu i mirno spavajuću vidjela,. 
a nije je probuditi mogla. Sad znade, zašto je to bilo.. 

= Sjećala se i onog prijaznog mladog gospodina, 
koji je došao po majčinoj smrti i odveo je u samostan.. 
To bijaše stric Tomislav. 

I opet druge misli spomenuo joj rastanak dru-- 
žica. ,O, kako su one sretne!“ govorila šapćući Dra- 
gica. ,One imaju - roditelje, imaju dom! Ja nemam: 
svega toga! U dalekom svijetu možda mi je otac: 
davno umro, ta, zar mi ne bi inače stric Tomislav 
što o njemu rekao? 

Istina, ljube me učiteljice i dobra sestra Anto- 
nija, ali ja ćutim, sve to mora biti prema ljubavi: 
roditelja, kao ovaj mjesečev sjaj prema žaru sunča-. 


nome“. 


Opet se zamisli. Sad su je misli odnijele u ča-- 
robnu budućnost. Slikale joj sastanak s milim ocem, 
kojeg nije poznavala. Ona je ćutjela, kako bi joj bilo: 
pri duši, da ga može zagrliti, da može uza nj živjeti. 

Te misli bile silne kao slađani san, jer se Dra- 
gica stresla i uzdahnula, kad ju .je trgao iz njih glas 
sestre Antonije: ,Dragice, pođimo na počinak, vri-- 
jeme je!“ Ona pođe na počinak, valjda, da nastavi: 
slatki taj san. 

* F * ; 

Vratimo se u prošlost za jedanaest godinai po-- 
đimo u Primorje. 

U ubavom primorskom gradiću N. stoji lijepa 
kuća trgovca Slavkovića, oca Dragičina. U njoj vlada 
ljubav, sloga, marljivost i štednja. 

Slavković je čovjek od kojih trideset godina, 
valjan trgovac, trijezan, ozbiljan i prijazan čovjek. 
Gospođa mu je mlada, nježna: ženska, a Dragici u 
to doba bilo jedva dvije godine. Najslađe je tepala 
riječi, a majka se topila od milinja uz svoje čedo, 
koje je njenom srcu zamjenjivalo cio svijet. | 

I otac je svim srcem ljubio svoju kćerkicu, ali 
nije mogao tako često uz nju biti, jer ga zaokuplji- 
vali poslovi. 

Sad je nešto zamišljen. Svoje imanje, tako re- 
kavši, uložio je u dvije lađe, koje se, po vijestima, 
imaju za koji dan vratiti iz Amerike. Vrate li se 
sretno, bogat je čovjek, no propanu li, on je siromah 
a s njim propala i njegova obitelj. 

Misli mu brode silnim oceanom u susret nje- 
govim nadama. 

Dan za danom prolazi, a niti lađa, niti od njih 
vijesti. : 

Nu, zlo se još uvijek prerano čuje. Tako bilo i 
kod Slavkovića: Strašna, porazna vijest stiže u pri- 
morski gradić N., da su ma silnom moru “ propale 
dvije lađe, koje su se vraćale iz Amerike. Imena i 
pobliža obiležja: svjedočilo, i su to bile lađe Slavko- 
vićeve. ' 

»Propao sam — - prosjak sam!“ bile mu “ prve 
riječi. Kao očajan šetao je obalom morskom; gleda- 
jući u more, kao da očekuje, da će mu'ono povratiti 
plijen, ili da će se pred njim na tom sinjem moru 
ukazati njegove lađe. Ali uzalud! — Što more pio: 
guta — to ne vraća više! 

On je morao tu groznu vijest priopćiti svojoj 
suprugi, ta, zašto da od drugih saznaje za svoju ne- 
sreću, on je prvi, koji je mora tješiti — ako uzmogne. 

Koliko ga je muke stojalo, dok je tu strašnu 
vijest prenio preko blijedih usana. Kako ga je srce 
boljelo nad njenom tugom i očajnošću! 

»Tata, gle!“ protepa slatko mala Dragica, plje- 
snuvši ručicama i pokazujući, kako je svoje igračke:: 
guske, patke i piliće, lijepo poređala. 

Taj glas prenu oboje iz mračnih misli. 

»O, dijete moje!“ uzdahne Slavković, ,ti se ve- 
seliš, jer. još ne slutiš i ne pojmiš nesreće, koja je i 
tebe zadesila. No bolje za tebe! O, kamo sreće, da 
cijelog svog života ne osjetiš, koliki je udarac da- 
našnjim danom stigao tvoje roditelje“. 

Majka plakaše, tiho jecajući. 

No nije ni to bilo posljedne zlo. 

Slavković nije prvoj borbi podlegao. Snažni mu 
duh digao se iz nje i on pokuša, da ponovno počne 
svoj rad, malo po malo, da na staro stanje dođe. 

No kao da se nesreća s njim pobratimila, pra-: 


tila ga na svakom koraku i on propadao sve većma 


i većma, usuprot razboritosti, usuprot radinosti. 
»Ovako dalje ne ide!“ reče jednoga dana svojoj 
supruzi. ,Ne mogu nikako vratiti novca, koji. sam 
pozajmio za zadnji pothvat, a otkud i na što da 
dalje pozajmim? Kud se okrenem, propast, te propast! 
Gledaj, Danice, već sam ti govorio o listu, koji sam 
primio pred mjesec dana iz Rio de Janeira od bo- 
gatog trgovca, s kojim sam nekoć stojao u trgovačkoj 
svezi. Opet mi je pisao, neka mu odlučno odgovorim, 
što mislim. Sama vidiš, da ovako živjeti ne možemo | 
više. Zar ne bi bolje bilo, da prihvatim ponudu, pa 


# 

«da idem za poslovođu k njemu? Plaća je krasna. 
Za koju godinu dalo bi se ondje prištediti, čim bi 


mogli opet svoji postati“. 
,A rastanak od mene i Dragice, pa od divnog 


tvog zavičaja?“ zapita tužno gospođa Danica. 


»A rastanak od tebe i Dragice? Zar ne osjećaš, 
zar ne vidiš, kako mi je težak? Nu reci, možemo li 


drugačije? A promisli, da i godine prolaze, pa će 


opet doći dan sretnoga sastanka“. 
Nije prošlo ni četrnaest dana, a Slavković se 


rastajao s plačućom ženom, s nejakom kćerkom, 


s divnim svojim zavičajem, s domovinom i sa starim 
svijetom. 

U krhkoj lađi, u toj ljuski orahovoj prema nedo- 
glednom moru, s kojom mu je sreća potonula, pošao, 
da traži sreću u novome svijetu, osjećajući bolno, 


da je svoju veliku sreću na rodnom žalu ostavio. 


Lađa sjekla morske vale i odmicala sve dalje i 
dalje od poznatih krajeva, dok nije napokon stigla 
onamo, gdje je bio cilj Slavkovićev — u Rio de Ja- 
neiro. ' 

Stari trgovac — dobričina — primi ga kao dobra 


prijatelja, s iskrenim sažaljenjem nad nezgodama, 


koje ga snašle. Brzo se pogodili u svemu. 

Starac ga smatrao kao svoga sina, a on njega 
kao milog oca, pa zato je i mogao Slavković onako 
zadovoljno pisati svojoj Danici, rišući joj svoje nade 
u lijepu budućnost, a i poslao joj svoticu novaca. 

No ipak i to sunce sreće mutio jedan oblak. 
Koliko ga je naime starac volio, a mlađi štovali i 
slušali, toliko ga je prijekim okom gledao sinovac 
starčev i ujedno njegov budući baštinik. Bio to čovjek 

obrazovan, ali rastrošan, pa ga stric stoga često korio 
a sve mu više stavljao za uzor Slavkovića, 

Stoga ga je i mrzio, a u drugu ruku bojao se, 
da ne bi stric mu previše zavolio tog čovjeka, pa 
mu možda ostavio i koji dio baštine, što bi po njega 
šteta bila. 

Slavković je to opažao, ali nije pokazivao, nego 
se uvijek prijazno, ali dostojanstveno prema njemu 
vladao. 

Listovi su revno putovali preko mora, stvara- 


jući most, kojim su misli, želje i nade hrlile iz starog 


svijeta u novi i opet obratno. 

Prošle tako dvije godine. Slavković šiljao novaca 
kući; da mu supruga i dijete ne trpe oskudice, sam 
je pako štedio, koliko je više mogao, da samo uz- 
mogne što prije natrag k svojim milima. 

No i u te račune umiješala nesreća svoje prste. 
Nekoga jutra našli staroga trgovca mrtva — kap 


mu pala. Sinovac je sada bio gospodarom. Pod 


dojmom staroga gnjeva nije pazio, koliko mu baš 
mudra uprava Slavkovićeva povećala baštinu, nego 
ne promišljajući ništa, otkaže mu službu. Siavkoviću 
bilo, kao onome, koji se strmim brijegom penje, hvata- 
jući se i najmanjeg kamečka, kad vidi kamen, koji 
je držao čvrstim uporištem, kako se kotrlja u tamno 
bezdno. 

Kuda će sada? 

Žena i dijete bile mu jedina misao, a ta mu 
oteščavala još većma srce. Pisati' nije smio u ka- 
kovom je položaju. Novac je šiljao redovito, ali od 
svoje prištednje. Neka samo oni ne oskudijevaju i 
neka ne slute, kako se i opet sastanak odmiče sve 
dalje i dalje. 

Alii od doma stizale tužne vijesti. Slova u-listu 
odavala drhtaj ruke njegove Danice. Ona je poboli- 
jevala, ali s nadom, da će ozdraviti. 

Nu dakako, gorka je istina, da se malo nada 
ispuni, pa tako bilo i tu. 

Tuđa mu ruka javila zadnji pozdrav s umirućih 
usana njegove žene. A njegovo dijete ostalo je osam- 
ljeno, pravo rekavši: u domu bez doma. Pisali mu, 
da ju je uzela jedna prijateljica k sebi, dok ne stigne 
njegova odluka.. 

Slavković priličio je sjeni, radio je po cijeli dan, 
s nikim ne progovorivši ni riječi. Kad je prolazio 
bučnim ulicama gradskima, gledao je u zemlju, kao 
da pred svakim korakom vidi crni humak, u: golem 
počiva njegova mrtva žena. 

Nekoga dana, kad je opet tako išao, ne pazeći 
na nikoga, čuje najednoć kraj sebe glas: ,Ah, to nije 
moguće!“ 

Mili zvuk materinjeg jezika djelovao kao oživlju- 
jući melem na srce patnika. On pogleda i pruživši 
desnicu prema stasitome mladom čovjeku, povikne 
veselo: ,Tomislave, jesi li zbilja ti?“ 

»ja glavom“, odgovori ovaj. ,Ali otkle ti ovdje?“ 

»Duga je to pripovijest, moj Tomislave! Tvoja 
će biti kraća, otkle ti ovdje!“ 

»Eto otkud! Znaš, da mi je otac ostavio sjajnu 
baštinu, a srce me vuklo uvijek, da obiđem novi 
svijet i ja upotrebih kamate svoga imutka, da toj 
želji udovoljim. Četiri godine već putujem, zadržava- 
jući se tu i tamo, gdje mi se svidi, ali sada idem 
ravno kući, vrijeme je već“. 

I Slavković ispripovijedi njemu svoje nevolje u 
zadnje ove godine. 

Bili oni prijatelji iz djetinstva, premda je To- 
mislav bio za koju godinu mlađi. 

Tuga prijateljeva uzdrmala čuvstveno srce Tomi- 
slava. On je ćutio, kako mu biti mora daleko od 
djeteta svoga, koje je ostalo osamljeno na svijetu. 


»Prijatelju!“ reče napokon, ,primaš li prijateljsku 
ponudu? Čuj me! Vrati se u zavičaj, ja ću ti pomoći, 
da opet u stari položaj dođeš, pa kad to bude, onda 
ćeš. mi pozajmljeni novac vratiti“. 


»Lijepo je to, Tomislave i bratski od tebe, ali 
ti hvala, ne mogu primiti! Ja hoću, da se svojom 
snagom dignem. Pusti me, ne govori mi toga!“ 


»A ti onda bar ovo primi! Dopusti mi, da se 
brinem za tvoje dijete, dok se ne povratiš! Najbolje 
će biti, da se dijete dade u samostan. Račun o izda- 
cima točno će se voditi, pa kad se vratiš, vratit 
ćeš mi novac, koji sam za dijete uložio. 


Te riječi godile su Slavkoviću. Prijatelj mu je 
nudio zajam, ne milost, a samo tako mogao je polu- 
čiti što kod njega. 

»Tomislave, tebi povjeravam dijete svoje, brini 
se za nj, a evo ti moje ruke, svaki novčić bit će ti 
povraćen. Ne ću reći, skoro. Proći će možda i koja 
godina, ali vraćen će biti ipak“. 

Još nekoliko dana ostao Tomislav ondje, a onda 
otputovao u lijepi zavičaj. 

Vrela suza kanula sa oka Slavkovićeva u burno 
more, u ono more, koje je nosilo sretnika u domo- 
vinu, koji će vidjeti njegovo jedino dijete i za nj se 
brinuti. Srce mu pucalo, a suza očinske ljubavi i 
opet pala u nepregledno more. 

12 

Ne ću da duljim, pripovijedajući opširno, reći 
ću vam samo ukratko, da su Slavkovića stizale ne- 

. sreće svejednako jedna za drugom. 

Bio je tako daleko došao, da je čvrsto uvjeren 
bio, da svoga djeteta više vidjeti ne će, da prijatelju 
duga naplatiti ne će moći. 

U toj bijedi sakupi sve misli ujedno ovako: 
» Tomislav je plemenit, a bogat je, on bi se brinuo 

za moje dijete i da ja umrem. Vrijedi li mi dulje po- 
kazati se, da još živim? Vrijedi li, da moje sifoče 
gaji slatku nadu, da će me opet vidjeti, kad to nikad 
biti ne će? Bolje, da misle, da sam umro u dalčkom, 
tuđem svijetu. Ta i tako sam za nje. mrtav!“ ' 

I zbilja! Prolazio mjesec za mjesecom, prolazila 
i godina za godinom, a Tomislav ni slova nije dobio 
od prijatelja, koji mu je neko vrijeme revno pisao. 

Pošto mu je dva, tri lista bezuspješno pisao, 
bio je čvrsto uvjeren, da mu je prijatelj umro i 
smatrao je Dragicu svojim djetetom. To smo čuli i 
iz usta sestre Antonije, pod čijom paskom je Dra- 
gica već osam godina bila, 

Tako tužno prošle već četiri godine. Šest go- 
dina bio je već Slavković u Americi, a nada, s kojom 
je onamo došao, ugasla posve. 

Kad je jednoć bio prost od posla, pođe, ni sam 
ne znajući kako, na veliko groblje. Pogled na sjajne 
spomenike, a opet i na priproste križeve s raznim 
napisima duboko ga gane, i nekako bilo mu lakše 
pri duši. 

Na grobu jednom vidje starca, na pogled odlična 
čovjeka, kojemu je suza za suzom nijemo kapala na 
mramor-ploču, koja je krila grobnicu. 

“On se približi i pročita napis na grobu: ,Snivaj 
slatko, jedini sine, najbolje, najzahvalnije dijete!“ , 

»Ah, moje dijete!“ uzdahne Slavković na pol 
glasa za se. ,Zar je veća tuga na grobu svoga dje- 
teta stati, negoli znati, da žive, a ne imati nade, da 
ga ikad vidiš?!“ 

Te riječi, premda tiho izuštene, dopriješe do 
uha plačućem starcu. On se okrene k Slavkoviću i 
zapita ga: ,Što rekoste, gospodine?“ 

Slavković mu opetova svoje riječi, ali ga starac 
svejedno nije razumio. 

Tuga zbližava srca, veli se, tako je i ovdje bilo 

.. Starac, imućan posjednik, izgubivši sina jedinca, 
svu svoju nadu i milovanje, olakšao si srcu, kad je 
mogao s kim govoriti o mrtvome sinu,. a Slavković 
opet njemu otkrio svoju bijedu. ' 

I ne znajući kako, zavolješe se ti dosad nepo- 
znati ljudi. Slavković morao pratiti starca kući i 
ostao taj dan kod njega. No to bi bilo sve ništa, 
nego pomislite veselje Slavkovićevo, kad mu starac 
ponudi, da bude nadzornikom njegova posjeda, da 
mu zamijeni rano izgubljena sina. 

Slavković se preporodio. U prvom ushitu htio 
je pisati prijatelju, ali ga nešto od tog odvraćalo. 
Bila to bojazan, da bi mu se mogli opet pomrsiti 
računi. 

Napokon je mislio, pođe li mu za rukom, da 
se digne, još je uvijek vremena, prijatelju se pokazati, 
ne pođe li mu to za rukom, tad svejedno, on ga već 
drži za mrtva. 

No sad se ipak činilo, da se i njemu jednoć 
sreća nasmijala. Živio je uz starca kao uz rođena 

oca. Ovaj je češće pobolijevao, a on znao onda s njim 
tako milo postupati kao rođeni sin. 

. Nakon četiri godine lijepe sloge iljubavi umrije 
stari posjednik, iskreno oplakivan od Slavkovića. 

Kad je otvorena oporuka, našlo se, da je izu- 
zevši lijepih svota, koje je ostavio svojoj vjernoj slu- 
žinčadi, sve Slavkovićevo. 

Tko da pojmi njegovu sreću?! Činilo mu se u 
prvi čas, da je sve samo san, i da će se iz njega 
opet probuditi na gorku javu. No taj strah bio je 
uzaludan! 

Jače no ikada oživjela u njemu stara želja za 
djetetom i zavičajem. Sad je mogao pred prijatelja izaći. 

Dugo vremena nagovarao je neki Englez starog 
posjednika, da mu proda svoj posjed, pa sada isto takoi 
Slavkovića. A ovaj si mislio: ,Ta zašto ne bih?! 
Prodat ću ga, pa u domovini svojoj kupiti krasno 
imanje i živjeti na njem sretno uz svoju milu Dragicu. 

I on proda posjed. Tlo Amerike gorjelo mu pod 
nogama. Najradije bi na krilima poletio bio preko 
mora u daleki, mili dom. No valjalo se strpjeti, dok 
ga lađa do njega donese. Kako li je sretan bio, kad 
je stupio na rodnu zemlju! Proplakati bi bio mogao 
od veselja. Pohitio je k Tomislavu. 

Zar bih vam ja mogla opisati iznenađenje i ve- 
selje Tomislavovo nad povratkom prijatelja, a i ve- 
selje mlade mu gospođe nad srećom Dragičinom ?! 

Ali Slavković još nije miran bio, on još nije 
vidio one, za kojom ga srce vuklo preko mora. 

Prijatelj mu rado uslišao molbu, te se još isti 
dan dali na put u samostan. 

Sredina je praznika, o kojima smo na početku 
govorili. Osamljenim vrtom samostanskim šeće Dra- 
gica; misleći na lijepu jučerašnju zabavicu u ljetni- 
kovcu. 

Najednoć zazvoni zvono na vratima samostana. 
Vratarica otvori. : 

' Dragica poviri k vratima i opazi milo lice strica 
Tomislava, pa kliknuvši veselo, poleti ik njemu. No 
malo se trže, kad opazi s njime još jednog gospodina. 


Hitro joj misli letjele dušom. -Da li je negdje 
već vidjela. tog gospodina? O, on joj se činio tako 
poznat, tako mio! Ali, gdje ga je mogla vidjeti? Nu, 
to. se nije mogla sjetiti! I stranac, kao da je silom 
svladavao čuvstva svoja, stao je, i samo neki neopi- 
sivo mili pogled počivao na Dragici. 

»Dragice!“ počne Tomislav, ,došao sam k tebi, 
ali s jednom velikom, vrlo veselom vijesti. Ajde, po- 
godi, što jel“ 

Dragica problijedi na čas; njene nade, njene 
sanje, sve kao da se okupile sada, drhtala jei samo 
reče: ,Ne znam pogađati!“ 

»Bi li se ti veselila, da čuješ što o svome ocu?“ 
zapita opet Tomislav. : 

»Ne muči me!“ vikne ona, ,on je ovdje, srce 
mi moje veli“, i već se zagrlili otac i kći, a suze, 
vrele suze neopisive sreće, letjele joj niz lice. 


Ništa si nijesu pripovijedali. O, tome su trebali 
mjeseci, a ne časovi! 

Još isti dan spremila se Dragica, da prvi put u 
životu i ona nastupi putovanje u praznicima doma. 


: Setra Antonija, kojoj se Slavković srdačno zahvalio 

za ljubav i skrb, spremala stvari Vagičinu, a suze 
veselja rosile bijele joj ruke. 


Na rastanku poljubila ona Dragicu u čelo, a 
suza, koju nije moglo oko da skrije, kane na Dragi- 
činu ruku. ' 

Ona se naglo prigne i poljubi ruku sestre Anto- 
nije, te reče veselo: ,Ne plačite, draga sestro! Ta, 
vi me imate već osam godina, a moj slatki otac tek 
iedan dan! Pa eto me i opet doskora k vama“. 

Tako se oprosti s njom i pođe u svoje lijepo 
Primorje, o kojem u samostanu tek snivati mogla. 

O, kako joj sve to bilo novo, kako čarobno, 
kako uzvišeno! 

Supruga Tomislavova dočekala je raskriljenim 
rukama. 

Već doskora kupio je Slavković lijepo imanje i 
bio prvi susjed Tomislavov, Ss kojim je i dalje živio 
kao s bratom. - 

Dragica se povratila još na godinu dana u sa- 
mostan, da svrši osmi razred. Družice je dočekale 
čestitkama i veseljem, a najviše se veselila njenoj 
sreći Katica. 
> Kad se je na koncu godine dijelila od samo- 
stana zauvijek, da dijeli svu sreću, zadovoljstvo i 
slatki mir s ljubljenim si ocem, utirale su učiteljice, 
a najviše sestra Antonija, suze žalosti, što ih ostavlja 
tako dobra učenica, tako poslušna i mila gojenica. 

I njoj ježao bilo za samostanom, ali ipak život 
uz miloga oca, uz strica Tomislava i njegovu su- 
prugu, uz divno Jadransko more, činio joj se ljepši, 
miliji, slađi. 

I tako nakon dugih slk i stradanja nađe i 
Slavković mir i pokoj u zavičaju. Jedno: ga samo bo- 

ljelo, a to, što njegova Danica ne dijeli sreće i zado- 
voljstva s njima. 

No i tu se sjetio opeti tješio time, da je čovjek 
najsretniji tamo gore za zvijezdama. 


(E 


X Nada u zimi. 


Divni hrame Božje svemožnosti, 
Gdje su sada tvoji druzi mali? 
Gdje ti' ures? Gdje li cv'jeće bajno, 
Što ga sretni po tebi smo brali? 


Druzi su te tužno ostavili, 

U toplije odletjeli kraje, 

Divna pjesma sad je zanijemila, 
Sunce tek ti kroz oblake sjaje. 


A tvoj ures, tvoje zelen-lišće, 

Evo žuto, suho na tlu leži, 

Nitko već ga ni gledati ne će, 
Šušne I! samo — plaho zv'jere bježi. 


Cv'jeće tvoje sharo vihar ljuti, 
Umrlo je, k zemlji spustiv glavu, 
Zalud tražim, jer vidjeti ne ću 
Nili zvončić, nit ljubicu plavu. 


S grane gole na me pade kaplja, 

Pusto drvlje moje d'jeli jade, 

Ono moje razumije misli, 

Da s njim tužim — vidim sad Ma znade. 

Tužim, tužim! Ali reci, zašto? 
Imamo li pravo obje tužit? 
Samo malo čekaj, stanče mili,“ 
Opet će te topli zraci kružit! 


Doletjet će tvoji druzi mali, 
Zelenit se na teb' lišće mlado, 
Procvjetati miris-cv'jeće šaro, 
Vrludati putnik po teb' rado. 


A ja često u tvoj dvor ću zaći, 
Slušat pjesmu, gledati lepira, 
Uživati hlad i miris cvijeća, 
Slušat zvonce, slušat pjev pastira. 


Snatrit ću u tvojem hladu, 
Grlit će me moja bijela vila. 
Ej, šumice, svanut će proljeće, 
Mene nada nije ostavila ! 


E 
| ona je imala majku. 


itko nije znao, otkale je i tko je to siroče, koje 
N su zvali Anđelkom. Nekoga jutra prije sedam 
godina našli ga ljudi pred crkvenim. vratima. Mali 
zlatni križ na prsima bio im znakom, da je dijete kr- 
šteno, ali kako se zove, toga nigdje ne nađoše. Ru- 
blje djetinje bilo fino i tim većma čudili se seljani, 
što li bi moglo biti uzrokom, da je to dijete izloženo. 
Čudom se čudili, zvjedljivi bili, ali još nitko ne pruži 

ruke, da to siroče privine na svoje grudi, da mu za- 
mijeni roditelje. ; 

Napokon reče župnik, kojemu je dijete done- 
seno: ,A što ćemo s tim siročetom? Tko će ga pri- 
miti pod svoj krov? Tko će ga prigrliti?“ 

U sobi je bilo nekoliko starijih žena. Tad stupi 
pred župnika starica, mila i prijatna lica, pa reče: 
»Gospodine župniče! Evo mene, ako meni povjera- 
vate to dijete, ja ću ga othraniti kako mogu.“ 

»E, moja dobra Maro, to sam si i sam mislio. 


Ako nitko, ti ćeš ga primiti. A ja znam, da će mu 


kod tebe i najbolje biti. Ali što će reći tvoj sin i 
snaha ?“ 

»Vi znate, gospodine, da ja za sebe živim, ne 
jedem njihova kruha, pa zato mi i nemaju što pred- 
bacivati“. 

»E pa onda u ime Božje! Uzmi dijete i Bog će 
ti za nj platiti“, reče župnik i blagoslovi ih. ; 

Mara je velikom nježnošću njegovala to malo, 
slabo čedo. Nazvala je Anđelkom. 

Jedva Anđelki bilo četiri godine, umre starica. 
Teško joj bilo ostaviti svoje zlato, to teže, što su sin 
i snaha uvijek mrmljali proti njemu i nikad mu lju- 
beznosti ne pokazali. No na koga da se inače obrati ? 
Na samrti dakle molila ona sina, da joj obeća, da 
će primiti Anđelku k sebi, i da će se za nju brinuti, 

Sin, ganut u tom času, obeća. ' 

“Ali Anđelkini sretni dani minuli! Koliko je mala 


bila, plakala je gorko za svojom dobrom »majkom“, 


kako je zvala, kao da je slutila, koliko s njom gubi: 
Sin staričin uzeo je k sebi, ali kod svakog za- 


logaja morala je oćutjeti, da je tuđinče. On je imao 
«dvoje djece: Franju, kojemu je 8 i Slavku, kojoj je 

bilo šest godina. Bio je imućan, ali srca za sirotinju 
nije imao. Zato i nije volio to milo dijete. A bio to 
doista anđelak; umiljata, dobra, poslušna i mirna, a 
k tome i krasna kdo pravi anđelak. 

Uzalud sve! Nju se gledalo kao nametnicu u 
kući. Ako su Franjo i Slavica dobili voća ili slastica,. 
to ona, ili ih nije dobila, ili joj se tek dvije, tri do- 
bacilo. Kad je njih dvoje dobilo nove odjeće, njoj se: 
iz milosti dalo Slavičine istrošene haljine. 

Svaki dan bivalo gore. A što više: i Franjo i 
Slavica nijesu je voljeli, a to je posve razumljivo, jer su 
tako djeca vidjela od roditelja. Je li koje od njih po- 
činilo kakovu štetu, to su odmah bacili na Anđelku, 
a ona se sirota ni braniti nije smjela, jer se reklo da 
laže. 


Dijete je još bila, ali je osjećala, kako boli mr- “ 


žnja. A koliko li je puta morala čuti riječi: ,Da si 
čemu i što valjanog, ne bi te skupili na ulici!“ Dok 
je starica živjela, nije Anđelka: znala, da su je na ulici 
našli, a sada, siroče, i to znade. ' 
Djeca u selu vidjela, kako Franjo i Slavka po- 
stupaju s Anđelkom, pa bila i ona bahata prema njoj: 
a ona im se uklanjala, baš kao prava prosjakinja. 
Koliko li se puta znala zavući u kakav kutić, pa gorko, 
plakati. x 
Samo je jedno dijete bilo u selu, koje je nije 
preziralo, a to je bio mali Zlatko, sin seoskog ko- 
lara. On ju 'je uvijek branio, kad bi joj se neva- 
ljala djeca rugala, makar da je za to koji put od 
njih i batina dobio. Bio je od nje za koje tri godine 
stariji. Imao je dobro srce, pa zato se i sažalio na 
to siromašno dijete, koje nitko nije volio. 
Nadošlo vrijeme, da i Anđelka u školu pođe. | 





ui 








s 

: U svagdanjoj, trošnoj haljici poslali je prvi put: 
u školu. Nije tu bilo mile majke, da blagoslovi čedo 
na polasku, da je odvede g. učitelju — ne — siroče: 
morade samo u školu. O, kako se je veselila, što će 
i ona moći učiti! Ali čim bliže bila školi, tim je više 
spopadao strah pred djecom, koja su za nju samo rug: 
i prezir, a nikakove ljubavi, osjećala. Plaho je išla 
naprijed. ' 
, Na školskim vratima stajao stari učitelj i opra— 
štao se s dvije žene, koje mu dovele djecu u školu. 
Anđelka ga plaho gledala. ,Hoće li me i on, kao- 
.drugi prezirati?“ pitala je sama sebe. sk 

one ga pozdravi i poljubi mu ruku. 

»A to si ti, Anđelka! ije- 
Mc aieir a! Pa zar sama? Zar nije- 

»Nije“, odgovori ona. ' 

Učitelj je pogladi po glavici i uze je za ruku,. 
pa reče: »Hodi, dijete moje! Je li, da ćeš biti dbia 
i lijepo učiti? E, pa onda ću te ja voljeti“, i povede: je- 
u školu ljubezno, te je metne u prvu klupu, jer je- 


- bila mala. 


' Te prijazne, ako i jednostavne riječi, bile su 
rajski glasovi za Anđelku, koja već dugo nije mile: 
riječi čula. ' 

, Pa kako je lijepo govorio poslije g. učitelj djeci,. 
zašto su u školu došla. Te riječi bile Anđelki vas dan - 
u ušima, a osobito, kako je lijepo govorio o miloj: 
majčici, koja ih je amo dovela! 

»Majčica, majčica!“ zvonilo u duši Anđelkinoj.. 
U vrtu za kućom u sjenici sjedila ona i mislila o 
tom. Tad začuje Slavičin glas: ,Majko, Majko!“ 1 


maloj Anđelki bilo tako teško — teško, kad je po-- 


mislila: — ,Samo ja nemam majke! O da je. i ja: 

“imam, ne bi me druga djeca tako prezirala, a ja bih 
je ljubila, ljubila većma, nego druga djeca svoje 
majke“. 

I mala kleknula kraj klupe i plakala — plakala, 
“dok nije usnula. 


Tako svršila Anđelka prvi razred. Njezin gospo- 
.din učitelj je jako volio, a to je za nju značilo sreću, 
a Zlatko joj bio dobri prijatelj, koji joj je drage vo- 
lje pokazao, što nije znala. On je bio tako pametan 
dječak! Išao je uvijek. s njom u školu, pa ga jednom 
zapita Anđelka: ,Što ćeš ti biti, Zlatko, kad od- 
rasteš ?“ ' 

»Ja? Što ja znam? Valjda kolar, kao i moj 
otac!“ ' : 
,A zar ne ćeš učiti škole? Znaš, kako naš do- 
bri g. učitelj kaže, da ti treba, da na velike škole 
pođeš ?1“ 

»E, moja Anđelko! Tome se hoće novaca, a tih 
moj otac nema. O, ali da ih ima, učio bih i postao 
velik — velik gospodin“. 

»Kako bi to krasno bilo!“ reče Anđelka, ,a je 
li, ti me ne bi onda ipak prezirao?“ 


»Nikada, Anđelko! Onda bih ja i tebi pomogao, 


da ti nešto budeš, pa da odeš između ovih ljudi“. 


I poslije su često o tom snatrili, idući u školu. 
Zlatko bio sad u četvrtom razredu, Anđelka u dru- 
gom, jer je sa šest godina u školu pošla. 

Bio Uskrs. Svanulo divno jutro. Sunce sjaje, kao 
.da se veselo smije. Zemlja se okitila cvijećem, sve 
odiše mirisom, a zvona zvone tako veselo, tako sve- 
.čano! Sve je u svečanom ruhu, a osobito djeca. Svako 

je nešto nova dobilo za Uskrs. Samo Anđelka ima. 
izbijeljenu haljinicu Slavkinu, samo za nju nije ništa. 
nova. 


No i ona je vesela, jer je smjela opet na vrat: 
metnuti onaj zlatni križić, koji joj je jedino, kako 
kažu, ostao od njene majke. Što je njoj do nove ha- 
ljine?! To bi bio dar iz tuđih ruku. Ali taj križić je 


- od njene majke! 


Svršila se sveta misa. Svijet se razilazio. Sa svih 
se strana čulo: ,Sretan i veseo Aleluja!“ 


Seoskom cestom juri krasna kočija s dva va-- 
trena konja. Svijet zvedljivo gleda. Kočija stade kod 
župnoga dvora. Iz nje izađe lijepa, još mlada go-- 
spođa u finoj, svilnoj opravi. Krasne modre oči 
odrazivale se tako dobro od crne boje oprave. 


Prema kočiji bila hrpa djece. Lijepa gospođa 
okrene se još na vratima i reče nešto kočijašu, te 
uđe unutra, a da i nije čula krik djeteta, koje je vi- 
knulo: ,Ah to je moja majka!“ Bila je to Anđelka. 


Djeca prasnula u grohotan smijeh! ,Ti nemaš. 
majke!“ reče jedno. ,Tebe su na ulici našli!“ vikne 
drugo. ,Ala je mudra! htjela bi takovu majku!“ po- 
viče treće dijete i svi joj se stanu rugati. 


Sirota Anđelka umukne i pobrza, da izmakne- 
toj rulji, koja je za njom porugljivo vikala. Prva je 
došla kući i pođe odmah u vrt, u sjenicu, gdje je klek- 
nula, vrele suze tekle joj niz ljepušno lice. O kako se 
nesretnom ćutjela! Kako bi rada vidjela još jednoć 
onu krasnu gospođu, ali na ulicu ne smije, djeca bi 
joj se rugala. 

Najednoć čuje, kako: je zove ,teta“ (tako: je 
zvala Slavkinu majku) i obrisavši suze, ozovne se. 
.»Hodi brzo amo!“ vikne ona,. a Anđelka pobrza 
unutra. 


» Gospodin župnik poslao je slugu, da odmah. 


«onamo dođeš. Požuri se! Ali čekaj, da ti dadem bo- 
- lju Slavkinu haljinu, da ne ideš takova!“ No to An- 
«đelka već nije čula, Odletjela je kao strijela, makar 
da joj srdašce kucalo, kao da će pući. 


Nije znala, kako da pokuca na vratima, no to 
mije niti nužno bilo, jer je gospodin župnik već otvo- 
rio vrata. Još Anđelka nije pravo prestupila praga, a 
«ona lijepa gospođa poleti k njoj i primivši ie na 
grudi, usklikne: ,O Bože! Ovo je moje čedo, moja 
Ljubica, koju sam ja kao mrtvu oplakivala! Dijete 
moje, dijete moje! sada te opet imam! O, hvala Ti, 
Bože moj!“ 


' Koliko li je puta poljubila dijete svoje! Anđelka 
nije ni mislila na to, da ju je lijepa ta gospođa Lju- 
bicom nazvala, ona je u tom času samo jedno ću- 
tjela: neopisivu sreću, da ima i ona majčicu/ pa u 
toj sreći grlila je i. ljubila. 

Župnik ih je ganuto gledao, pa šapnuo: ,0, da 
.je taj čas doživjela Mara!“ 

A kako je dospjela Anđelka, ili bolje Ljubica u 
to selo, kad joj majka u dosta odaljenom gradu 
živjela ? 

Ona je to već pripovijedala župniku, a ja ću u 
kratko opetovati. 


Muž njezin bio je velik dostojanstvenik, a k tome 


-bogat čovjek. Ljubici nije ni pol godine bilo, kad joj 

otac naglo umro, a majku to tako potreslo, da se 
opasno razboljela i u svojoj bolesti za ništa i nikog nije 
znala. 


Rođaci njenog muža bili pohlepni za imutkom, 


. mislili su, da će ona umrijeti, pa da nije djeteta, pri- 
palo bi sve njima. Oni zamisle gadnu osnovu. Dijete 


ukradu i odnesu u daleko selo, a da svijet zavaraju, 
razglase, da je umrlo i sahrane tuđe neko dijete pod 


njegovim imenom. 


No gospođa ozdravi. Njihove nade na baštinu 


propadoše bar za taj čas, no oni se tješili bu- 
«dućnošću. 


Čim je došla k vijesti, zapita za svoje dijete. 
S prva je varali, ili da spava, ili da se ona još ne 
smije uzrujavati, ali napokon je nijesu više mogli va- 
rati i stara njena dvorkinja joj reče, da je dijete 
umrlo, ali da ga niti ona vidjela nije, pošto je onda 


gospođi najgore bilo, pa je nijesu pustili od nje otići. 


Možemo si misliti, kako joj je u tome času bilo, 
i samo obzirnost i blage, utješne riječi vjerne stare 
dvorkinje, koja sama nije ništa znala o prevari, bile 
su je u stanju sačuvati, da na novo ne dođe na rub 
groba. 

Kad se digla, nije na njenom licu bilo ni traga 
negdašnjoj veselosti. Tužno“ hodala ona po opustjelim 


sobama, uvijek u crnim haljinama. 


. Tako minulo sedam godina. Tad čuje jednog 
dana, da stari sluga, kojeg je njezin muž radi ne- 
vjernosti otpustio, boluje i da je u skrajnoj nuždi. 


“Bilo joj ga žao! 


Sama je pošla onamo, da ga pohodi i da mu 
pomogne. Kad je to starac vidio, zaplaka u glas i 

reče: ,O, koliko sam sagriješio, koliko! Oprostite mi,. 


milostiva gospođo! Još se možda dade ispraviti!“ 
»Ja sam zaboravila na ono, što je bilo“, reče: 


ona, misleći da on spominje one njoj poznate po- 


grješke... 

»Nijeste, ne!“ odvrati on i počne joj pripovi-- 
jedati, kako je on pomogao onim pohlepnicima, da. 
ukradu dijete i drugo na njegovu mjesto sahrane. 
Reče joj sve — sve! 

Kao okamenjena sjedila ona i slušala. Čas joj 
dolazilo čuvstvo odvratnosti prema tome čovjeku, koji 
ioj je toliko bola nanio, tad opet čuvstvo zahvalnosti. 
da joj je sad barem to rekao, jer da je umro s tom 
tajnom, nikada ona ne bi više vidjela svoga djeteta. 

U noćno još doba dala zapreći, te _pohrlila, da 
traži dijete svoje. I našla ga! ' 

Već sutradan, oprostila se Anđelka sa svojim 
hraniteljima, koje je gospođa bogato nadarila, makar 
da je njeno dijete tako malo ljubavi uživalo od njih. 

Anđelka pošla s majkom u mili dom. Dva su: 
Srca za njom žalila: stari učitelj i Zlatko. 

Ali i Anđelka (tako je sad i majka zvala) sje- 
ćala se njih. Stari učitelj dobio je k svome imendanu 
krasan novi glasovir, koji si je više puta poželio, kad 
stari nije htio dobro da služi. 


Marin grob resi vele lijepi spomenik u znak Za, 


hvalnosti. 

A Zlatko je na trošak njene majke polazio škole 
i postao velik gospodin. 

Anđelka svake godine pohađa s majkom to selo 
i čini dobro, gdjegod može. O, kolikima od onih, koji 
su joj se rugali, pomogla je ona! 

A danas? Danas joj se klanjaju, jer nije više 
sirotica, jer je bogata i odlična gospođica. 

Samo Zlatko je ostao isti. On je danas štuje, 
kako ju je nekad branio, ne za ono, što je, nego po- 
radi njenog plemenitog srca. 


W% 


Nevaljali Ivo. 


Na ulici, eno čujte, 

Sve od dječje vike vrije, 
A kraj knjige Ivo sjedi — 
Zadaće još znao nije. 


No ljenivac mali misli: 
pšto će znati o tom mama, 
Da zadaće jošte nemam ? 
Nije njoj to briga sama. 


A u školu kada dođem, 

Progledat ću malo knjigu ; 
Možda ne će baš za mene 
Vijek učitelj vodit brigu!“ 


Pa u torbu knjigu baci, 
Na ulicu brže leti, 
Igra, ludost, a ne škola, 


Sad je Ivi na pameti. đ 

Majka zove: ,Ivo, sinko! 
Znaš li ti već knjige svoje?“ 
Ivo veli: ,Kako ne bih, 
Ta tek malo bilo tog je!“ 
lgra minu. Djeci dobroj 
Odmor sladak ona bila, 
Ali Ivu, nevaljalca, 

Nije knjiga umorila. 


A u školi nije smio 

Učitelju gledat lice; 

Ovaj pak si mislio je: 

»Ne zna — zato gleda nice!“ 


Pa kada ga zovne milo, 

Da mu pov'jest Vjepo kaže, 
Počne plakat, kaza sve mu, 
Jer ne hijede, da mu laže. 


A u večer druga djeca 
Igraju se — selo buči, 
Ivo mora pak za kaznu 
U sobici da se uči. 


No to bješe zadnji puta, 
Što je tako zločest bio ; 
Dok zadaće nije znao, 
Nikad igrat nije htio. 


(EZ 

Sveli Nikola. 


veti Nikola! Je li, da vam srce zaigra, djeco moja, 
kada čujete to ime? Ta eto ga pred vratima, 
za koji dan je tu! 

Kako li sada već željno čekate na nj, pa si ra- 
zbijate mile glavice, što li će vam sv. Nikola doni- 
jeti, ne će li na ovo ili ono zaboraviti ?! « 

. A jeste li vi i zaslužila, da vas sv. Nikola usliši? 
Jeste li mu se molila? Valjda! 

Kao da vas gledam, kako stavljate svoje či- 
zmice i cipelice u prozor, da ih sv. Nikola svojim 
darovima napuni! Ta tako sam nekoć i ja činila! 

A tko je taj darovatelj, taj sv. Nikola ? 

To je mila majčica vaša! Ona vam te darove 
u ime sv. Nikole u prozor stavlja, ali i to samo 
onda, kad ste dobra, poslušna i marljiva u školi. 

Eto i mene opet danas, da vam jednu pripo- 
vječicu o predvečerju.sv. Nikole pripovijedam. 

U selu A. bila je lijepa školica. U trećem i če- 
tvrtom razredu obučavao je stari učitelj Radačić, do- 
bričina, veseljak, koji je u svojoj obitelji vrlo sretan 
bio. Dvije kćeri i sin_mu bili opskrbljeni, pa ako i 
ne s njim u istom mjestu, a ono su ga više puta 
pohađali, te bi se onda starac rastapao od milinja, 
igrajući se svojom unučadi. Tako isto bila mu i su- 
pruga uvijek vedra i vesela. 

Na početkuiškolske godine došla onamo učite- 
ljica Anka Miljunićeva u prvi i drugi razred, u ko- 
jima bilo nešto preko osamdeset, većinom dobre i 
poslušne djece. 

Sirota nije imala nigdje nikoga svoga, pa je, 
poput nježnog bršljana, željno tražila snažno deblo, 

koje bi je sebi prigrlilo. I to nađe u obitelji staroga 
učitelja. Bilo joj krasno, vrlo krasno! 


Domala upoznala se sa ljubeznom Pavlom, 


kćerkom vlastelina Brodića, jer su gospođe vlaste- 
linka i učiteljka: bile prijateljice iz mladosti i tako 
mladoj gospođici ništa nije manjkalo u tome lijepom 
seocu. 

Jedino bi se katkad malo rasrdila na svoju 


"dječicu, kad bi bila zločesta, no i taj oblačak išče- 


znuo bi brzo s njenog čela. 

Osam dana prije sv. Nikole imale su Pavla 
i ona silu posla, sve nešto šivajući, kupujući i spre- 
majući. 

Na dan u oči sv. Nikole došla učiteljica sva 
rumena u školu. Vidjelo se, da je imala mnogo posla, 
U školi nađe žamor. A što mislite, o čem se tu go- 
vorilo ? k 

Ta o čem, ako ne o darovima i o sv. Nikoli? ! 

U prvoj klupi na kraju sjedi mali Nikola u si- 
romašnom, skrpanom odijelu, pa nijemo gleda u 
svoju knjigu. Teško mu je na malom srdašcu, jer 
svi govore o lijepim darovima, kojima se nadaju, a 
on nema o čem da govori, ta on se ne nada. Još. 
nikad nije dobio na dan sv. Nikole nikakova dara! 
Bio je jedinac, ali sin siromaha, koji se gorko mu- 
čio za koru svagdanjega hljeba. 

Sva dobra djeca u školi voljela ga, ta kako i 
ne bi, kad ga je i učiteljica najvoljela, a on je tako 
dobar bio prema svakome, pače, nikada nije vratio 
nijednu obijesnu uvredu, samo bi se snuždio. I danas 
bilo tako! 

Viktor Zoljić, sin ondješnjega trgovca, imućna 
čovjeka, dijete prskoljivo i svojeglavo, uvijek ga je 

zadirkivao i vrijeđao. I danas, prošavši kraj njega, | 
reče: ,Nu, Nikola, što će tebi tvoj svetac donijeti? 
Prazan opanak, ha, ha, ha, makar da si uvijek bolji 
od mene, kako učiteljica kaže. A ja ću dobiti krasnu 
slikovnicu, pa lijepu pernicu, a u njoj držalo od 
kosti, pak pera, olovke i pisaljke. Dobit ću i nove 
saone, lijepe, kakoih imaju djeca u gradu. Dobit ću 
i čizme i lijepe čarape. Ja sam sve to iskao od sv, 
Nikole, a mama veli, da ću i dobiti. A ti osta bez 
svega, ha, ha, ha!“ : 

Nikola ga samo slušao. Suze mu zasjale u oči- 
ma, valjda mu je srdašce zakucalo željom, da bi i: 
on što to dobio, a valjda i tugom nad oholim rugom 


. Viktorovim. Zato je tako snužden bio. 


Učiteljica. ušla u školu, nastao mir. No cijelo 
se popodne 'opažalo, da mnoga pamet nije u školi, 
već doma. Učiteljica više puta pogledala dobroga 
Nikolu. O, on je tako dobar, tako pažljiv bio, nje- 
gove misli bile su tu! 3 

Prije polaska iz škole opomene učiteljica djecu, 
da se moraju prije spavanja pomoliti sv. Nikoli, ako 
hoće, da im darove donese, a tad stupi k Nikoli, pa 
ga upita milo: ,Nu Nikice, jesi li ti što zaželio. od 
sv. Nikole? Ti si njegov štićenik, pa će te valjda 
rado uslišati !“ 

»Meni sv. Nikola ne donosi darova. Majka veli, 
naša je kuća za nj predaleko, jer 'je na kraju sela. 
A ja se molim sv. Nikoli svaki dan za mamu, za 
tatu i mene, da nam dade kruha, pa toga nam i 
daje.“ 

»A zar si ti ne bi ništa želio?“ upita opet uči- 


 teljica. 


Mali uzdahne i ne reče ništa. 

»je li da bi? Ajde, reci meni, što bi to bilo, 


|“ 


pa ću i ja moliti sv. Nikolu za tebe! 


Iza stanke reče mali: ,O ja želim samo toplo 
odijelo, da mogu zimi u školu i čizme, koje mi ne 
mogu moji dragi roditelji kupiti, jer su odveć skupe.“ 

»A drugo ništa ne želiš?“ 

»O, da su mi još saone, da se mogu i ja sanj- 
kati kadikad. To bih jako volio!“ 

»E dobro!“ reče učiteljica, ,pa ćemo se moliti.“ 

U večer gorjele svjetiljke u svim kućama, ai 
blijedi mjesec prosuo svoje svijetlo vrh bijelog snjež- 
nog plašta, kojeg su kristalne niti škripale pod ko- 
racima triju osoba, koje su prolazile seocem. 

Vlastelinski dvorac dizao se kao bijeli labud u 
bajovnu noć. Tuda sad prolaze i staju kod jednog 
prozora. Svijetlo, što im na lice pada, odaje učiteljicu 
i gospođicu Pavlu, a to za njima je stari vjerni sluga 
Ivan, noseći velike svežnje. 

U sobi, u svojoj posteljici kleči mala Marica» 
nećakinja Pavlina, te sklopljenim ručicama moli sv. 
Nikolu, da se sjeti na nju. Baka joj, gospođa vlastelinka, 
milo se smiješi, te poljubivši je u čelo, reče joj, neka 
samo brzo zaspi, jer sv. Nikola ne će prije doći. I 
Marica poslušno zaklopi svoje sjajne, crne očice. 

Djevojke pred prozorom nasmiješile se slatko i 
pošle dalje. Zaustaviše se pred prozorima trgovca Zo- 
ljića. U sobi se čuje vika. Čuje se glas Viktorov, koj 
veli: ,A zašto baš da se molim? Ja sam rekao, što 
ja hoću od sv. Nikole. Milutin, naš sluga, kaže, da 
bogata djeca sve dobiju, makar da i ne mole. Ja hoću 


da spavam, da što prije sv. Nikola dođe. Što da se 


još molim?“ 

U to će majka: ,Pusti ga, Julo, kad ne će, Nje- 


gova neposlušnost kannit če se već. 
A Viktor će opet: ,Laku noć, mama! Ali znaš, 
ostavi prozor odškrinut, ja tako hoću, da može sv. 
Nikola metnuti svoje dašoije u njega. A gdje će mi 
staviti saone?“ 
»Valida u dvorištu pod prozorom na snijegu, 


.jer u prozor ne mogu stati!“ 


»Ali me rano probudi, da vidim!“ S time se 
okrene k zidu i sklopi oči. 

,Eto ti toga nevaljanca!“ prošapta gospođica 
Anka, ,taj misli, da bogatoj djeci ne treba molitve!“ 

»Ajde, da ga kaznimo!“ reče Pavla. ,Ali kako?“ 

»Eh, kako, moje gospođice!“ stari će Ivan. ,Pro- 
zor će ostati odškrinut, saone će biti u dvorištu, to 
se dade sve ukloniti, a za zamjenu ostavit ću mu 
jednu od ovih lijepih ljeskovih šiba, što ih sobom 
imam.“ 

»No to bi bila_krađa!“ reče Pavla. 

Nato će učiteljica. Sutra poštom primit će go- 
spođa Zoljička novčanu odštetu potpuno za te stvari, 


“a one prelaze u naše vlastništvo; a roditeljima je to, 


kako mi rekoše, baš po volji. 

Krenuli dalje. U nekoliko siromašnijih kuća mo- 
rade unići stari Ivan; zaogrnuvši preko ramena pre- 
bačenu dugu kabanicu, a nepoznat se učinio dugom, 
bijelom bradom, te morade ondje ostaviti darove, djeci 
poslane. Nitko ga nije prepoznao. Njih dvije bi uvijek 
za nekoliko kuća dalje pošle, da ih se ne vidi. 

»Bilo bi dobro, vratiti se, već je prošao čitav 
sat“, reče gospođica Anka, ,valjda je već zaspao.“ 

Okrenu natrag k Zoljićevoj kući. 


— 200 — 


Prozor bio doista samo pritvoren, ne zakvačen, 
a u dvorištu stajale lijepe nove saone. U kući sve 
spavalo. Pozorno pokupio Ivan sve iz prozora, uzeo 
saone, a u prozor stavio dugu šibu, kolik je prozor 
bio i pritvorivši ga opet, vratio se svojim gospoda- 
ricama. 
»Sad na kraj sela!“ reče učiteljica. 


U zadnjoj kući gorjela još svijeća. Na postelji. 


ležao čovjek, umoran od dnevnoga rada, a uz stol 
sjedila žena, pa krpala malu košuljicu sinovljevu, koji 
je, sjedeći uz nju, učio. Sad je zatvorio knjigu i on 
će u krevet. 

»Majčice, nijesmo zatvorili kuhinjska vrata, idem 
ja zatvoriti, pa leći.“ 

»Ne idi, sinko, ja ću ih zatvoriti prije nego legnem. 
Samo ti lezi! Ali ne bez molitve! Osobito tvome sv. 
Nikoli!“ 

»Ja mu se uvijek molim, majko!“ A vidi, drugoj 
djeci donosi darove, a meni nikad! Ti veliš uvijek, 
daleko mu je. A misli samo, naša dobra učiteljica 
rekla mi je danas, da će i ona moliti za mene. Možda 
ipak i k meni dođe sv. Nikola.“ 
1 sretnim smiješkom kleknuo mali i molio po- 
božno. 

Stari Ivan dotle unišao tiho unutra, stavio saone 
u dvorište, pa otvorivši tihano prislonjena kuhinjska 
vrata, pomeće unutra, ne samo sve Viktoru namije- 
njene darove, nego još i toplo odijelo za Nikicu, pa 
odijelo i rubac za majku mu i čizme za oca. Tad 
opet lagano izađe, da ga nitko nije čuo. 

U jutro bilo pripovijedanja po selu. Bilo tu 
čudnih tajna, koje mi znamo, ali je oni nijesu znali. 





— 201 — 


Gospođa Zoljićka nije mogla umiriti svog Viktora, 


koji je našao u prozoru samo dugu šibu. « 


Nikica i roditelji mu nijesu mogli shvatiti, otkud 
toliki darovi, ali su na koljenima molili za svoje dobro- 
činitelje, premda nepoznate. 


ča 


Evo ide sveti Niko! 


Evo ide sveti Niko, 

Za njim sluga nosi koš. 
Isprazni !" ga — ne bojte se! 
Ima tog u vreći još! 


Svako dobro d'jete ovdje 
Dobit će ođ njega dar, 
Ne bude li većih stvari, 
Jabuka će biti bar! 


AP na djecu nevaljalu 
Nikola je sveti ljut, 

Zato njima svakom na dar 
Poklonit će oštar prut! 


(2 

U sveloj noći. 


io to prvi badnji dan u njihovome životu, što ga: 
dočekali bez mile _ majke. O, kako je tužan bio: 
taj dan! Dosada su se lijepo igrali na taj dan u svojoj. 
sobi, tek na večer pozvalo ih zvonce u veliku blago-- 


vaonicu, gdje je u sredini stajalo već krasno, veliko 


božićnje drvo, a pod njim vesela lica otac i majka,. 


koji bi im podijelili darove, što im je mali Isus donio. 


Prije toga bi majčica nažgala svijeće, koje su se tako: 


divno krijesile, baš kao one čarobne zvjezdice, što su 
resile nebeski svod u svetoj noći. 


A danas? O, danas su lutali po cijeloj kući, ne: 
znajući si sami naći zabave i pravoga mjesta. Stara. 
njihova dobra Luca bila odveć zaokupljena poslom,. 


a da bi se mogla s njima baviti, a otac bio čitav 


dan skoro u uredu. Tako teško dočekali oni večer. 


»Hoće li nam ove godine donijeti mali Isus bo- 
žićnje drvo?“ pitala je nesigurno mala Nada najsta- 


riju sestru Ljubicu, i prije nego je ova mogla odgo- 


voriti, progovorila je Zlatica: ,Ah, možda nas mali 
Isus ne voli više, kad nam je uzeo mamu.“ 

Ljubici bilo jedva osam godina, ali je ipak znala, 
da se tako ne smije govoriti, pa je rekla: ,Mali Isus 
voli sve ljude, pa voli i nas. Zato će nam sigurno i 
ove godine donijeti drvce, Nadice!“ 


Četvrta od njih, Jelkica, samo je šutjela. Njoj: 
nije ni na um palo božićnje drvo, samo da joj je: 


majčicu vidjeti! Ali to ne ide, znala je! 
Izvonce je zazvonilo kao i inih godina, i na 
sred blagovaonice stojalo je sjajno božićnje drvo, ali 


pod njim stojao je otac sam. I danas su dobili da- 

rove, samo se Ljubici činilo, da si je tata više puta. 
kradomice prešao rupcem preko očiju, a stara Luce,. 
da je imala crvene oči, kad je nosila večeru na stol. 
Sve je bilo tiho, nitko nije govorio, nitko nije za-- 
pjevao majčinu božićnu pjesmu: ,Veselje ti navješ- | 
ćujem! ...“ 

Poslije večere kratko su još ostali kod stola,. 
tad je rekao otac Luci, da spremi djecu na počinak,, 
i prije nego su pošli, izgrlio ih je i izljubio. Ah, kako 


je to tužna badnja večer bila! 


*k 
# #* 


Na božićnjem drvu gourjele su svjećice, a oni sje-- 
dili na svojim malim .stolcima oko njega, ni ne gle- 
dajući darova, što su ih dobili. Samo su osjećali, kako- 
je sve prazno bez mile majčice. Ali najednoć lagano 
se otvoriše vrata i majčica, lijepa, lijepa kao nebeski 
anđeo, uđe u sobu. Veseli klik iz četiri grla pozdravio: 
ie i osam ručica trgalo se, da je zagrli. A ona ih je 
redom grlila i ljubila. No najednoć trgnula se iz nji-- 
hovog zagrljaja i rekla: ,Ne mogu dugo kod vas 
ostati, dječice moja! Vidjela sam vas sinoć tako tužne, 
pa sam molila Kraljicu nebesku, da me pusti k vama,. 
da vas zagrlim i utješim. 

I ona mi je to dopustila i više još mi je dopu- 
stila, naime, da vas dovedem gore, da vidite milo dje-- 
tešce Njeno u jaslicama, kako je nekoć ležalo u Betle- 
hemu. To je najljepši dar, što vam ga može mali. 
Isus danas dati.“ 

I majčica ih uze za ručice i povede iz kuće. Tad 
oćutješe, da se dižu u vis. Majčica je imala krila, baš. 
kano što ih imaju anđeli na slici, i oni su dobili 
mala krila, pa su letjeli, letjeli visoko i daleko. Ko-— 

načno su došli u nebo. Ah, kako je tamo bilo lijepo! 
Odasvud su im u susret dolazili krasni anđeli, a svi 
su pjevali: ,Slava Bogu na visini, a mir ljudima dobre 
volje na zemlji!“ 

Majčica ih dovela k nebeskoj Kraljici. O, kako 
je lijepa i mila bila! Pred. njom u jaslicama ležalo 


prekrasno djetešce, mali Isus, i slatko je spavao. Oni: 


«Ga smjeli gledati i gledali Ga blažena lica, a za njima 
stajala je majčica i tihano šaptala molitvicu dragome 


Spasitelju za spas djece svoje i svoga muža. I Lju-. 


bica je sklopila ručice i uzdahnula: ,Ah, dragi, dobri 
Isuse, daj, da i mi sasvim k Tebi dođemo!“ A mali 
se je Isus u snu slatko nasmiješio, kao da se veseli 
toj njenoj želji. 

Dugo su gledali milo djetešce. Tad uze Kraljica 
neba bijeli lagani veo, pokri djetešce svoje, a to je 
bio znak, da treba, da se djeca opet povrate na 
zemlju. 

Opet ih je majčica odvela dolje u njihovu sobu 


i ondje ih sve poljubila, pa im rekla, da ona _ mora 


opet natrag, ali da će više puta k njima doći, a i 
oni, ako budu uvijek dobri, da će jednoč doći sasma 
k njoj gore i ondje ostati. I opet nestade majčice, ali 
oni su bili sretni i veseli, što su vidjeli majčicu i ma- 
loga Isusa. 


* 
* e 


,Dječice, treba ustati!“ ozvao se glas stare Luce. 
»Tata čeka već na vas u blagovaonici. Danas ćete 
svi s njim u crkvu, morate se dakle žuriti.“ 

Hitre ruke stare dvorkinje ubrzo su opremile 
.djecu, da pođu na zajutrak. U sobi čekao je otac. 
Lice njegovo bilo je danas vedrije nego sinoć. 


——— 

»Ah, tatice!“ progovorila je zaneseno Ljubica, 
ja sam sigurno samo snila — ali bilo je tako lijepo, 
tako lijepo!“ I mala pripovijedala svoj san. Začuđeno: 
slušale je sestrice. Ah, baš tako su i one snivale?!. 
I mala Nada zna, da je vidjela majčicu i maloga 
Isusa. 

Suza radosnica zasjala .je u oku očevu, bio je 
uvjeren, da je dragi Isus ovakovim snom utješio tužnu 
mu djecu. 


(Ž 

